(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ ΛΗ΄

Δευτέρα 5 Δεκεμβρίου 2022

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Άδεια απουσίας του Βουλευτή κ. Κ. Σκανδαλίδη, σελ.   
2. Ανακοινώνεται ότι τη συνεδρίαση παρακολουθούν μαθητές από το 1ο ΕΠΑΛ Λευκάδας, σελ.   
3. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Συζήτηση επικαίρων ερωτήσεων:   
 α) Προς τον Υπουργό Αγροτικής Ανάπτυξης και Τροφίμων, με θέμα: «Η επικήρυξη της αλεπούς δεν είναι δειγματοληψία, αλλά πογκρόμ», σελ.   
 β) Προς τον Υπουργό Περιβάλλοντος και Ενέργειας:   
 i. με θέμα: «Δυνατότητα χορήγησης Οικοδομικών Αδειών σε γήπεδα κάτω των 4.000 τ.μ. μέχρι την ολοκλήρωση των Τοπικών Πολεοδομικών Σχεδίων (Τ.Π.Σ.), σελ.   
 ii. με θέμα: «Συνεχίζονται οι πυρκαγιές σε δεκάδες νόμιμα και παράνομα κέντρα αποθήκευσης και επεξεργασίας σκουπιδιών στο Θριάσιο Πεδίο», σελ.   
 iii. με θέμα: «Σε κίνδυνο οι Πηγές Αρμένων στη θέση Πλάτανος του Δήμου Αποκορώνου Χανίων», σελ.   
 γ) Προς τον Υπουργό Μετανάστευσης και Ασύλου, με θέμα: «Επιτακτική η ανάγκη επίλυσης των προβλημάτων που έχουν δημιουργηθεί με τις ανανεώσεις στις άδειες διαμονής με ευθύνη του Υπουργείου», σελ.   
 δ) Προς τον Υφυπουργό στον Πρωθυπουργό, αρμόδιο για θέματα Επικοινωνίας και Ενημέρωσης, με θέμα: «Σε πορεία συρρίκνωσης η ΕΡΤ3», σελ.   
 ε) Προς τον Υπουργό Εσωτερικών, με θέμα: «Τα υψηλά χρέη της ΝΔ συνιστούν πρόκληση σε μια περίοδο ακρίβειας, ενεργειακής κρίσης και φτωχοποίησης των Ελλήνων πολιτών», σελ.   
 στ) Προς τον Υπουργό Εργασίας και Κοινωνικών Υποθέσεων, με θέμα: «Μεγάλη η ανάγκη να θεσπιστεί η δυνατότητα θεσμικής ταύτισης του φροντιστή αναπήρου προσώπου με Α’ βαθμού συγγένειας πρόσωπο του εκάστοτε υπό υποστήριξη ΑμεΑ, όπου είναι δυνατόν», σελ.   
 ζ) Προς τον Υπουργό Οικονομικών, με θέμα: «Αποφάσεις Γενικού Δικαστηρίου Ευρωπαϊκής Ένωσης (Ε.Ε) για συμψηφισμό καταλογισμών με ενισχύσεις COVID 19» , σελ.   
   
Γ. ΝΟΜΟΘΕΤΙΚΗ ΕΡΓΑΣΙΑ   
1. Κατάθεση σχεδίου νόμου:

Οι Υπουργοί Εσωτερικών, Οικονομικών, Ανάπτυξης και Επενδύσεων, Εξωτερικών, Εθνικής Άμυνας, Παιδείας και Θρησκευμάτων, Εργασίας και Κοινωνικών Υποθέσεων, Υγείας, Περιβάλλοντος και Ενέργειας, Προστασίας του Πολίτη, Δικαιοσύνης, Υποδομών και Μεταφορών, Ναυτιλίας και Νησιωτικής Πολιτικής, Τουρισμού, Κλιματικής Κρίσης και Πολιτικής Προστασίας, οι Υπουργοί Επικρατείας, καθώς και οι Αναπληρωτές Υπουργοί Οικονομικών και Εσωτερικών κατέθεσαν στις 3-12-2022 σχέδιο νόμου με τίτλο: «Δημοτική Αστυνομία, Φορείς Λαϊκών Αγορών, απλούστευση διαδικασιών μεταξύ ΟΤΑ και Αποκεντρωμένων Διοικήσεων, ρυθμίσεις εξομάλυνσης της εκλογικής διαδικασίας κατοίκων εξωτερικού και λοιπές ρυθμίσεις του Υπουργείου Εσωτερικών, σελ.   
2. Κατάθεση Εκθέσεως Διαρκούς Επιτροπής:

Η Διαρκής Επιτροπή Οικονομικών Υποθέσεων καταθέτει την Έκθεσή της στο σχέδιο νόμου του Υπουργείου Οικονομικών «Κύρωση του Κρατικού Προϋπολογισμού οικονομικού έτους 2023», σελ.

ΠΡΟΕΔΡΕΥΩΝ

ΑΘΑΝΑΣΙΟΥ Χ., σελ.

ΟΜΙΛΗΤΕΣ

Α. Επί διαδικαστικού θέματος:  
 ΑΘΑΝΑΣΙΟΥ Χ. , σελ.   
  
Β. Επί των επικαίρων ερωτήσεων:  
 ΑΘΑΝΑΣΙΟΥ Μ. , σελ.   
 ΑΜΥΡΑΣ Γ. , σελ.   
 ΑΠΟΣΤΟΛΟΥ Ε. , σελ.   
 ΑΡΣΕΝΗΣ Κ. , σελ.   
 ΒΛΑΧΟΣ Γ. , σελ.   
 ΒΟΡΙΔΗΣ Μ. , σελ.   
 ΓΙΑΝΝΟΥΛΗΣ Χ. , σελ.   
 ΖΑΧΑΡΙΑΔΗΣ Κ. , σελ.   
 ΚΕΔΙΚΟΓΛΟΥ Σ. , σελ.   
 ΜΗΤΑΡΑΚΗΣ Π. , σελ.   
 ΜΙΧΑΗΛΙΔΟΥ Δ. , σελ.   
 ΟΙΚΟΝΟΜΟΥ Ι. , σελ.   
 ΣΚΥΛΑΚΑΚΗΣ Θ. , σελ.   
 ΨΥΧΟΓΙΟΣ Γ. , σελ.

ΠΡΑΚΤΙΚΑ ΒΟΥΛΗΣ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ ΛH΄

Δευτέρα 5 Δεκεμβρίου 2022

Αθήνα, σήμερα στις 5 Δεκεμβρίου 2022, ημέρα Δευτέρα και ώρα 14.07΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Β΄ Αντιπροέδρου αυτής κ. **ΧΑΡΑΛΑΜΠΟΥ ΑΘΑΝΑΣΙΟΥ**.

**ΠΡΟΕΔΡΕΥΩΝ (Χαράλαμπος Αθανασίου):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 2-12-2022 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της ΛΖ΄ συνεδριάσεώς του, της Παρασκευής 2 Δεκεμβρίου 2022, σε ό,τι αφορά την ψήφιση στο σύνολο του σχεδίου νόμου: «Δευτεροβάθμια περίθαλψη, ιατρική εκπαίδευση, μισθολογικές ρυθμίσεις για τους ιατρούς και οδοντιάτρους του Εθνικού Συστήματος Υγείας και λοιπές διατάξεις αρμοδιότητας του Υπουργείου Υγείας».)

Εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Σας ενημερώνω ότι ο κ. Κουτνατζής, ο Γενικός Γραμματέας των Νομικών και Κοινοβουλευτικών Θεμάτων, μάς κοινοποιεί τις επίκαιρες ερωτήσεις που έχουμε σήμερα. Είναι γνωστές και σας έχουν διανεμηθεί.

Θα ξεκινήσουμε με την πέμπτη με αριθμό 225/28-11-2022 επίκαιρη ερώτηση δεύτερου κύκλου του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς τον Υπουργό Αγροτικής Ανάπτυξης και Τροφίμων, με θέμα: «Η επικήρυξη της αλεπούς δεν είναι δειγματοληψία, αλλά πογκρόμ».

Θα απαντήσει ο Υφυπουργός Αγροτικής Ανάπτυξης και Τροφίμων κ. Συμεών Κεδίκογλου.

Κύριε Αρσένη, έχετε τον λόγο για δύο λεπτά.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Κύριε Υπουργέ, είμαστε μια χώρα όπου με πάρα πολύ κόπο ο λύκος και η αρκούδα επανήλθαν. Αυτό είναι πολύ σημαντικό -ξέρετε- κύριε Υπουργέ, γιατί μαζί με την αλεπού έχουμε δύο θηρευτές οι οποίοι μπορούν -και η αλεπού τρεις- μαζί με άλλους -που ελπίζουμε να επανακάμψουν- να αποκαταστήσουμε τα είδη ζωής που είχαμε, την τροφική αλυσίδα και αυτό έχει συγκλονιστικές θετικές επιδράσεις στο φυσικό περιβάλλον, ακόμα και στον κύκλο του νερού. Η φύση ανακάμπτει όταν ανακάμπτουν οι θηρευτές και εσείς κάνετε ό,τι μπορείτε για να το καταστρέψετε αυτό.

Για δύο μήνες από τις 18 Νοεμβρίου επικηρύσσονται όλες οι αλεπούδες και όποιος κυνηγός τις σκοτώνει θα παίρνει 50 ευρώ. Δεν είναι τυχαίοι αυτοί οι δύο μήνες, κύριε Υπουργέ. Είναι η περίοδος αναπαραγωγής της αλεπούς. Αν πετύχει το μέτρο σας, θα την εξαφανίσετε. Το καταλαβαίνετε αυτό;

Καταλαβαίνετε ότι με αφορμή τον κίνδυνο λύσσας προχωράτε σε ένα πογκρόμ που μπορεί να εξαφανίσει την αλεπού, όταν δεν έχουμε ούτε ένα κρούσμα λύσσας εδώ και εννέα χρόνια. Του χρόνου επίσημα θα θεωρηθούμε χώρα εκτός κινδύνου λύσσας. Η Ευρωπαϊκή Επιτροπή και η Ευρωπαϊκή Ένωση ήδη θεωρούν ότι δεν έχουμε λύσσα. Και εσείς τι πάτε να προλάβετε; Το παράθυρο ευκαιρίας του ενός χρόνου για να εξαφανίσετε της αλεπούδες; Πραγματικά!

Κατανοούμε ότι υπάρχουν κυνηγοί που ενοχλούνται από τις αλεπούδες, επειδή κυνηγάνε τα ίδια θηράματα με αυτούς. Αυτός δεν είναι λόγος να εξοντώσετε τις αλεπούδες, πληρώνοντας 50 ευρώ το κεφάλι. Είναι ανάλγητο και είναι πραγματικά επικίνδυνο για το περιβάλλον που βρίσκεται σε τέτοια πίεση λόγω της κλιματικής κρίσης, όπως όλοι μας. Και προχωράτε τους εμβολιασμούς. Τον Απρίλιο του 2022 ξεκινήσατε τον εμβολιασμό.

Θέλουμε να μας πείτε από τι είναι φτιαγμένα τα δολώματα και αν υπάρχουν κάψουλες κυανίου στον εμβολιασμό, όπως καταγγέλλουν οι φιλοζωικές, γιατί αν ισχύει αυτό καταλαβαίνετε ότι υπάρχει κίνδυνος όχι μόνο για τις αλεπούδες, αλλά και για ένα τεράστιο πληθυσμό ζώων και ό,τι περπατάει στα δάση μας.

Ευχαριστώ πολύ.

**ΠΡΟΕΔΡΕΥΩΝ (Χαράλαμπος Αθανασίου):** Και εγώ ευχαριστώ.

Κύριε Υπουργέ, έχετε τον λόγο για την πρωτολογία σας.

**ΣΙΜΟΣ ΚΕΔΙΚΟΓΛΟΥ (Υφυπουργός Αγροτικής Ανάπτυξης και Τροφίμων):** Ευχαριστώ, κύριε Πρόεδρε.

Κύριε συνάδελφε, διάβασα πολύ προσεκτικά την ερώτησή σας και προβληματίστηκα ιδιαίτερα και μάλιστα, σε μία πολύ ευαίσθητη για τη δημόσια υγεία περίοδο. Ειλικρινά ελπίζω ότι όλοι μας αντιλαμβανόμαστε και συμφωνούμε στην ανάγκη για περιορισμό των λοιμωδών νοσημάτων.

Με την ερώτησή σας μας εγκαλείτε επειδή το Υπουργείο Αγροτικής Ανάπτυξης και Τροφίμων λαμβάνει κάθε αναγκαίο μέτρο για τη διασφάλιση της δημόσιας υγείας και τον περιορισμό της εξάπλωσης των λοιμωδών νοσημάτων.

Νομίζω ότι οφείλετε και εσείς να δώσετε μία απάντηση εδώ, στη Βουλή στο εύλογο αυτό ερώτημα και προβληματισμό μας.

Εάν δεν το γνωρίζετε, σας επισημαίνω ότι η Ελλάδα, ακριβώς με το υφιστάμενο πρόγραμμα καταπολέμησης της λύσσας επανέκτησε καθεστώς απαλλαγής μόλις πέρυσι, με τον εκτελεστικό κανονισμό 620/2021 της Ευρωπαϊκής Ένωσης. Η επανάκτηση του καθεστώτος απαλλαγής συνδέεται με την αντίστοιχη δέσμευσή μας σε εθνικό και ενωσιακό επίπεδο, να πραγματοποιούμε προγράμματα εμβολιασμών της άγριας πανίδας, προγράμματα αναγκαία για τη διασφάλιση του περιβάλλοντος διαμέσου της διατήρησης του εν λόγω καθεστώτος. Η διατήρηση απαιτεί τη συνεχή μας επαγρύπνηση και παρακολούθηση, δηλαδή ακριβώς προγράμματα παθητικής και ενεργητικής επιτήρησης.

Η διατήρηση του καθεστώτος απαλλαγής βασίζεται στη συνέχιση της πραγματοποίησης του προγράμματος εμβολιασμών της άγριας πανίδας για την ανοσοποίηση της έναντι του ιού της λύσσας.

Στη χώρα μας, όπως προφανώς γνωρίζετε σχετικά με τη λύσσα εφαρμόζονται τα οριζόμενα στην υπ’ αριθμόν 331 κοινή υπουργική απόφαση του 2013 με τίτλο Πρόγραμμα Επιτήρησης και Καταπολέμησης της Λύσσας στην Ελλάδα, όπως τροποποιήθηκε και ισχύει. Το πρόγραμμα περιλαμβάνει παθητική και ενεργητική επιτήρηση για το νόσημα. Η παθητική επιτήρηση εφαρμόζεται σε ολόκληρη την επικράτεια και είναι απαραίτητη τόσο για την έγκαιρη ανίχνευση της παρουσίας της νόσου όσο και για την τεκμηρίωση της απουσίας νέων κρουσμάτων. Κάθε θερμόαιμο ζώο, κυρίως όμως θηλαστικά της άγριας πανίδας και εκτρεφόμενα, κατοικίδια και οικόσιτα θηλαστικά, τρωκτικά, καθώς και νυχτερίδες, κάθε λοιπόν θερμόαιμο ζώο το οποίο ανευρίσκεται νεκρό, χωρίς εμφανή αίτια, είτε εξαιτίας τροχαίων ατυχημάτων, όχι όμως εξαιτίας δηλητηρίασης ή πυροβολισμού σε όλη την επικράτεια και όχι μόνο στις περιοχές που πραγματοποιούνται εμβολιασμοί, πρέπει να προσκομίζεται άμεσα προς εξέταση στο Εθνικό Εργαστήριο Αναφοράς για τη Λύσσα, κατόπιν επικοινωνίας με τις κατά τόπους κτηνιατρικές αρχές.

Περαιτέρω εφαρμόζεται εμβολιασμός για την ανοσοποίηση των κόκκινων αλεπούδων έναντι του ιού της λύσσας, με τη ρίψη από αέρος εμβολίων δολωμάτων.

Εφαρμόζονται δύο εμβολιαστικές εκστρατείες ετησίως, όχι μία όπως αναφέρατε, μία κατά την άνοιξη και μία κατά το φθινόπωρο. Η δέκατη πέμπτη εκστρατεία εμβολιασμού εναντίον του ιού της λύσσας για το φθινόπωρο του ’22 ολοκληρώθηκε στις 20 Οκτωβρίου σε όλες τις περιφερειακές ενότητες που περιλαμβάνονται στο πρόγραμμα εμβολιασμών. Είναι κατά κύριο λόγο περιφερειακές ενότητες της βόρειας Ελλάδας και της Θράκης, γιατί από εκεί απειλούμαστε από τα σύνορά μας.

Η ενεργητική επιτήρηση, δειγματοληψία για το νόσημα συνίσταται στην αξιολόγηση της αποτελεσματικότητας των εμβολιασμών των κόκκινων αλεπούδων κατά της λύσσας μετά τη φθινοπωρινή εμβολιαστική εκστρατεία και κρατάει δύο μήνες. Συλλέγεται δε καθορισμένος αριθμός δειγμάτων ανά περιφερειακή ενότητα εμβολιασμού. Για την ενίσχυση της ενεργητικής επιτήρησης προβλέπεται επιχορήγηση ύψους 50 ευρώ ανά θανατωμένη αλεπού, που θα προσκομίζεται άμεσα κατά τη θανάτωση της στην τοπική κτηνιατρική αρχή. Συνολικά προβλέπονται μάξιμουμ χίλια διακόσια πενήντα δείγματα. Συνήθως δεν ξεπερνούν τα διακόσια πενήντα.

Περισσότερα θα σας πω στη δευτερολογία μου.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Αρσένη, έχετε τον λόγο για τη δευτερολογία σας.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Κύριε Υπουργέ, σας εγκαλώ, επειδή έχετε πάρει κάποιο μέτρο, το οποίο αποσκοπεί πραγματικά στην εξυπηρέτηση κάποιων κυνηγών. Η Ελλάδα θα έβγαινε έτσι κι αλλιώς από οποιαδήποτε λίστα σε έναν χρόνο, γιατί έχετε εννιά χρόνια να βρείτε έστω ένα κρούσμα λύσσας. Δεν είπατε ότι σας φέρνουν κάθε χρόνο διακόσιες πενήντα; Έχετε βρει μία αλεπού εδώ και εννιά χρόνια, κύριε Υπουργέ, να έχει λύσσα; Τόσες σκοτώνονται στους δρόμους, σας έχουν φέρει μία που να έχει λύσσα; Όχι. Άρα για ποιον κάνετε αυτό πρόγραμμα; Για ποιον δίνετε 50 ευρώ το κεφάλι για κάθε αλεπού στην αναπαραγωγική τους περίοδο; Ξέρετε ότι είναι χίλιες διακόσιες πενήντα σε μια περιοχή; Είναι τεράστιο νούμερο. Για ποιον τα κάνετε όλα αυτά; Τα κάνετε για τα ψηφαλάκια των κυνηγών, κύριε Υπουργέ. Αυτή είναι η αλήθεια.

Θα επαναλάβω. Εννιά χρόνια δεν έχετε βρει ούτε ένα κρούσμα λύσσας. Δέκα χρόνια είναι το διάστημα κατά το οποίο αν δεν έχει βρεθεί κρούσμα λύσσας βγαίνουμε από τη λίστα με τις περιοχές με λύσσα.

Θέλουμε να μας απαντήσετε, επίσης, από τι αποτελούνται τα δολώματα εμβολιασμού, αν έχουν δηλαδή κάψουλες κυανίου. Και είναι πάρα πολύ σημαντικό, γιατί αυτό είναι απαγορευμένο εδώ και χρόνια και υπάρχουν καταγγελίες από τις φιλοζωικές ότι τα έχετε. Μιλάμε για είκοσι τέτοιους εμβολιασμούς ή τέτοιες κάψουλες ανά τετραγωνικό χιλιόμετρο. Είναι τεράστια η ποσότητα και είναι μέσα στα δάση και δεν απειλεί μόνο τις αλεπούδες αλλά και οτιδήποτε άλλο κινείται. Θέλουμε να μας πείτε αν υπάρχουν κάψουλες κυανίου σε αυτά.

Και θέλουμε να σταματήσετε αυτό το πογκρόμ στις αλεπούδες. Δεν έχετε βρει πουθενά αλεπού με λύσσα. Επιτέλους σταματήστε αυτή την επίθεση σε έναν από τους βασικούς θηρευτές που έχουμε στα δάση μας αυτή τη στιγμή.

Προσπαθούμε να κάνουμε αποκατάσταση της φύσης, κύριε Υπουργέ. Ελπίζω να το γνωρίζετε. Είναι η δεκαετία της αποκατάστασης της φύσης με βάση τον ΟΗΕ. Το γνωρίζετε, πιστεύω. Το να εξολοθρεύετε έτσι βασικά κομμάτια της τροφικής αλυσίδας, είδη ζωής είναι πραγματικά απαράδεκτο πόσω μάλλον όταν δεν τεκμηριώνεται από πουθενά.

Πείτε μας και θέλω να απαντήσετε, πέρα από τον μονόλογο που διαβάζετε. Εννιά χρόνια τώρα σας έχουν φέρει τις διακόσιες πενήντα αλεπούδες που σκοτώνουν οι κυνηγοί. Όλα αυτά τα αλεπουδάκια και οι αλεπούδες που σκοτώνονται στους αυτοκινητόδρομους, σας έχουν φέρει ένα που να έχει λύσσα εννιά χρόνια τώρα; Για ποιον λόγο το κάνετε; Πείτε μας εσείς για ποιον λόγο.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ, κύριε Αρσένη.

Κύριε Υπουργέ, έχετε τον λόγο.

**ΣΙΜΟΣ ΚΕΔΙΚΟΓΛΟΥ (Υφυπουργός Αγροτικής Ανάπτυξης και Τροφίμων):** Είναι πραγματικά εντυπωσιακές οι ανακρίβειες, οι ανακολουθίες. Λέγατε ότι θανατώνονται επτά χιλιάδες αλεπούδες τώρα δέχεστε ότι είναι διακόσιες πενήντα. Πρέπει να γίνεται έλεγχος.

Η χώρα μας δεν έχει επιβεβαιωμένο κρούσμα από το 2014. Γιατί; Γιατί ακριβώς εφαρμόζει αυτό το πρόγραμμα. Σας θυμίζω ότι μόλις το 1970 πέθανε άνθρωπος από τη λύσσα στην Ελλάδα. Η νόσος εμφανίστηκε ξανά το 2012 σε επτά κόκκινες αλεπούδες και δύο σκύλους. Το 2013 σε είκοσι πέντε κόκκινες αλεπούδες, έναν σκύλο, μία γάτα και δύο βοοειδή. Το 2014 δυστυχώς πάλι νόσησαν οκτώ κόκκινες αλεπούδες και δύο σκύλοι. Δηλαδή, πάνω από σαράντα κόκκινες αλεπούδες σε μία διετία.

Αναγκάζομαι, επίσης, να σας υπενθυμίσω ότι σώσαμε ανθρώπους κυριολεκτικά την τελευταία στιγμή το 2013 και το 2014. Το 2013 αλεπού που νοσούσε δάγκωσε οικόσιτη γάτα, η οποία υπό την επήρεια της νόσου δάγκωσε το ζευγάρι των αγροτών που ζούσε μαζί τους και ευτυχώς, με την άμεση κινητοποίηση του Υπουργείου Αγροτικής Ανάπτυξης, υπεβλήθησαν έγκαιρα σε αντιλυσσική θεραπεία στο Νοσοκομείο Τρικάλων.

Το 2013, επίσης από δάγκωμα σκύλου που είχε μολυνθεί από αλεπού, ένας ηλικιωμένος στις Σέρρες κινδύνεψε να νοσήσει. Σώθηκε κι αυτός την τελευταία στιγμή. Το 2014, επίσης στη Θεσσαλονίκη, μία γυναίκα. Αναγκάστηκαν οι αρμόδιες υπηρεσίες του Υπουργείου Αγροτικής Ανάπτυξης σε συνεργασία με τον ΕΟΔΥ να κινητοποιηθούν άμεσα για την προστασία των ανθρώπων, τη διασφάλιση της δημόσιας υγείας, αλλά και της βιοποικιλότητας, για την οποία τόσο κόπτεστε, από τον κίνδυνο διασποράς της νόσου και καταρτίστηκε σχέδιο αντιμετώπισης δειγμάτων σε ανθρώπους.

Επίσης, ίσως γνωρίζετε ότι το νόσημα στον ευρωπαϊκό χώρο δεν έχει εξαλειφθεί. Μέχρι και σήμερα συστήνεται ιδιαίτερη προσοχή στις μετακινήσεις των ζώων. Ενδεικτικά, θα σας πω ότι μόλις το 2021, πέρυσι, εμφανίστηκε κρούσμα στη Γερμανία από σκύλο που είχε μεταφερθεί από την Τουρκία μέσω Βουλγαρίας.

Επιπλέον, οι διαδοχικές ενημερώσεις από το Ευρωπαϊκό Σύστημα Κοινοποίησης Πληροφόρησης Ασθενειών Ζώων καταδεικνύουν έξαρση των κρουσμάτων λύσσας στη γειτονική Τουρκία, καθώς και τη σποραδική εμφάνιση κρουσμάτων σε διάφορες ευρωπαϊκές χώρες, στην Πολωνία, τη Μολδαβία, τη Ρουμανία.

Οι άγριες αλεπούδες αποτελούν την κύρια δεξαμενή της λοίμωξης από τον ιό της λύσσας στην Ευρωπαϊκή Ένωση. Κατά συνέπεια είναι δέον τα μέτρα των προγραμμάτων εκρίζωσης να εστιάζονται κατά κύριο λόγο στον πληθυσμό των άγριων αλεπούδων.

Για τα προγράμματα εκρίζωσης η στρατηγική ελέγχου βασίζεται, όπως προείπα, κατά κύριο λόγο στον εμβολιασμό του συναφούς στοχευμένου ζωικού πληθυσμού.

Και πιστέψτε με, ίσα-ίσα τα εμβόλια και είναι εξαιρετικά ελεγμένα και φυλάσσονται κάτω από συγκεκριμένες συνθήκες σε ψυγεία και λαμβάνεται ιδιαίτερη μέριμνα.

Ο εμβολιασμός είναι επικουρούμενος και από τις άλλες σημαντικές δραστηριότητες, όπως η επιτήρηση, η εφαρμογή των μέτρων ελέγχου νόσων, ο έλεγχος των μετακινήσεων ζώων συντροφιάς και η παρακολούθηση της αποτελεσματικότητας του εμβολιασμού.

Χωρίς να λαμβάνετε υπ’ όψιν σας τίποτα από τα παραπάνω, μιλάτε χάριν εντυπωσιασμού για δήθεν πογκρόμ, ενώ, όπως προκύπτει από τα δεδομένα του Εθνικού Εργαστηρίου Αναφοράς για τη λύσσα, από το 2013, οπότε και ξεκίνησαν οι εκστρατείες εμβολιασμών των κόκκινων αλεπούδων, έχουν εξεταστεί δείγματα από συνολικά δύο χιλιάδες διακόσια πενήντα ζώα, δηλαδή διακόσια πενήντα ζώα τον χρόνο.

Ξέρετε πόσος είναι ο αριθμός των κόκκινων αλεπούδων στην Ελλάδα, πόσος είναι ο πληθυσμός τους; Πάνω από διακόσιες πενήντα χιλιάδες! Η αναπαραγωγή τους γίνεται από τον Μάιο έως τον Απρίλιο. Να μελετήσετε λίγο. Οι χαρακτηρισμοί σας περί δήθεν πογκρόμ μόνο αληθινοί δεν είναι.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Ειλικρινά, θα καταλάβαινα την ανησυχία σας για την προστασία των αλεπούδων και την προστασία της βιοποικιλότητας, εάν, αντί να κάνετε ιστορικές αναφορές στο 1958 και στον Μάο Τσετούνγκ, όπως ήταν το αρχικό κείμενο της ερώτησής σας, είχατε ασχοληθεί με τα παραπάνω κρούσματα στη γειτονιά μας.

Βλέπετε, η δική μας ανησυχία, με αποκλειστικό σκοπό το δημόσιο συμφέρον και την προστασία της δημόσιας υγείας και μάλιστα σε μια τόσο ευαίσθητη εποχή, μας υποχρεώνει να λαμβάνουμε υπεύθυνη ενημέρωση από το Ευρωπαϊκό Σύστημα Κοινοποίησης Πληροφόρησης Ασθενειών Ζώων και να ακολουθούμε πλήρως τις εισηγήσεις των ειδικών, τους ευρωπαϊκούς κανονισμούς και οδηγίες και με τις δράσεις μας, και μάλιστα ελεγχόμενα, να εξασφαλίζουμε την ασφάλεια του συνόλου της βιοποικιλότητας.

**ΠΡΟΕΔΡΕΥΩΝ (Χαράλαμπος Αθανασίου**): Ολοκληρώστε, κύριε Υφυπουργέ.

**ΣΙΜΟΣ ΚΕΔΙΚΟΓΛΟΥ (Υφυπουργός Αγροτικής Ανάπτυξης και Τροφίμων):** Σε αντίθεση, λοιπόν, με τα λεγόμενά σας, κύριε συνάδελφε, στοχευμένα, με συγκεκριμένο, μικρό αριθμό ζώων που μπορούν να προσκομιστούν για τον έλεγχο, χαράζουμε μια πολιτική για την προάσπιση του δημοσίου συμφέροντος και της δημόσιας υγείας.

Ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ.

Προχωρούμε στην πρώτη με αριθμό 199/21-11-2022 επίκαιρη ερώτηση πρώτου κύκλου του Βουλευτή Α΄ Ανατολικής Αττικής της Νέας Δημοκρατίας κ. Γεωργίου Βλάχου προς τον Υπουργό Περιβάλλοντος και Ενέργειας, με θέμα: «Δυνατότητα χορήγησης οικοδομικών αδειών σε γήπεδα κάτω των τεσσάρων χιλιάδων τετραγωνικών μέτρων μέχρι την ολοκλήρωση των τοπικών πολεοδομικών σχεδίων (ΤΠΣ).

Στην ερώτηση αυτή θα απαντήσει ο Υφυπουργός Περιβάλλοντος και Ενέργειας κ. Γιώργος Αμυράς.

Κύριε Βλάχο, έχετε τον λόγο για την πρωτολογία σας.

**ΓΕΩΡΓΙΟΣ ΒΛΑΧΟΣ:** Ευχαριστώ, κύριε Πρόεδρε.

Κύριε Υπουργέ, με τον ν.4759/2020 στα γήπεδα που βρίσκονται εκτός σχεδίων πόλεως, εκτός ορίων των νομίμως υφισταμένων οικισμών προ του έτους 1923, που στερούνται ρυμοτομικού σχεδίου και εκτός περιοχών στις οποίες έχουν καθοριστεί χρήσεις γης, όροι και περιορισμοί δόμησης από εργαλεία πολεοδομικού σχεδιασμού πρώτου επιπέδου ή από διατάγματα που καθορίζουν όρους και περιορισμούς δόμησης σε περιοχές εκτός σχεδίου, δόθηκε μια δίχρονη προθεσμία, προκειμένου οι ιδιοκτήτες να μπορέσουν να αξιοποιήσουν αυτά τα γήπεδα.

Κατά τη συζήτηση που έγινε τότε, είπα στην τότε πολιτική ηγεσία του Υπουργείου πράγματι να συνδέσει την κατάργηση αυτών των παρεκκλίσεων, με την κατάρτιση και εφαρμογή των ειδικών και τοπικών πολεοδομικών σχεδίων, κάτι που δεν έγινε δεκτό. Και τότε η ηγεσία του Υπουργείου είπε ότι σε αυτά τα δύο χρόνια το Υπουργείο, η πολιτεία δεσμεύεται να ολοκληρώσει αυτά τα τοπικά πολεοδομικά σχέδια, κάτι που δεν έγινε.

Στις 9 Δεκεμβρίου, σε λίγες μέρες δηλαδή, εκπνέει αυτή η δίχρονη προθεσμία, με αποτέλεσμα οι πολίτες που δεν μπόρεσαν σε αυτά τα χρόνια να εκδώσουν άδειες να χάνουν τη δυνατότητα να οικοδομήσουν. Δεν κατόρθωσαν, κύριε Υπουργέ, να εκδώσουν άδειες αυτά τα δύο χρόνια, γιατί θέλω να θυμίσω ότι είναι χρόνια πανδημίας, είναι χρόνια ενεργειακής κρίσης, είναι χρονιά αύξησης των τιμών των οικοδομικών υλικών, είναι δηλαδή μια δύσκολη διετία, με πάρα πολλά προβλήματα.

Σήμερα, λοιπόν, που εκπνέει η προθεσμία, εμένα μου φαίνεται πολύ λογική η πρόταση να δοθεί παράταση και θα έλεγα η παράταση αυτή να συνδεθεί τώρα, κάτι που δεν έγινε όπως είπα πριν από δύο χρόνια, με την κατάρτιση αυτών των τοπικών πολεοδομικών σχεδίων.

Νομίζω ότι την όποια ασυνέπεια έδειξε το κράτος αυτά τα δύο χρόνια δεν πρέπει να τη χρεωθούν οι πολίτες που δεν μπόρεσαν να εκδώσουν άδειες κάτω από αυτές τις δύσκολες οικονομικές συνθήκες που προανέφερα. Είναι μια στιγμή που η πολιτεία πρέπει να στηρίξει αυτούς τους ανθρώπους, γιατί αυτό θεωρώ, κύριε Υπουργέ, ότι είναι δίκαιο, αλλά θα έλεγα και ότι δείχνει και μια άλλη προσέγγιση, όχι της τιμωρίας σε αυτούς που δεν μπόρεσαν, αλλά του κινήτρου να σεβαστούν τον νόμο και στο μέλλον.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ.

Κύριε Υπουργέ, έχετε τον λόγο.

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):**

Σας ευχαριστώ, κύριε Πρόεδρε. Αγαπητέ συνάδελφε, αγαπητέ κύριε Βλάχο, η ερώτησή σας είναι πραγματικά επίκαιρη και άκρως σημαντική και ουσιαστική. Μάλιστα, μία ημέρα μετά την υποβολή της προς το Υπουργείο Περιβάλλοντος και Ενέργειας και τον αρμόδιο Υφυπουργό, τον κ. Ταγαρά, το Υπουργείο και η Κυβέρνηση βεβαίως ανακοίνωσαν δημοσίως την ανάληψη νομοθετικής πρωτοβουλίας για την εκτός σχεδίου δόμηση.

Σύντομα, λοιπόν, θα κατατεθεί προς ψήφιση εδώ στη Βουλή διάταξη με την οποία θα επιλυθούν προβλήματα τα οποία έχουν δημιουργηθεί και αφορούν στις αλλαγές που η Κυβέρνηση έχει ήδη νομοθετήσει για την κατάργηση των παρεκκλίσεων στην εκτός σχεδίου δόμηση. Με την προς ψήφιση διάταξη δεν θα μεταβάλλεται η ημερομηνία ορόσημο της 9ης Δεκεμβρίου για τις παρεκκλίσεις δόμησης, καθώς η Κυβέρνηση παραμένει αταλάντευτη στην επιλογή της κατάργησης των παρεκκλίσεων δόμησης μετά τις 9 Δεκεμβρίου.

Η επιλογή αυτή αποτελεί συμμόρφωση με τη νομολογία των ελληνικών δικαστηρίων, ενώ παράλληλα εισάγει μια μεταρρύθμιση που άργησε πολλές δεκαετίες και την οποία έχει ανάγκη η Ελλάδα, προκειμένου να αποφύγει δραματικές αλλαγές στον χαρακτήρα του συνόλου του εξωαστικού χώρου και περαιτέρω δυσμενών επιπτώσεων στο φυσικό, οικιστικό και ανθρωπογενές περιβάλλον.

Ωστόσο, αναγνωρίζοντας ότι έχουν δημιουργηθεί πρακτικά προβλήματα από την εφαρμογή της, προωθούνται ρυθμίσεις που θα διευκολύνουν τους πολίτες. Ως γνωστόν με τον ν.4759/2020 τροποποιήθηκαν οι όροι δόμησης για τα ακίνητα στις εκτός σχεδίου περιοχές και καθορίστηκαν οι μεταβατικές διατάξεις, για τις οποίες μιλάτε, με ορόσημο την 9η Δεκεμβρίου, και σε σχέση με τα γεωτεμάχια, τα γήπεδα και τις ιδιοκτησίες, το εμβαδό κάτω των τεσσάρων στρεμμάτων.

Σύμφωνα, λοιπόν, με τον σχεδιασμό του Υπουργείου Περιβάλλοντος, θα υπάρχει ρύθμιση η οποία θα παρέχει τη δυνατότητα για τις περιπτώσεις αυτών των γηπέδων, για τις οποίες δεν έχει εκδοθεί οικοδομική άδεια, να μπορέσουν να οικοδομηθούν, εάν οι πολίτες μέσω των μηχανικών τους έως και την ημερομηνία της 9ης Δεκεμβρίου κάνουν τα εξής: Είτε υποβάλουν αίτηση για έκδοση προέγκρισης οικοδομικής άδειας, εφόσον βεβαίως αυτή έχει πληρότητα ως προς τα δικαιολογητικά που χρειάζονται και τις μελέτες, όπως το καθορίζει ο νόμος, είτε υποβάλουν αίτηση για έκδοση βεβαίωσης όρων δόμησης, συνοδευόμενη πάντοτε από τα αναγκαία δικαιολογητικά.

Η εναλλακτική αυτή δυνατότητα, η δεύτερη δηλαδή που σας ανέφερα, προβλέφθηκε, δεδομένου ότι η προέγκριση οικοδομικής άδειας πλέον έχει καταστεί προαιρετική. Ωστόσο για αυτές τις περιπτώσεις χρήση της βεβαίωσης όρων δόμησης που θα εκδοθεί θα μπορεί να γίνει μόνο μέχρι και τις 30 Σεπτεμβρίου του 2023, καθώς και ως αυτή την ημερομηνία θα πρέπει να έχει υποβληθεί αίτημα για έκδοση είτε οικοδομικής άδειας είτε προέγκρισης.

Με αυτά ως βάση δεν απαιτείται κατά το στάδιο της προέγκρισης η υποβολή καμμίας έγκρισης φορέα, υπηρεσίας ή συλλογικού οργάνου λόγω της θέσης του έργου, της φύσης του, της χρήσης του ή των τυχόν ειδικών χαρακτηριστικών του. Δεν απαιτείται η υποβολή έγκρισης φορέων, υπηρεσιών ή συλλογικών οργάνων ούτε για τη λήψη της βεβαίωσης όρων δόμησης. Το σύνολο των απαιτούμενων εγκρίσεων υποβάλλεται στο πληροφοριακό σύστημα αδειών κατά το στάδιο της έκδοσης οικοδομικής άδειας.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Τελειώνω, κύριε Πρόεδρε.

Σε κάθε περίπτωση εξακολουθούν να ισχύουν οι διατάξεις για τον χρόνο ισχύος των οικοδομικών αδειών και των προεγκρίσεων οικοδομικών αδειών του ν.4495/2017. Όλες οι διαδικασίες για την έκδοση αυτών των πράξεων εκτελούνται, διεκπεραιώνονται και ελέγχονται ηλεκτρονικά μέσα από το σύστημα «e-Άδειες».

Άρα η ημερομηνία ορόσημο, η 9η Δεκεμβρίου, δεν θα αλλάξει, δεν παρατείνουμε την προθεσμία. Στην ουσία όμως οι ιδιοκτήτες ακινήτων και οι μηχανικοί με μια απλή διαδικασία έχουν στη διάθεσή τους σχεδόν δέκα μήνες για να ολοκληρώσουν όσα απαιτούνται από την κείμενη νομοθεσία και, εφόσον πληρούν τις προϋποθέσεις, να προχωρήσουν στη δόμηση κτηρίων.

Ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Τον λόγο έχει ο κ. Βλάχος για τη δευτερολογία του.

**ΓΕΩΡΓΙΟΣ ΒΛΑΧΟΣ:** Κύριε Υπουργέ, είπα και επιμένω ότι τότε η πολιτική ηγεσία του Υπουργείου Περιβάλλοντος δεσμεύτηκε ότι στα δύο χρόνια θα έφερνε τοπικά σχέδια. Αυτά δεν ήρθαν και αυτό το περνάμε ότι αφού δεν έγινε, δεν έγινε. Μα, αυτή ήταν η ουσία. Είπαμε να συνδεθούν.

Συμφωνώ και εγώ να καταργηθούν οι παρεκκλίσεις. Αλλά να συνδεθεί με κάτι. Δεν μπορεί να μη συνδέεται με το τίποτα. Δεν μπορεί να είναι μία σκέτη απαγόρευση και αυτό να είναι στη λογική ότι προστατεύουμε το περιβάλλον. Δηλαδή όσοι οικοδόμησαν τα δύο προηγούμενα χρόνια και έβγαλαν άδειες δεν σεβάστηκαν το περιβάλλον; Αλλά αυτούς τούς αφήσαμε. Αυτοί που θα οικοδομήσουν, γιατί δεν είχαν χρήματα να εκδώσουν άδειες, μετά από έξι μήνες ή μετά από έναν χρόνο, δεν μπορούν, γιατί αυτοί πρέπει να σεβαστούν το περιβάλλον!

Δεν γίνεται. Πρέπει να πάμε με κάποιο συγκεκριμένο πλαίσιο και να υπάρχει στη λογική μας και στην πρότασή μας αρχή, μέση και τέλος, όχι ευκαιριακή αντιμετώπιση. Εγώ αυτό λέω. Δεν υπάρχει λόγος αυτή την ώρα να βάλουμε σε περιπέτειες τους πολίτες σώνει και καλά σε αυτούς τους δύσκολους καιρούς, που υπάρχει φόρτος εργασίας στα πολεοδομικά γραφεία, στις υπηρεσίες δόμησης, στο Κτηματολόγιο. Εκεί να δείτε καθυστερήσεις. Εμείς του λέμε ότι πήγαινε να κάνεις έστω μια αίτηση ότι θέλεις να χτίσεις. Μα δεν είναι το θέμα να θέλω. Το θέμα είναι και να μπορώ.

Όταν μου στερείς, λοιπόν, κάθε άλλο εργαλείο, όπως θα μπορούσε να είναι τα τοπικά πολεοδομικά σχέδια, δεν μπορεί να μου λες ότι αυτό που εγώ αγόρασα και που το είχα για δεκαετίες ως γήπεδο προς χρήση, προς οικοδόμηση, σήμερα η πολιτεία να σου λέει ότι σ’ το μετατρέπει σε χωράφι. Αυτή η απαξίωση των περιουσιών δεν πρέπει να γίνει. Εγώ δεν ζητώ να μην καταργηθούν οι παρεκκλίσεις. Αλλά πρέπει να συνδεθούν με κάτι.

Και εξηγήστε στον Πρωθυπουργό αυτά τα επιχειρήματα, γιατί εγώ δεν ξέρω τι πληροφόρηση υπάρχει και γιατί υπάρχει επιμονή να τηρηθεί αυτό το 9 Δεκεμβρίου, αυτή η διετία. Και σας είπα και επαναλαμβάνω, σε αυτή τη διετία ο μόνος που δεν έκανε αυτά που όφειλε να κάνει είναι η πολιτεία, όχι οι πολίτες. Οι πολίτες αντικειμενικά είχαν δυσκολίες. Τι νομίζετε ότι σώζουμε με αυτό; Σώζουμε κάτι; Εγώ αδυνατώ να κατανοήσω αυτή τη λογική πραγματικά, πέρα από εκείνη στον νόμο που ψηφίσαμε, που μείωνε τον συντελεστή από 0,2 σε 0,18. Και μετά; Δηλαδή δεν το προστατεύαμε με το 0,2, ενώ με το 0,18 το προστατεύουμε!

Δεν είναι προσεγγίσεις αυτές. Οι πολίτες μας περιμένουν με αγωνία. Και θα έλεγα ότι, αφού θα φέρετε τη νομοθετική ρύθμιση -θα έλεγα να είναι γενναία-, εξηγήστε σαν Υπουργείο και ο Υπουργός, και ο κ. Ταγαράς αλλά και εσείς, στον κ. Πρωθυπουργό την αναγκαιότητα και την επιχειρηματολογία την οποία καταθέτουμε, αλλά και την αγωνία του κόσμου. Δεν υπάρχει λόγος να επιμείνουμε σε κάτι που έχει αποδειχτεί εκ των πραγμάτων ότι είναι σε λάθος κατεύθυνση.

Δεν προστατεύει τίποτε. Μόνο περιορίζει, ταλαιπωρεί τους πολίτες και απαξιώνει τις περιουσίες τους.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ κύριε Βλάχο.

Τον λόγο έχει ο κύριος Υπουργός για τη δευτερολογία του.

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Ευχαριστώ, κύριε Πρόεδρε.

Η κατάργηση της έννοιας της εκτός σχεδίου δόμησης αποτελεί μια στρατηγική επιλογή της Κυβέρνησης Κυριάκου Μητσοτάκη και ήδη συντελείται. Μιλήσατε πολύ σωστά. Να τα πούμε απλά, όπως και εσείς τα αναφέρατε.

Όντως εδώ υπάρχει μία, θα έλεγα, ιδιορρυθμία. Βγαίνω από το κείμενό μου. Συνήθως μπαίνει το κάρο μπροστά από το άλογο. Άρα μέχρι τώρα, από τη στιγμή που δεν υπήρχε πολεοδομικός σχεδιασμός στη χώρα, ήμασταν ενώπιον τέτοιων φαινομένων. Συνήθως -και δυστυχώς- όντως την πληρώνει ο νομοταγής, ο άνθρωπος που έχει τηρήσει στο ακέραιο τις υποχρεώσεις έναντι της πολιτείας και τελευταία στιγμή υπάρχουν όλοι οι υπόλοιποι, οι οποίοι ξεφεύγουν από αυτό το πλαίσιο.

Αλλά τώρα σε σχέση με το πρόγραμμα πολεοδομικού σχεδιασμού, για τα τοπικά δηλαδή και ειδικά πολεοδομικά σχέδια, υπό τον τίτλο «Κωνσταντίνος Δοξιάδης», πρέπει να πούμε ότι προχωράει αυτός ο σχεδιασμός. Όταν θα ολοκληρωθούν, περίπου το 70% της χώρας θα αποκτήσει σχεδιασμό πρώτου επιπέδου με χρήσεις γης. Θα καταργήσουμε στην ουσία την έννοια της εκτός σχεδίου δόμησης.

**ΓΕΩΡΓΙΟΣ ΒΛΑΧΟΣ:** Κύριε Υπουργέ, όταν ολοκληρωθούν, να καταργηθούν οι παρεκκλίσεις. Εγώ συμφωνώ με τον σχεδιασμό της Κυβέρνησης να καταργηθούν. Αλλά να καταργηθούν, όταν έρθουν τα τοπικά.

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Σωστό. Μάλιστα.

Κύριε Βλάχο, αυτά όλα θα τα μεταφέρω στον κ. Ταγαρά βεβαίως και εννοείται και οπουδήποτε αλλού χρειαστεί. Μιλάμε για ένα πρόγραμμα τώρα σε σχέση με τον πολεοδομικό σχεδιασμό της χώρας που δεν υπήρχε και δυστυχώς δεν υπήρχε από συστάσεως του ελληνικού κράτους. Είναι ένα πρόγραμμα που χρηματοδοτείται από Ταμείο Ανάκαμψης με 400 εκατομμύρια ευρώ, το οποίο τρέχουμε στο Υπουργείο Περιβάλλοντος με τη μέγιστη δυνατή ταχύτητα.

Θέλω όμως να προσθέσω και το εξής. Στα κενά και τις ελλείψεις που διαχρονικά υπάρχουν, έχουμε τις ειδικές περιβαλλοντικές μελέτες για τις προστατευόμενες περιοχές -πέραν δηλαδή του προγράμματος «Κωνσταντίνος Δοξιάδης», που είναι το πρόγραμμα πολεοδομικής μεταρρύθμισης- έχουμε τα ειδικά χωροταξικά πλαίσια για ΑΠΕ, για θάλασσα, για τουρισμό, όπως βεβαίως το Κτηματολόγιο και τους δασικούς χάρτες.

Αναφερόμενος στους χάρτες, να πω ότι αποτελεί τον πυρήνα του χαρτοφυλακίου μου, αγαπητέ κύριε Βλάχο. Και βλέπω και τον κ. Καββαδά, -αν μου επιτρέπετε, κύριε Καββαδά, να αναφερθώ σε εσάς- τον Βουλευτή Λευκάδας, ο οποίος ήταν από τους πρώτους που μου έθεσε ζητήματα της δασικής νομοθεσίας. Πρέπει να σας πω, αγαπητοί συνάδελφοι και κύριε Πρόεδρε, ότι η χώρα επιτέλους αποκτά κυρωμένους, αξιόπιστους, σωστούς δασικούς χάρτες. Έχουμε κυρώσει, κύριε Πρόεδρε, περίπου το 95% της επικράτειας, όσον αφορά τους δασικούς χάρτες. Έχουν μείνει απ’ έξω οι οικισμοί και τα σχέδια πόλης. Είναι μια τεράστια μεταρρύθμιση αυτή.

Επιτέλους η χώρα μας φεύγει από εκείνη τη -πώς να την πω;- θλιβερή εξαίρεση στην οποία ανήκε, να είναι η μοναδική χώρα στην Ευρώπη που δεν διέθετε δασικούς χάρτες. Τώρα πλέον αποκτά, διαθέτει αξιόπιστους δασικούς χάρτες που είναι απαραίτητο εργαλείο και για την περιουσία του ιδιώτη εκεί όπου δεν υπάρχει δάσος, αλλά και εμείς να προστατεύσουμε ως οργανωμένη πολιτεία το δασικό μας πλούτο.

Άρα καταλήγοντας, κύριε συνάδελφε, όλα αυτά που σας ανέφερα -πρόγραμμα «ΔΟΞΙΑΔΗΣ», ειδικές περιβαλλοντικές μελέτες, ειδικά χωροταξικά, Κτηματολόγιο, δασικοί χάρτες- αν θα ανέβουν, θα στηθούν σε μια ενιαία ψηφιακή βάση δεδομένων, για να κλείσουν όλες οι εκκρεμότητες, όλες οι πληγές που αφορούν τόσο στο χαρακτήρα όσο και στο ιδιοκτησιακό δημόσιο και ιδιωτικό. Με την ψηφιοποίηση των διαδικασιών θα εξυπηρετηθεί καλύτερα ο πολίτης. Βεβαίως και θα ενισχυθεί και o επιτελικός ρόλος του κράτους και των ελεγκτικών μηχανισμών της δόμησης.

Ευχαριστώ πάρα πολύ.

**ΠΡΟΕΔΡΕΥΩΝ (Χαράλαμπος Αθανασίου):** Και εγώ σας ευχαριστώ, κύριε Υπουργέ.

Θα συζητηθεί τώρα η έκτη με αριθμό 223/28-11-2022 επίκαιρη ερώτηση του πρώτου κύκλου του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς τον Υπουργό Περιβάλλοντος και Ενέργειας, με θέμα: «Συνεχίζονται οι πυρκαγιές σε δεκάδες νόμιμα και παράνομα κέντρα αποθήκευσης και επεξεργασίας σκουπιδιών στο Θριάσιο Πεδίο».

Θα απαντήσει σε αυτή την ερώτηση ο Υφυπουργός Περιβάλλοντος και Ενέργειας, κ. Γεώργιος Αμυράς.

Κύριε Αρσένη, έχετε τον λόγο.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Κύριε Υπουργέ, πραγματικά είναι πλέον κοινός τόπος ότι ένα μετά το άλλο τα ΚΔΑΥ, τα κέντρα διαλογής απορριμμάτων και αποθήκευσης και οι διάφοροι χώροι αποθήκευσης ανακυκλώσιμων, πιάνουν φωτιά.

Όλα αυτά τα τρεισήμισι χρόνια, που παλεύω για τη δυτική Αθήνα, εδώ μέσα, πραγματικά έχω δει τον ΧΥΤΑ Φυλής να καίγεται, να καίγονται μονάδες στον Ασπρόπυργο, μονάδες σε άλλες περιοχές της Αθήνας, η μία μετά την άλλη. Σχεδόν μπορεί να προβλέψει κανείς ότι όπου υπάρχει κέντρο ανακυκλώσιμων, θα υπάρξει φωτιά.

Είχα φέρει το θέμα κατ’ επανάληψη εδώ πέρα. Η πρώτη μου ερώτηση ήταν τον Σεπτέμβρη του 2020, κύριε Πρόεδρε. Τότε, είχε έρθει η πολιτική ηγεσία του Υπουργείου και μου είχε πει ότι θα λύσει το θέμα, μέσα από το Εθνικό Σχέδιο Διαχείρισης Αποβλήτων -κάτι που δεν έγινε- και είχε βγάλει μάλιστα και δελτίο Τύπου η Κυβέρνηση και είπε ότι «θα εντατικοποιηθούν οι επιθεωρήσεις από το Σώμα Επιθεωρητών Περιβάλλοντος».

Πού είναι αυτό, κύριε Πρόεδρε; Γιατί συνεχίζουν και καίγονται τα ΚΔΑΥ, καίγονται οι χώροι ανακυκλώσιμων, αν εντατικοποιήθηκαν οι έλεγχοι;

Επίσης, υπάρχει σε εξέλιξη μελέτη για τον προσδιορισμό κανόνων χωροθέτησης δραστηριοτήτων στις περιβάλλουσες ζώνες των μονάδων της SEVESO.

Τώρα, έχουμε ένα πολύ μεγάλο κέντρο, κύριε Πρόεδρε, της εταιρείας «POLYECO». Για δεύτερη φορά καίγεται και το κύριο ερώτημα είναι -διότι δεν είναι μόνο ανακυκλώσιμα, είναι και επικίνδυνα απόβλητα- γιατί δεν έχει μπει στο πλαίσιο της οδηγίας SEVESO, για να έχει πάρει την άδεια;

Για ποιο λόγο, κύριε Υπουργέ, δεν είναι αυτή η μονάδα SEVESO; Όταν κάηκε, βγήκε η γνωστή -σε περίπτωση βιομηχανικών ατυχημάτων τύπου SEVESO- ανακοίνωση από την Πολιτική Προστασία «κλειστείτε στα σπίτια σας, μέχρι να σας πούμε εμείς ότι είναι εντάξει να βγείτε». Τέτοιας επικινδυνότητας ήταν η πυρκαγιά.

Οπότε, ένα απλό ερώτημα είναι αυτό, ποιες ενέργειες έχετε κάνει για να αποτραπούν τέτοιες καταστροφικές, για την ανθρώπινη υγεία και το περιβάλλον, πυρκαγιές; Πόσοι και ποιοι έλεγχοι έχουν γίνει τα τελευταία τέσσερα χρόνια, στις εγκατάστασης ΚΔΑΥ; Ποιες κυρώσεις έχουν επιβληθεί και ποιες αλλαγές έχουν προταθεί; Γιατί δεν υπάρχει ακόμα κανόνας χωροθέτησης δραστηριοτήτων σε περιβάλλον, στις ζώνες SEVESO; Για ποιο λόγο δεν συστήνεται υπηρεσία, η οποία να έχει την αρμοδιότητα και τον εξοπλισμό, για να μεταβαίνει στο σημείο του ατυχήματος και να μετρά τα επίπεδα της ρύπανσης που προκαλούνται από ανάλογα περιστατικά, όπως συμβαίνει σε κάθε άλλη ευρωπαϊκή χώρα;

**ΠΡΟΕΔΡΕΥΩΝ (Χαράλαμπος Αθανασίου):** Ο Υπουργός κ. Αμυράς έχει τον λόγο.

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Ευχαριστώ, κύριε Πρόεδρε.

Κύριε Αρσένη, ο κρατικός μηχανισμός αντέδρασε ακαριαία και αποτελεσματικά στην πυρκαγιά, που ξέσπασε πριν από δέκα ημέρες και στην οποία αναφέρεστε, στο Κέντρο Διαλογής Ανακυκλώσιμων Υλικών.

Τόσο η Πυροσβεστική όσο και η Ελληνική Αστυνομία επενέβησαν για την κατάσβεση και την προστασία των κατοίκων της περιοχής και -όπως πολύ σωστά είπατε- η Πολιτική Προστασία έστειλε μήνυμα με το «112», ενημερώνοντας τους πολίτες για τους κινδύνους από τα εκλυόμενα αέρια από την πυρκαγιά.

Να κάνω μια παρένθεση σε αυτό το σημείο. Η λειτουργία του «112», μπορεί να φαίνεται αυτονόητη τώρα, όμως δυστυχώς, δεν ήταν σε αυτό το κράτος. Και το είδαμε αυτό, μιας που είμαστε συγκλονισμένοι και πάλι βλέποντας τις μαρτυρίες και τις καταθέσεις των ανθρώπων της τραγωδίας στο Μάτι, να έρχονται στην επιφάνεια. Και τότε λες, τι διαφορετικό θα μπορούσε να γίνει; Τι διαφορετική κατάληξη θα είχε αυτή η τραγωδία στο Μάτι με τους εκατόν δύο νεκρούς, εάν υπήρχε τότε και λειτουργούσε το «112»;

Από εκεί και πέρα, μας ρωτάτε ποιες ενέργειες έχει κάνει το Υπουργείο, για να αποτραπούν τέτοιες καταστροφικές για την ανθρώπινη υγεία και το περιβάλλον πυρκαγιές.

Οι ενέργειες που έχει υλοποιήσει το Υπουργείο είναι συγκεκριμένες και αφορούν στους κανόνες λειτουργίας αυτών των εργοστασίων επεξεργασίας αποβλήτων. Για να διασφαλίζεται η περιβαλλοντικά ορθή λειτουργίας τους ως προς τις εγκαταστάσεις τους, προβλέπουμε ότι από την 1η Ιουνίου 2022 όφειλαν και οφείλουν να διαθέτουν σύστημα περιβαλλοντικής διαχείρισης, το λεγόμενο «EMAS», δηλαδή οικολογική διαχείριση και οικολογικό έλεγχο, όπως επίσης ή σύστημα οικολογικής διαχείρισης ISO14001 ή κάποιο ισοδύναμο.

Η διάταξη αυτή αφορά και περιλαμβάνει τα κέντρα διαλογής ανακυκλώσιμων υλικών, τις εγκαταστάσεις τεμαχισμού ελαστικών, τις εγκαταστάσεις επεξεργασίας συσσωρευτών. Και θα σας αναφέρω ενδεικτικά μερικές: εγκαταστάσεις αναγέννησης ορυκτελαίων, επεξεργασίας αποβλήτων ηλεκτρικού και ηλεκτρονικού εξοπλισμού, επεξεργασίας αποβλήτων εκσκαφών, κατασκευών και κατεδαφίσεων, μονάδες επεξεργασίας αποβλήτων, εγκαταστάσεις υγειονομικής ταφής επικίνδυνων αποβλήτων, εγκαταστάσεις αποτέφρωσης ή συναποτέφρωσης αποβλήτων. Στην ουσία προβλέπονται αυστηροί κανόνες λειτουργίας για το σύνολο των εργοστασίων που χαρακτηρίζονται ως αυξημένης επικινδυνότητας.

Ρωτάτε πόσοι και ποιοι έλεγχοι έχουν γίνει τα τελευταία τέσσερα χρόνια σε αυτή την περιοχή, σε τέτοιες εγκαταστάσεις επεξεργασίας απορριμμάτων.

Υπάρχουν, λοιπόν, ετήσιες επιθεωρήσεις από εξειδικευμένους επιθεωρητές. Το Τμήμα Επιθεώρησης Περιβάλλοντος του Σώματος Επιθεώρησης Νότιας Ελλάδος έχει διενεργήσει τα τελευταία τέσσερα χρόνια στην Περιφερειακή Ενότητα Δυτικής Αττικής είκοσι δύο ελέγχους σε έργα και δραστηριότητες διαχείρισης αποβλήτων, που αφορούν σε πέντε μονάδες διαχείρισης βιομηχανικών επικίνδυνων αποβλήτων, δύο μονάδες διαχείρισης αστικών απορριμμάτων, έξι σκραπ μετάλλων και οχημάτων στο τέλος του κύκλου της ζωής τους, ελέγχους σε τρία κέντρα διαλογής ανακυκλώσιμων υλικών και ελέγχους σε έξι μονάδες διαχείρισης διαφόρων άλλων τύπων αποβλήτων.

Ρωτάτε τι έβγαλαν αυτοί οι έλεγχοι. Κατά τους ελέγχους διαπιστώθηκαν παραβάσεις της περιβαλλοντικής νομοθεσίας και βεβαίως επιβλήθηκαν διοικητικές κυρώσεις, δηλαδή πρόστιμα και έφυγαν οι φάκελοι για τις εισαγγελικές αρχές, για να κινήσουν εκείνες την ποινική διαδικασία σε ενδεχόμενη περίπτωση επιβολής ποινικών κυρώσεων.

Επίσης, να σας πω -και να τελειώσω με αυτό σε αυτό το σκέλος της απάντησης- ότι η Πυροσβεστική Υπηρεσία Ελευσίνας, στην περιοχή της οποίας δραστηριοποιούνται εβδομήντα οκτώ κέντρα διαλογής ανακυκλώσιμων υλικών, κάνει διαρκώς ελέγχους. Κατά τα τελευταία τέσσερα χρόνια έχει διενεργήσει πάνω από τριάντα τακτικές και έκτακτες αυτοψίες, ανακάλεσε τέσσερα πιστοποιητικά ενεργητικής πυροπροστασίας και βεβαίωσε τέσσερα διοικητικά πρόστιμα.

Για τα υπόλοιπα θέματα που ρωτάτε, θα επανέλθω στη δευτερολογία μου.

Ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ, κύριε Αμυρά.

Κύριε Αρσένη, έχετε τον λόγο για τη δευτερολογία σας.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Κύριε Υπουργέ, όταν αναφέρατε ότι εντατικοποιούνται οι επιθεωρήσεις από το Σώμα Επιθεωρητών, αυτό σήμαινε ότι ούτε μία στις τρεις μονάδες που υπάρχουν στο Θριάσιο δεν θα ελεγχθούν από το Σώμα Επιθεωρητών σε δυόμισι χρόνια; Αυτή είναι η εντατικοποίηση;

Η συγκεκριμένη μονάδα δεν θα έπρεπε να είναι SEVESO, αφού έχει επικίνδυνα απόβλητα; Γιατί δεν είναι;

Μας είπατε για το «112», που είναι ευρωπαϊκή οδηγία και πολιτική. Εμείς ρωτάμε, όμως, εσείς τι κάνατε μέσα στο πλαίσιο της εθνικής πολιτικής; Γιατί ευρωπαϊκή πολιτική είναι και η SEVESO. Αυτή η μονάδα δεν θα έπρεπε να είναι SEVESO με βάση την ευρωπαϊκή οδηγία; Θα έπρεπε. Γιατί δεν είναι;

Θα επαναλάβω τα ερωτήματα, γιατί δεν απαντήθηκαν. Γιατί δεν έχετε συστήσει υπηρεσία, που να είναι αρμόδια και να έχει τον εξοπλισμό να μεταβαίνει στο σημείο του ατυχήματος και να μετρά; Τι θέλουμε να μετρά; Τα επίπεδα ρύπανσης που προκαλούνται από ανάλογα περιστατικά.

Γιατί θέλουμε να τα μετράμε αυτά, κύριε Πρόεδρε; Γιατί αυτή η ρύπανση επηρεάζει τις ζωές μας. Επηρεάζει την υγεία, τις καλλιέργειες, δείχνει το μέγεθος της μακροχρόνιας επίπτωσης. Αυτή τη στιγμή δεν ξέρουμε πόση είναι αυτή η επίπτωση. Ξέρουμε από τη διεθνή εμπειρία ότι είναι γιγάντια. Το μόνο που ξέρουμε είναι ότι δεν μετράμε τι έχει συμβεί μετά από κάθε ατύχημα και έρχεται το επόμενο. Και έρχεται το επόμενο και το επόμενο. Κάθε χρόνο πόσα τέτοια ατυχήματα έχουμε; Πόσα κέντρα διαλογής και αποθήκευσης ανακυκλώσιμων υλικών καίγονται;

Και πόσα από αυτά τα μαθαίνουμε; Μία περίπτωση που είχα αποκαλύψει επειδή ήμουν αυτόπτης μάρτυρας, ήταν η περίπτωση του ΧΥΤΑ Φυλής που μέχρι να δημοσιοποιηθεί και να φύγει το μήνυμα «112» και τα λοιπά, έχει περάσει πολύ ώρα.

Είναι προφανές ότι οι ενέργειές σας δεν επαρκούν. Είναι προφανές ότι αυτή τη στιγμή υπάρχει μια πολιτική η οποία οδηγεί σε πυρκαγιές στα ΚΔΑΥ και στα κέντρα διαλογής ανακυκλώσιμων. Είναι προφανές ότι όπως πάμε θα συνεχίσουν να καίγονται με σωρευτικές επιπτώσεις στη δημόσια υγεία.

Αυτό που δεν είναι προφανές είναι η πολιτική βούληση να το αλλάξετε αυτό και το ερώτημα είναι: Για ποιο λόγο δεν έχετε πάρει τις απαραίτητες ενέργειες για να σταματήσει αυτό το έγκλημα που συμβαίνει πολλές φορές κάθε χρόνο και πλέον είναι προβλέψιμο πού θα συμβεί και ποτέ; Γιατί ξέρουμε ότι το ένα μετά το άλλο αυτά τα κέντρα καίγονται.

Αν έχει εβδομήντα οκτώ κέντρα το Θριάσιο, θα περίμενα στο επόμενο δίμηνο να εξεταστούν όλα, στον επόμενο χρόνο, γιατί από τη στιγμή που κάνατε τις δηλώσεις έως σήμερα πόσα από αυτά έχουν καεί; Τολμώ να πω ότι κάηκαν ίσως περισσότερα από όσα προλάβατε –υποτίθεται- να εξετάσετε. Θα πρέπει, αν έχετε πολιτική βούληση, να ανταποκριθείτε στο να αλλάξετε τα πράγματα και να σταματήσει αυτό το περιβαλλοντικό έγκλημα στη ζωή των κατοίκων όλου του Λεκανοπεδίου. Η ρύπανση από το Θριάσιο μεταφέρεται σε όλο το Λεκανοπέδιο, αλλά μεταφέρθηκε μέσω των γεωργικών τροφίμων, των προϊόντων που τρώμε και τα λοιπά.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ πολύ, κύριε Αρσένη.

Κύριε Υπουργέ, έχετε τον λόγο για τη δευτερολογία.

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Ευχαριστώ πάρα πολύ.

Το κρίσιμο ερώτημα του κ. Αρσένη είναι: Γιατί δεν υπάρχουν ακόμα κανόνες χωροθέτησης δραστηριοτήτων στις περιβάλλουσες ζώνες των μονάδων SEVESO. Εκεί, λοιπόν, πρέπει να πούμε τα εξής: Η χωροθέτηση κάθε μεμονωμένης δραστηριότητας -και αυτής στην οποία αναφερθήκατε νωρίτερα- ελέγχεται με βάση τις θεσμοθετημένες χρήσεις γης στην περιοχή και τις περιβαλλοντικές επιπτώσεις της χωροθέτησης, στις οποίες είναι απαραίτητο να συνεκτιμάται και η γειτνίαση με δραστηριότητες της οδηγίας SEVESO.

Το ζήτημα τώρα είναι αν ο χωρικός σχεδιασμός που εκφράζει την πολιτική χρήσεων γης ενσωματώνει παραμέτρους που εξαρτώνται από την επικινδυνότητα των δραστηριοτήτων SEVESO. Η ύπαρξη, λοιπόν, εγκαταστάσεων δραστηριοτήτων, που η άσκησή τους ενέχει τον κίνδυνο πρόκλησης βιομηχανικού ατυχήματος μεγάλης έκτασης και εμπίπτουν στην οδηγία SEVESO, αποτελεί σημαντική παράμετρο που συντείνει στην αύξηση της έντασης στη διεκδίκηση της γης.

Τόσο για τις ίδιες δραστηριότητες όσο και για τον επιχειρούμενο χωρικό σχεδιασμό προκύπτουν συγκεκριμένες υποχρεώσεις. Προφανώς, η σημαντικότερη όλων είναι η προστασία του πληθυσμού και του περιβάλλοντος. Για τη διαχείριση, τη ρύθμιση και τον συντονισμό της χωροθέτησης των διαφόρων δραστηριοτήτων, οι πολιτικές χρήσεων γης οφείλουν και λαμβάνουν υπ’ όψιν μια σειρά από κοινωνικές, οικονομικές και περιβαλλοντικές παραμέτρους που, τελικά, συντίθενται σε μια πολεοδομική λειτουργία κατά τις γενικά αναμενόμενες επιδράσεις διαφόρων δραστηριοτήτων.

Η εκτίμηση της επικινδυνότητας συναρτάται με το επίπεδο ευπάθειας, στο οποίο μπορεί να καταταγεί κάθε κατηγορία χρήσεων γης με βάση το εκτιμώμενο επίπεδο του πιθανού κινδύνου που προκύπτει από την πυκνότητα και την ευπάθεια του πληθυσμού. Και, κατά κανόνα, με βάση το ισχύον θεσμικό πλαίσιο, δηλαδή το π.δ.59/2018, οι δραστηριότητες ταξινομούνται στις κατηγορίες χρήσεων γης με βάση το είδος της δραστηριότητας και με έναν γενικό βαθμό όχλησης -χαμηλός, μέσος και υψηλός- που σχετίζεται με τη φύση και τη δυναμικότητα της κάθε δραστηριότητας και όχι με τον πληθυσμό που μπορεί να εγκατασταθεί σε αυτή ή την ευπάθεια του. Αυτό το μέγεθος εκτιμάται έμμεσα ή κατά περίπτωση.

Ο έλεγχος του σχεδιασμού χρήσεων γης ως προς τη γειτνίαση επικίνδυνων εγκαταστάσεων δεν έχει ρυθμιστεί ειδικά, αφού το θεσμικό πλαίσιο του χωρικού σχεδιασμού περιλαμβάνει διαδικασίες στις οποίες οι κίνδυνοι ατυχήματος δεν εξετάζονται ρητά. Και με ρωτάτε, λοιπόν, κατόπιν αυτού, για ποιον λόγο δεν συστήνουμε υπηρεσία που να έχει την αρμοδιότητα και τον εξοπλισμό να μεταβαίνει στο σημείο του ατυχήματος και να μετρά τα επίπεδα της ρύπανσης.

Θα μου επιτρέψετε να πω ότι εμείς δεν αρκούμαστε μόνο σε μετρήσεις. Επιδιώκουμε να είμαστε σε θέση να ανταποκρινόμαστε έμπρακτα στην ανάγκη για την προστασία, φυσικά, του περιβάλλοντος και τη διαφύλαξη της ζωής και της υγείας των πολιτών. Γι’ αυτό, λοιπόν, υλοποιούμε, στο μέτρο που μας αφορά, την τρίτη έκδοση του εγκεκριμένου γενικού σχεδίου αντιμετώπισης τεχνολογικών ατυχημάτων μεγάλης έκτασης, το οποίο αφορά στην αντιμετώπιση ατυχημάτων στις βιομηχανικές εγκαταστάσεις SEVESO.

Η έκδοση αυτή προσδιορίζει τους ρόλους -μπορείτε να τα βρείτε και στο διαδίκτυο αυτά που σας λέω σε σχέση με την έκδοση-, τις αρμοδιότητες, τον τρόπο και το πλαίσιο συνεργασίας όλων των φορέων που εμπλέκονται στη δρομολόγηση δράσεων πολιτικής προστασίας για την αντιμετώπιση τέτοιων μεγάλων ατυχημάτων σε εγκαταστάσεις SEVESO.

Οι αρμόδιες, λοιπόν, οργανικές μονάδες του Υπουργείου Περιβάλλοντος προχωρούν στη σύνταξη σχετικών μνημονίων και ενεργειών κατά το μέρος που τους αφορά και εμπλέκονται στο πλαίσιο εφαρμογής αυτού του σχεδίου, όπως σας ανέφερα.

Σας ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ, κύριε Αμυρά.

Προχωράμε τώρα στη δεύτερη με αριθμό 185/12/7-10-2022 ερώτηση και αίτηση κατάθεσης εγγράφων του κύκλου αναφορών - ερωτήσεων του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα – Ηλία Αρσένη προς τον Υπουργό Περιβάλλοντος και Ενέργειας, με θέμα: «Σε κίνδυνο οι Πηγές Αρμένων στη θέση Πλάτανος του Δήμου Αποκορώνου Χανίων».

Και σε αυτή την ερώτηση θα απαντήσει ο Υφυπουργός Περιβάλλοντος και Ενέργειας κ. Αμυράς.

Ορίστε, κύριε Αρσένη, έχετε τον λόγο.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Κύριε Υπουργέ, υποθέτω ότι τα τρία έγγραφα που θα καταθέσετε αφορούν αυτήν την ερώτηση, την με αριθμό 185/12/7-10-2022, η οποία έχει μείνει αναπάντητη, αφού πέρασε ένας μήνας και δεν έχει απαντηθεί από τους περισσότερους Υπουργούς και από το Υπουργείο Περιβάλλοντος στην αίτηση κατάθεσης εγγράφων.

Για να καταλαβαίνουν οι συμπολίτες μας τι αφορά αυτή η ερώτηση, θα ήθελα να πω ότι αφορά το νερό. Αφορά, δηλαδή, τις εκπληκτικές Πηγές Αρμένων στον Δήμο Αποκορώνου στην Κρήτη, στον Νομό Χανίων, όπου υπήρχε ένα καφενείο δίπλα από το οποίο περνούσε ο δρόμος για τις πηγές και ξαφνικά το καφενείο αγοράστηκε για να γίνει ξενοδοχείο και αποκλείστηκε ο μοναδικός δρόμος προς τις πηγές, ενώ αυτό απαγορεύεται ρητά από τον νόμο. Οπότε, εδώ έχουμε μια σειρά από αυτονόητα ερωτήματα που προκύπτουν, κάτι που καταλαβαίνετε και εσείς, κύριε Πρόεδρε, λόγω της εμπειρίας σας ως νομικός και εισαγγελέας.

Με βάση το άρθρο 967 του Αστικού Κώδικα, αυτός ο δρόμος είναι κοινόχρηστος από τη στιγμή που οδηγεί σε αυτές τις πηγές. Οπότε, κύριε Υπουργέ, σας ρωτώ ποιοι έλεγχοι έχουν διενεργηθεί και ποιες παραβιάσεις έχουν διαπιστωθεί γι’ αυτόν τον αποκλεισμό του δρόμου από ιδιώτη. Επίσης, δεδομένου ότι ο δήμος και η αποκεντρωμένη διοίκηση έχουν ζητήσει να χαρακτηριστεί ο τόπος ως ιστορικός, δεσμεύεται η Κυβέρνηση να προχωρήσει σε αυτήν την αξιολόγηση και κήρυξη; Το ερώτημα αυτό απαντήθηκε θεωρητικά από την κ. Μενδώνη, αλλά με τον τρόπο που απαντά η κ. Μενδώνη αφήνοντάς τα όλα για το μέλλον και βάζοντας στην ουσία πλάτη στον επενδυτή.

Αντίστοιχα όλες οι ερωτήσεις που αφορούσαν το Υπουργείο Πολιτισμού έμειναν αναπάντητες αν και τυπικά απαντήθηκαν από την κ. Μενδώνη, η οποία στην ουσία είπε ότι θα το διερευνήσουμε, χωρίς να προβεί σε καμμία δέσμευση απέναντι σε κάτι το οποίο γίνεται τώρα. Και η μη απάντησή της οδηγεί, αν θέλετε, στην εξυπηρέτηση των συμφερόντων του αγοραστή, αυτό που αποκλείει το κοινό από τις πηγές σήμερα.

Η ερώτηση, λοιπόν, απευθύνεται σε εσάς και αφορά το εξής: Θα προβείτε στις απαραίτητες ενέργειες, ώστε να χαρτογραφηθούν και να οριοθετηθούν άμεσα όλες οι πηγές του χωριού;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Επίσης, η επόμενη ερώτηση απευθύνεται και προς εσάς εκπροσωπώντας και τα υπόλοιπα Υπουργεία που δεν απάντησαν: Θα μεριμνήσετε ώστε να εξασφαλιστεί η προστασία και η καθαρότητα των υδάτων ενάντια στην υποβάθμιση της υγείας και της ζωής των κατοίκων;

Βέβαια, ζητάμε και αυτά τα τρία έγγραφα, τα οποία θα διαβάσω για να συμφωνήσουμε ότι θα καταθέσετε και τα τρία: τα αποτελέσματα του προγράμματος παρακολούθησης της ποιότητας των υδάτων των Πηγών Αρμένων από το 2018 έως σήμερα, το τοπογραφικό με βάση το οποίο έγινε η αγοραπωλησία, για να δούμε πώς επισημαίνεται ο δρόμος και οποιαδήποτε καταγραφή αναφορικά με τις Πηγές Αρμένων στο αρχείο της Υπηρεσίας Εγγείων Βελτιώσεων, το οποίο βρίσκεται σήμερα στα Γενικά Αρχεία του Κράτους. Θα ήθελα να επιβεβαιώσετε ότι αυτά τα τρία έγγραφα είναι αυτά που θα προσκομίσετε.

Σας ευχαριστώ πολύ.

**ΠΡΟΕΔΡΕΥΩΝ (Χαράλαμπος Αθανασίου):** Ορίστε, κύριε Υπουργέ, έχετε τον λόγο.

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Σας ευχαριστώ, κύριε Πρόεδρε.

Αγαπητέ, κύριε Αρσένη, η ερώτηση που έχετε υποβάλει έχει πραγματικά ιδιαίτερο ενδιαφέρον. Για μένα μάλιστα έχει ακόμα περισσότερο, διότι εννοείται ότι η πρόσβαση σε μια δημόσια πηγή πρέπει να είναι απρόσκοπτη και ούτε κατά διάνοια δεν πρέπει να συμβαίνουν αυτά που και εσείς καταγγέλλετε και αφορούν το ότι ο ιδιοκτήτης στην ουσία του σπιτιού -πρώτα ήταν η ταβέρνα- το πούλησε σε κάποιον τρίτον και μαζί πούλησε και τον κοινόχρηστο δρόμο μέσω του οποίου έχουμε πρόσβαση στην πηγή.

Εννοείται, λοιπόν, ότι δεν μπορεί κανείς ούτε να κλείνει τις πηγές ούτε να τις επιβαρύνει περιβαλλοντικά. Σε αυτό εμείς είμαστε κάθετοι και βεβαίως στον βαθμό που φτάνει στη δική μας αρμοδιότητα, θα κάνουμε αυτό που πρέπει να κάνουμε. Ούτε συζήτηση! Όμως υπάρχουν κάποια σκαλιά πριν από αυτά. Αφήστε που η υπόθεση είναι και στο δικαστήριο και αναμένουμε βέβαια και τη δικαστική έκβαση. Όμως σας λέω ξεκάθαρα ότι ουδείς δικαιούται να κάνει αυτό που είδαμε να συμβαίνει στην πηγή των Αρμένων, δηλαδή να κλείνει την πηγή και να τη θεωρεί βρύση του.

Πάμε να δούμε λίγο μερικά στοιχεία γι’ αυτήν την πηγή. Μιλάμε για την πηγή «Πλάτανος» των Αρμένων στον Αποκόρωνα. Πρώτα απ’ όλα έχει ενταχθεί εντός της περιοχής του Σχεδίου Χωρικής και Οικιστικής Οργάνωσης Ανοικτής Πόλης, δηλαδή τα ΣΧΟΑΠ που λέμε, του τέως Δήμου Αρμένων. Έχει εγκριθεί λοιπόν. Υπάρχει το άρθρο 6 του ΣΧΟΑΠ που περιγράφει τα μέτρα για την προστασία των νερών της πηγής. Λέει ότι πρέπει να παρακολουθείται η επισκεψιμότητα των πηγών, η ποιότητα φυσικά του νερού των πηγών, να γίνει μια υποδομή για να παρακολουθούνται οι ρύποι από τα απόβλητα του γεωργικού τομέα εάν και κατά πόσον επηρεάζουν τον υδροφόρο ορίζοντα που εμφανίζονται στο νερό της πηγής με περιοδική λήψη δειγμάτων κ.λπ.. Μιλά για την προστασία των πηγών της συγκεκριμένης πηγής από εστίες μόλυνσης, την απαγόρευση και τον έλεγχο απόρριψης απορριμμάτων κατά μήκος υδατορεμάτων, κ.λπ..

Ο σημερινός Δήμος Αποκορώνου κατάφερε και εξασφάλισε άδεια χρήσεως νερού από την Περιφέρεια Κρήτης. Τυπικά μπορεί να προβαίνει σε άντληση νερού και αναλαμβάνει ως υπόχρεος πια μέτρα για την προστασία και καθαριότητα των πηγών, διότι μέχρι το 2018-2019 η άντληση γινόταν κατ’ εθιμικό τρόπο. Το 2020 ο δήμος εξασφάλισε και ΑΕΠΟ, δηλαδή Απόφαση Έγκρισης Περιβαλλοντικών Όρων για τη λειτουργία της πηγής και την κάλυψη των υδρευτικών αναγκών των κατοίκων.

Βεβαίως, επανέρχομαι και λέω εκ νέου ότι οι πηγές, όσο και ο δρόμος πρόσβασης και μετάβασης στην πηγή αυτή –όπως το λέτε και εσείς και όπως το λέει βέβαια και το άρθρο 967 του Αστικού Κώδικα, που τα ξέρει απ’ έξω και ανακατωτά και καλύτερα από όλους ο Πρόεδρος- αποτελούν ένα κοινόχρηστο αγαθό και πρέπει να έχει πρόσβαση οποιοσδήποτε είτε είναι επισκέπτης, είτε είναι δημοτικός φορέας, είτε είναι κάτοικος, είτε είναι οποιοσδήποτε άλλος.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Τι έγινε τώρα, λοιπόν; Όταν ο ιδιοκτήτης της πρώην ταβέρνας που έγινε σπίτι το πούλησε σε έναν τρίτο και περιέφραξε τον χώρο, ο Δήμος Αποκορώνου αμέσως κατήγγειλε αυτές τις εργασίες στο Τμήμα Περιβάλλοντος και Υδροοικονομίας της Περιφέρειας Κρήτης και στην Αρχαιολογία Χανίων. Παράλληλα, προσέφυγε στη δικαιοσύνη και ζήτησε με αίτηση ασφαλιστικών μέτρων να μείνει ανοικτός ο κοινόχρηστος δρόμος για τις υπηρεσίες του δήμου, για τους κατοίκους, για τους επισκέπτες των πηγών.

Επιπλέον, έχει κατατεθεί και αγωγή κατά την τακτική διαδικασία ενώπιον του Πολυμελούς Πρωτοδικείου Χανίων από κατοίκους της περιοχής και από τον ίδιο τον Δήμο Αποκορώνου κατά των νέων ιδιοκτητών του σπιτιού.

Τον Απρίλιο που μας πέρασε πραγματοποιήθηκε αυτοψία από το Τμήμα Περιβάλλοντος και Υδροοικονομίας της Περιφέρειας Κρήτης και διαπιστώθηκαν οι εν εξελίξει οικοδομικές εργασίες και ελήφθησαν άμεσα κάποια πρόχειρα μέτρα, δηλαδή μπήκε συρματόπλεγμα περιμετρικά της πηγής για την προστασία της.

Καταλήγω, λοιπόν, με αυτό: Η Υπηρεσία Δόμησης της Πολεοδομίας τώρα των Χανίων έκανε έκθεση αυτοψίας, διέκοψε κάθε οικοδομική εργασία στο παρακείμενο ακίνητο και επέβαλε πρόστιμα ανέγερσης και διατήρησης των κατασκευών. Επιπλέον, τον Ιούνιο που μας πέρασε επισκέφθηκε τις πηγές κλιμάκιο από τη Διεύθυνση Υδάτων της Αποκεντρωμένης Διοίκησης –δηλαδή, μέχρι στιγμής έχει κινητοποιηθεί η περιφέρεια, ο δήμος, η αποκεντρωμένη διοίκηση- έτσι ώστε να καθορίσουν τις περαιτέρω ενέργειές τους που μέσω της νομικής υπηρεσίας έχουν βάλει σε κίνηση.

Τα υπόλοιπα θα τα πω στη δευτερολογία μου.

Ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ ευχαριστώ.

Ορίστε, κύριε Αρσένη, έχετε τον λόγο για τη δευτερολογία σας..

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Κύριε Υπουργέ, εδώ πέρα είναι μια πάρα πολύ δύσκολη κατάσταση, όπου φαίνεται ότι έχουμε μια πηγή στην οποία έχει βγει ΑΕΠΟ για τη χρήση της από τον δήμο και έρχεται ένας ιδιώτης και μετά την ΑΕΠΟ υποτίθεται ότι αγοράζει την περιοχή και την περιφράσσει. Δεν είναι φυσιολογική λειτουργία των πραγμάτων αυτή.

Προφανώς θα έπρεπε άμεσα και αυτεπάγγελτα –και όχι μετά από όλη αυτή τη διαδικασία, όπου οι κάτοικοι και ο δήμος έκαναν αγωγές και μηνύσεις και μετά και ο νέος ιδιοκτήτης έκανε αντιμηνύσεις- να είχε εφαρμοστεί το άρθρο 967 του Αστικού Κώδικα και να είχε διανοιχθεί αυτός ο δρόμος. Δεν φτάνει δηλαδή μόνο η περίφραξη, αλλά και η αποκατάσταση της πρόσβασης είναι αυτονόητη.

Όσον αφορά την ποιότητα των υδάτων λέτε ότι πλέον έχει ευθύνη ο δήμος. Όμως επειδή εδώ πέρα έρχεστε να απαντήσετε σε μια αναπάντητη ερώτηση, η οποία απευθυνόταν και στο Υπουργείο Εσωτερικών, θα έπρεπε κανονικά να μας πείτε σε ποιες ενέργειες έχει προβεί και ο δήμος για την αποκατάσταση της ποιότητας των υδάτων και για την εγγύησή τους, γιατί δεν εκπροσωπείτε μόνο το Υπουργείο Περιβάλλοντος σε αυτή την περίπτωση, εκπροσωπείτε το σύνολο των Υπουργείων που δεν έχουν απαντήσει. Και θέλω να μας πείτε αν τα τρία έγγραφα που θα προσκομίσετε είναι αυτά: το τοπογραφικό με το οποίο έγινε η συγκεκριμένη αγοραπωλησία, για να δούμε πώς περιγράφονταν αυτός ο δρόμος, τα αποτελέσματα του προγράμματος παρακολούθησης της ποιότητας των υδάτων των Πηγών Αρμένων από το 2018 έως σήμερα και οποιαδήποτε καταγραφή αναφορικά με τις Πηγές Αρμένων στο Αρχείο Υπηρεσίας Εγγείων Βελτιώσεων ευρισκόμενο σήμερα στα Γενικά Αρχεία του Κράτους. Γιατί τα χρειαζόμαστε αυτά; Μα, για να μπορέσουμε να υποστηρίξουμε τον αγώνα των πολιτών απέναντι σε αυτήν την καταγγελλόμενη καταπάτηση.

Ευχαριστώ πολύ.

**ΠΡΟΕΔΡΕΥΩΝ (Χαράλαμπος Αθανασίου):** Και εγώ ευχαριστώ, κύριε Αρσένη.

Κύριε Υπουργέ, έχετε τον λόγο για τη δευτερολογία σας.

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Ευχαριστώ, κύριε Υπουργέ.

Τα έγγραφα που σας καταθέτω είναι το τοπογραφικό που ζητήσατε και η χημική ανάλυση της ποιότητας των νερών.

(Στο σημείο αυτό ο Υφυπουργός Περιβάλλοντος και Ενέργειας κ. Γεώργιος Αμυράς καταθέτει για τα Πρακτικά τα προαναφερθέντα έγγραφα σε μορφή stick (ψηφιακό μέσο αποθήκευσης))

Το τρίτο που είπατε ποιο είναι; Από τη Γεωγραφική Υπηρεσία Στρατού ή από την Υπηρεσία Υδάτων;

Μου επιτρέπετε, κύριε Πρόεδρε; Για να το κάνουμε σαφές.

**ΚΡΙΤΩΝ - ΗΛΙΑΣ ΑΡΣΕΝΗΣ:** Το τρίτο είναι η καταγραφή, οποιαδήποτε καταγραφή αναφορικά με τις Πηγές Αρμένων στο Αρχείο Υπηρεσίας Εγγείων Βελτιώσεων της ΥΕΒ -Περιφέρεια Κρήτης, Διεύθυνση Αγροτικής Οικονομίας, ευρισκόμενο σήμερα στα Γενικά Αρχεία του Κράτους.

Γι’ αυτό απευθύνεται και προς το Υπουργείο Παιδείας.

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Θα τα ζητήσουμε και εμείς από τα Γενικά Αρχεία του Κράτους και αν μας τα δώσουν βεβαίως θα τα καταθέσω, όπως κάνω πάντοτε.

Να πω τώρα το εξής, για να μην αφήσω αναπάντητο αυτό που είπατε για την κ. Μενδώνη. Η κ. Μενδώνη είναι λίρα εκατό, λίρα Αγγλίας! Ό,τι λέει και ό,τι σας λέει εντός Κοινοβουλίου ισχύει εις το ακέραιο και μέχρι την τελευταία παρωνυχίδα του πιο λεπτού κουνουπιού! Άρα ό,τι σας ενημερώνει η κ. Μενδώνη από αυτό το Βήμα απαντώντας στις επίκαιρες ερωτήσεις σας να το λαμβάνετε 100% υπ’ όψιν, να είστε σίγουρος ότι σας έχει δώσει εγγυημένα την πιο ουσιαστική και την πιο σοβαρή απάντηση, διότι η ίδια κάνει έργο. Το Υπουργείο Πολιτισμού επί των ημερών της είναι ένα Υπουργείο που πετάει και δεν χρειάζεται τη δική μου συνηγορία για να τα πω αυτά. Τα αντιλαμβανόμαστε όλοι και ειδικά μέσα σε αυτή την Αίθουσα.

Με ρωτούσατε για ποιον λόγο δεν έχει χαρακτηριστεί ιστορικός τόπος ή αν πρόκειται να χαρακτηριστεί ιστορικός τόπος η πηγή, λόγω της ιδιαίτερης ιστορικής αξίας της. Όντως στις 18 Ιουλίου 2022 ο Δήμος Αποκορώνου κατέθεσε αίτημα προς την Υπηρεσία Νεωτέρων Μνημείων και Τεχνικών Έργων Κρήτης για τον χαρακτηρισμό των πηγών ως νεότερου μνημείου. Αξιολογείται το αίτημα και τελικά η κήρυξη ή μη του χώρου αποκλειστικά ανήκει στην ευθύνη του Υπουργείου Πολιτισμού και Αθλητισμού. Βεβαίως θα ρωτήσω και εγώ την κ. Μενδώνη για πιο γρήγορη ενημέρωσή σας, πού βρίσκεται δηλαδή η εξέταση του αιτήματος.

Είναι κηρυγμένος ως αρχαιολογικός ο χώρος των πηγών -μας ρωτάτε- έτσι ώστε να επιβληθούν πρόσθετοι όροι προστασίας πιθανών αρχαιοτήτων;

Τον Απρίλιο του 2022 υπάλληλος της Εφορείας Αρχαιοτήτων Χανίων πήγε στην πηγή, έκανε επιτόπια αυτοψία και οφείλουμε να πούμε το εξής, για να ξέρουμε. Η Εφορεία Αρχαιοτήτων Χανίων ασκεί αρχαιολογικό έλεγχο επί των αιτημάτων δόμησης στην εκτός οικισμού των Αρμένων περιοχή και αναλόγως των ενδείξεων επιβάλλει εκσκαφές ή όχι. Σε κάθε περίπτωση -γιατί μιλάμε για τις οικοδομικές άδειες που έκαναν οι ιδιοκτήτες- για την έκδοση αυτής της οικοδομικής άδειας από την ΥΔΟΜ Χανίων δεν χρειαζόταν βάσει νόμου, δεν ήταν προαπαιτούμενο η έγκριση της Εφορείας Χανίων.

Μας ρωτάτε: Θα προβείτε στις απαραίτητες ενέργειες ώστε να συμπεριληφθεί ο χώρος των πηγών στην πολιτιστική διαδρομή που συνδέει είκοσι επτά σημαντικά μνημεία πολιτισμού στον Αποκόρωνα;

Έχει ήδη ενταχθεί στις πολιτιστικές διαδρομές του Δήμου Αποκορώνου ο χώρος των Πηγών Αρμένων. Άρα από εδώ και πέρα το ερώτημα θα είναι πώς προχωράει αυτή η ένταξη και τι πρόκειται να κάνετε και χαίρομαι που θα συζητάμε για τέτοια θέματα.

Επίσης με ρωτάτε -και καταλήγω, κύριε Πρόεδρε- αν θα διαφυλάξουμε την ιστορικότητα του χώρου. Εδώ λοιπόν η ανάδειξη και η διαφύλαξη ιστορικότητας του χώρου μοιράζεται από κοινού, θα έλεγα εγώ, στο Υπουργείο Πολιτισμού και στον Δήμο Αποκορώνου. Έχει ήδη, όπως είπα και πριν από λίγο, υποβάλει αίτημα με επιστολή του προς το Υπουργείο Πολιτισμού για την Υπηρεσία Νεωτέρων Μνημείων Κρήτης. Θα το παρακολουθήσουμε και θα σας ενημερώσουμε εκ νέου.

Για τη χαρτογράφηση των πηγών, όχι μόνο της συγκεκριμένης αλλά και των υπολοίπων του χωριού, ήδη ο δήμος μελετά το θέμα της χαρτογράφησης και οριοθέτησης των πηγών σε συνεργασία με τις αρμόδιες υπηρεσίες της Περιφέρειας Κρήτης.

Καταλήγοντας, σε σχέση με την προστασία και την καθαρότητα των υδάτων της συγκεκριμένης πηγής, ο Δήμος Αποκορώνου, βεβαίως, είναι ο κατ’ εξοχήν αρμόδιος γι’ αυτό. Από τον Ιούλιο που μας πέρασε έχει ήδη συνάψει σύμβαση και συμμετέχει στο πρόγραμμα παρακολούθησης ποιότητας του νερού από τη Δημοτική Επιχείρηση Ύδρευσης και Αποχέτευσης Χανίων. Άρα, υπάρχει ήδη πρόγραμμα για να παρακολουθείται η ποιότητα και η καθαρότητα των νερών.

Σας ευχαριστώ πάρα πολύ.

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ, κύριε Υπουργέ.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα μία μαθήτριες και μαθητές και τέσσερις εκπαιδευτικοί συνοδοί τους από το 1ο ΕΠΑΛ Λευκάδας.

Παιδιά, η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Επόμενη είναι η δέκατη με αριθμό 227/28-11-2022 επίκαιρη ερώτηση δεύτερου κύκλου του Βουλευτή Κορινθίας του Συνασπισμού Ριζοσπαστικής Αριστεράς κ. Γεωργίου Ψυχογιούπρος τον Υπουργό Μετανάστευσης και Ασύλου, με θέμα: «Επιτακτική η ανάγκη επίλυσης των προβλημάτων που έχουν δημιουργηθεί με τις ανανεώσεις στις άδειες διαμονής με ευθύνη του Υπουργείου». Θα απαντήσει ο Υπουργός κ. Νότης Μηταράκης.

Κύριε Ψυχογιέ, έχετε τον λόγο για την πρωτολογία σας.

**ΓΕΩΡΓΙΟΣ ΨΥΧΟΓΙΟΣ:** Ευχαριστώ, κύριε Πρόεδρε.

Κύριε Υπουργέ, η επίκαιρη ερώτηση που καταθέτω αφορά σε χιλιάδες ανθρώπους που βρίσκονται και εργάζονται επί χρόνια στη χώρα, χιλιάδες μετανάστες οι οποίοι νόμιμα είναι εδώ και λόγω της συγκυρίας και χωρίς υπαιτιότητά τους, χάνουν πολλά δικαιώματα στις άδειές τους ή εκπίπτουν, εντελώς, από αυτό που είχαν κατακτήσει επί χρόνια.

Η περίοδος της πανδημίας, λοιπόν, σε συνδυασμό με τις κυβερνητικές πολιτικές σε θέματα που σχετίζονται με τις ανανεώσεις όσων αδειών διαμονής εμπεριέχουν εισοδηματικά κριτήρια με βάση τον κώδικα μετανάστευσης έχουν δημιουργήσει σημαντικά προβλήματα σε χιλιάδες μετανάστες που ζουν και εργάζονται χρόνια στη χώρα.

Πιο συγκεκριμένα, μετανάστες με σημαντικές άδειες διαμονής, όπως αυτές των επί μακρόν διαμενόντων, των συζύγων Ελλήνων πολιτών, αλλά και της ανεξάρτητης οικονομικής δραστηριότητας, αντιμετωπίζουν προβλήματα με τις ανανεώσεις των τίτλων τους, καθώς ο περιορισμός αυτής της οικονομικής δραστηριότητας, πέραν των οικονομικών προβλημάτων, έθεσε και ζητήματα τυπικά ως προς αυτά που προβλέπει ο νόμος με την πλήρη αδράνεια της Κυβέρνησης να ρυθμίσει κάτι νομοθετικά γι’ αυτό.

Το ζήτημα είναι ότι τα επιδόματα που πήραν ή το γεγονός ότι μειώθηκαν οι τζίροι τους ή οι απολαβές τους δεν προσμετράται στο να πάρουν την άδεια που είχαν, εκπίπτουν, λοιπόν, εντελώς ή μετατρέπονται σε άδειες ήσσονος σημασίας.

Κι αυτό έχει να κάνει και με τις αποκεντρωμένες διοικήσεις, όχι με ευθύνη δική τους, αλλά υπάρχει μια διαφορετική εφαρμογή από ΔΑΜ σε ΔΑΜ. Άλλες μετράνε τους δεκατέσσερις μισθούς, άλλες μετράνε το ετήσιο ακαθάριστο εισόδημα.

Σε αυτή τη βάση, λοιπόν και, ακριβώς, επειδή εντείνεται ένα αίσθημα ανασφάλειας στους ανθρώπους αυτούς και τις οικογένειές τους, που ενώ έχουν μείνει για χρόνια στη χώρα, εκπίπτουν ή μετατρέπουν τις άδειές τους σε άλλου τύπου κι επειδή, ακριβώς, υπήρξαν και ζητήματα με τις παρατάσεις τους μέσα στην πανδημία, που σας είχαμε κάνει άλλη ερώτηση μεταξύ της διασύνδεσης των Υπουργείων -του δικού τους και του Εσωτερικών-, ερχόμαστε και θέτουμε το εξής ερώτημα.

Πώς προτίθεστε να παρέμβετε ώστε να αποκαταστήσετε αυτή την αδικία που προέκυψε χωρίς υπαιτιότητα των δικαιούχων από τη μείωση των εισοδημάτων τους και αφορά, επαναλαμβάνω, σε χιλιάδες ανθρώπους που βρίσκονται και εργάζονται για χρόνια στη χώρα;

Ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Υπουργέ, κύριε Μηταράκη, έχετε τον λόγο για την πρωτολογία σας.

**ΝΟΤΗΣ ΜΗΤΑΡΑΚΗΣ (Υπουργός Μετανάστευσης και Ασύλου):** Ευχαριστώ πολύ, κύριε Πρόεδρε.

Ευχαριστώ, κύριε συνάδελφε, για την ερώτηση, που αναδεικνύει ένα σημαντικό και χρόνιο ζήτημα που πολλές φορές παρουσιάζεται στην ελληνική δημόσια διοίκηση εν γένει. Δηλαδή, τη μη ενιαία ερμηνεία και εφαρμογή της νομοθεσίας, κάτι το οποίο έχει παρατηρηθεί και σε άλλους τομείς και η διοίκηση με εγκυκλίους προσπαθεί να επιτύχει αυτή την ομοιόμορφη και ορθή εφαρμογή των διατάξεων.

Γενικότερα υπάρχει ένα θέμα πόρων που χρειάζονται οι Διευθύνσεις Αλλοδαπών και Μετανάστευσης, ένα θέμα το οποίο έχει επισημανθεί από το 2014 και εδώ και οκτώ χρόνια δεν έχει ακόμη πλήρως επιλυθεί. Σας θυμίζω ότι αυτές οι διευθύνσεις δεν υπάγονται στο Υπουργείο Μετανάστευσης και Ασύλου, αλλά ανήκουν στο πλαίσιο της αποκέντρωσης, η οποία είναι συνταγματικά κατοχυρωμένη, στις αποκεντρωμένες διοικήσεις.

Υπήρξαν θέματα ερμηνευτικά από τότε που εφαρμόστηκε ο ν.4251/2014. Θα καταθέσω στα Πρακτικά έναν αριθμό εγκυκλίων και διευκρινίσεων που κατά καιρούς έχει εκδώσει το Υπουργείο, ακριβώς, για να αντιμετωπίσει αυτό το πρόβλημα.

Όσον αφορά στο θέμα της πανδημίας είναι δεδομένο ότι δημιούργησε μια απορρύθμιση στην απόδοση υπηρεσιών από το κράτος προς τον πολίτη σε αυτούς, ακριβώς, τους τομείς που η ψηφιοποίηση ακόμη δεν είχε εφαρμοστεί. Πλέον, όμως, μπορώ να σας πω ότι έχουμε ψηφιοποιήσει πλήρως το σύστημα αιτήσεων προς το Υπουργείο Μετανάστευσης και Ασύλου και για ανανέωση και για έκδοση αρχικών αιτήσεων νόμιμης μετανάστευσης και αυτό συμβάλλει καταλυτικά στην επιτάχυνση του ρυθμού. Έχουμε λάβει μέτρα για να δώσουμε παρατάσεις οι οποίες ολοκληρώθηκαν στο πλαίσιο της πανδημίας όπου όχι μόνο δόθηκε αυτόματα παράταση στις άδεις παραμονής που ήταν εν ισχύ, αλλά αυτόματα και ψηφιακά εκδιδόταν και η σχετική βεβαίωση, ώστε να μπορεί ο νόμιμα διαμένων στη χώρα να αποδείξει ατομικά την παράταση των αδειών παραμονής. Και, βέβαια, σε συγκεκριμένες περιπτώσεις δόθηκε αυτόματη αποδοχή αιτήσεων που εκκρεμούσαν επί μακρόν ώστε, προς όφελος του αιτούντα, να επιλυθεί αυτό το ζήτημα των καθυστερήσεων.

Όσον αφορά στις κατηγορίες που αναφέρετε θέλω να τονίσω ότι η ανανέωση του καθεστώτος επί μακρόν δεν περιλαμβάνει εισοδηματικό κριτήριο, άρα δεν τίθεται θέμα απώλειας για τον λόγο αυτόν, αλλά το εισοδηματικό κριτήριο αφορά στην αρχική πρόσβαση στο καθεστώς. Ως προς τις άδειες διαμονής που παρέχουν δικαίωμα στην ανεξάρτητη οικονομική δραστηριότητα, προϋπόθεση διατήρησης της άδειας είναι η συνέχιση της δραστηριότητας και η διατήρηση της ασφάλισης, όχι κάποιο εισοδηματικό κριτήριο.

Και τέλος, για τα μέλη οικογένειας Έλληνα πολίτη η περίπτωση του εισοδήματος εξετάζεται μόνο κατά την υποβολή αιτήματος άδειας διαμονής για ανιόντες συντηρούμενα μέλη του Έλληνα πολίτη, χωρίς να υπάρχει συγκεκριμένο εισοδηματικό κριτήριο παρά μόνον η εξέταση αποδείξεων συντήρησης του ανιόντος. Σε κάθε περίπτωση, όμως, πράγματι σε καθημερινή βάση είμαστε σε επικοινωνία με τις ΔΑΜ και απαντάμε και προφορικά, αλλά και γραπτά σε ερμηνευτικά ζητήματα που υπάρχουν και προτιθέμεθα να εκδώσουμε σχετική εγκύκλιο όχι μόνο γι’ αυτά, αλλά και για άλλα ζητήματα, όπως αυτό που αναδείξατε στη δική σας ερώτηση.

Σας ευχαριστώ.

(Στο σημείο αυτό ο Υπουργός Μετανάστευσης και Ασύλου κ. Νότης Μηταράκης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Χαράλαμπος Αθανασίου):** Τον λόγο έχει ο κ. Ψυχογιός.

**ΓΕΩΡΓΙΟΣ ΨΥΧΟΓΙΟΣ:** Ευχαριστώ, κύριε Πρόεδρε.

Κύριε Υπουργέ, επειδή όλο αυτό το διάστημα έχουμε κάνει συναντήσεις με τις κοινότητες των μεταναστών σε όλη την Ελλάδα, να ξέρετε -και φαντάζομαι το ξέρετε, αλλά δεν το είπατε- ότι πραγματικά μεταξύ του Υπουργείου Εσωτερικών και του Υπουργείου Μετανάστευσης και Ασύλου υπάρχουν πολύ σοβαρά προβλήματα στο να δει το σύστημα ότι έχουν ανανεωθεί οι άδειες ή έχουν πάρει παράταση. Αυτό έχει ως συνέπεια να χάνουν δικαιώματα πρόσβασης στο σύστημα υγείας, πρόσβασης σε άλλα θέματα της καθημερινότητας και αποτελεί και μια απαξίωση διότι, ενώ δικαιούνταν την παράταση, το ένα σύστημα με το άλλο δεν επικοινωνούσαν. Μιλάμε για ανθρώπους, δεν μιλάμε μόνο για νομικά όντα. Μιλάμε για ανθρώπους οι οποίοι με αυτή τη διαδικασία έχασαν συγκεκριμένα δικαιώματα και μπήκαν στο περιθώριο για ένα διάστημα ενώ ήταν για δεκαετίες στη χώρα.

Και, επίσης, μιλάμε για το ζήτημα ότι από τη πενταετία -από αυτό που λένε άδεια διαμονής πενταετίας οι άνθρωποι του πεδίου- πάνε στην τριετία λόγω της απώλειας των εισοδηματικών κριτήριων στις άδειες που προβλέπονται. Από την πενταετία πάνε στην τριετία. Βάλε και τα γραμμάτια που πρέπει να πληρώσουν και πάλι από την αρχή. Είναι μια διαδικασία η οποία είναι και απαξιωτική, αλλά και άδικη διότι δεν ανταποκρίνεται στην πραγματικότητα αυτών που προβλέπει ο νόμος και προέβλεπε ο νόμος ως προϋπόθεση στην αρχή της άδειας ή στη συνέχειά της.

Δεν φταίει, δηλαδή, κάποιος ο όποιος έκανε καθυστερημένα την αίτηση ή έχασε κάποιους όρους που προβλέπονταν. Φταίει το κράτος και φταίει η συγκυρία η οποία δεν του επέτρεψε να την ανανεώσει. Δεν μπορεί να υποβαθμίζεται και να χάνει μια διαδικασία που έχει κατακτήσει για δέκα, είκοσι χρόνια.

Πρέπει, λοιπόν, να διασφαλίσετε πρώτον, ότι υπάρχει ομοιογενής κατάρτιση των εισοδηματικών κριτηρίων από τις ΔΑΜ, πράγμα το οποίο θέλει και προσωπικό. Σας κάναμε και γραπτή ερώτηση πρόσφατα για την ενίσχυση των υπηρεσιών σε προσωπικό, σε υποδομές και μέσα. Τώρα δεν είμαστε στα μνημόνια. Μπορείτε να κάνετε προσλήψεις. Εμείς κάναμε μια προσπάθεια μέχρι εκεί που μπορούσαμε, αλλά τώρα είναι το 1 προς 1. Άρα, μπορείτε να κάνετε προσλήψεις, αλλά τις κάνετε αλλού τις προσλήψεις, δεν τις κάνετε εκεί. Και βέβαια, η κατάσταση είναι όλο και χειρότερη και για τους υπαλλήλους αλλά και για τους ίδιους τους εξυπηρετούμενους και συναλλασσόμενους.

Πρέπει, λοιπόν, να λύσετε τα ζητήματα αυτά που είναι ζητήματα εύκολα να λυθούν, αρκεί να υπάρχει βούληση. Δυστυχώς, από την Κυβέρνηση σε αυτά δεν υπάρχει βούληση, διότι και άλλα ζητήματα βάζανε οι μετανάστες, που ήταν η ιθαγένεια, όπου έχουν αποκλειστεί χιλιάδες άνθρωποι που πληρούν τις προϋποθέσεις, αλλά κόβονται λόγω εισοδηματικών, ταξικών, άπιαστων κριτηρίων και δύσκολων θεμάτων στις εξετάσεις. Κάνετε, λοιπόν, ακόμα και νόμιμους μετανάστες αόρατους. Πέρα από τους πρόσφυγες με το «ΕΣΤΙΑ» που κλείνετε τώρα και τα κέντρα κράτησης που έχουν πενταπλασιάσει τον πληθυσμό τους, έρχεστε και κάνετε αόρατους και τους νόμιμους μετανάστες, αλλά σταδιακά και την πλειοψηφία της ελληνικής κοινωνίας. Γιατί έτσι πάνε αυτά. Ξεκινάει το ξήλωμα από τους πιο ευάλωτους και πάει σε όλους.

Ανθρώπους, λοιπόν, που βρίσκονται για δεκαετίες στη χώρα, που είναι πλήρως ενταγμένοι, που είναι σημαντικοί και για την οικονομική δραστηριότητα στην επαρχία και στα χωριά μας -το βλέπουμε ανάγλυφα-, που συμβάλλουν στους συλλόγους, στα παιδιά, στο σχολείο, στο δημογραφικό και σε όλη την οικονομική και κοινωνική ανάπτυξη.

Θέλουμε, λοιπόν, το κράτος δικαίου να ισχύει για όλους. Το κράτος δικαίου να μην έχει α΄, β΄ και γ΄ κατηγορίας ανθρώπους, με δικαιώματα και υποχρεώσεις, βέβαια, για όλους όσους βρίσκονται στη χώρα. Άμεση, λοιπόν, νομοθετική ρύθμιση για την αποκατάσταση αυτών των αδικιών που εντοπίσαμε στην ερώτηση και αν έχετε την πρόθεση να την κάνετε ξεκάθαρα και όχι μόνο με εγκυκλίους, αλλά με νομοθετική ρύθμιση. Στήριξη και στελέχωση των διευθύνσεων αλλοδαπών.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Όλα αυτά, κύριε Πρόεδρε, κλείνω, είναι προς όφελος όλων, κύριε Μηταράκη όλων και των τοπικών κοινωνιών και των ίδιων των δικαιούχων και της εικόνας της χώρας που πρέπει να είναι μια δημοκρατική, σύγχρονη πολιτεία και όχι να πηγαίνουμε πίσω, αλλά και της οικονομικής και κοινωνικής συνοχής.

Ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Και εγώ σας ευχαριστώ, κύριε Ψυχογιέ.

Κύριε Υπουργέ, κύριε Μηταράκη, έχετε τον λόγο.

**ΝΟΤΗΣ ΜΗΤΑΡΑΚΗΣ (Υπουργός Μετανάστευσης και Ασύλου):** Ευχαριστώ πολύ, κύριε Πρόεδρε.

Κατ’ αρχάς, να επαναλάβω ό,τι είπα στην πρωτολογία μου, ότι θέματα στα οποία δεν υπάρχει ορθή εφαρμογή -και ευχαριστώ που επισημάνατε αυτό το θέμα που μπορεί να υπάρχει σε συγκεκριμένες ΔΑΜ-, η διοίκηση θα προχωρήσει σε μια εγκύκλιο, ώστε προς όφελος των αιτούντων να υπάρχει πλήρη διαφάνεια και κοινοί κανόνες.

Από εκεί και πέρα, θέλω να τονίσω, επειδή αναφερθήκατε στη νόμιμη μετανάστευση, πρώτον ότι η Κυβέρνηση θα καταθέσει νέο Κώδικα Μετανάστευσης στις αρχές του 2023. Θα συζητηθεί η πρόταση στο επόμενο Υπουργικό Συμβούλιο του Δεκεμβρίου. Θα δοθεί η δυνατότητα με τον νέο κώδικα και να ομογενοποιήσουμε παλιές διατάξεις και κυρίως, να κάνουμε σημαντικές αλλαγές, απαλείφοντας περιττά γραφειοκρατικά στάδια στη διαδικασία, ώστε να είναι ταχύτερη, ειδικά σε θέματα μετάκλησης και εποχικών εργαζομένων ή ο συνδυασμός βημάτων που απαιτείται για να έρθει κάποιος πολίτης τρίτων κρατών προς την Ελλάδα. Να ομαδοποιήσουμε άδειες διαμονής και κατηγορίες δικαιολογητικών, ώστε να γνωρίζει ξεκάθαρα πλέον η διοίκηση τι απαιτείται και να υπάρχει διαλειτουργικότητα, ώστε να μπορούμε όσα στοιχεία έχουμε ήδη στη διάθεσή μας να μην απαιτούνται από τον πολίτη.

Ήδη, όπως σας ανέφερα, από τις 16 Νοεμβρίου 2021 αποκλειστικά ψηφιακά γίνονται οι νέες αιτήσεις για ανανέωση αδειών διαμονής. Ήδη τα θέματα αρχικής χορήγησης πλέον και αυτά γίνονται ψηφιακά. Η μέθοδος του γκισέ είναι πια ξεπερασμένη.

Να τονίσω ότι αυτή η Κυβέρνηση πιστεύει στη νόμιμη μετανάστευση. Ήδη υπογράψαμε δύο διακρατικές συμφωνίες με το Μπαγκλαντές και με την Αίγυπτο -με την Αίγυπτο θα έρθει σύντομα στη Βουλή προς κύρωση-, ώστε να μπορούμε να καλύψουμε με έναν νόμιμο τρόπο τις ανάγκες της ελληνικής οικονομίας.

Γιατί, ξέρετε τι έχει συμβεί στην Ευρώπη, κύριε Ψυχογιέ; Όσοι θέλουν να έρθουν να δουλέψουν στην Ευρώπη, δυστυχώς χρησιμοποιούν λαθροδιακινητές, χρησιμοποιούν λανθασμένα τη διαδικασία ασύλου, αφαιρώντας κύρος από τη Συνθήκη της Γενεύης, ενώ οι δυτικές κοινωνίες -δεν θα διαφωνήσω- έχουν ανάγκη νόμιμα να έχουν εργατικό προσωπικό.

Προχωράμε στην πλήρη ψηφιοποίηση όλων των διαδικασιών με το νέο ψηφιακό σύστημα της μετανάστευσης, το οποίο έχει προκηρυχθεί μέσα στο 2022.

Επίσης, να σας πω ότι η Κοινωνία της Πληροφορίας έχει βγάλει έναν διαγωνισμό, ώστε να υπάρχουν κέντρα βιομετρικών, ώστε, όταν εγκριθεί μια αίτηση από τη ΔΑΜ, να μη χρειάζεται να επανέλθει στη ΔΑΜ ο πολίτης τρίτου κράτους, αλλά εύκολα να μπορεί να δώσει βιομετρικά και να παραλαμβάνει την άδεια διαμονής.

Η ψηφιοποίηση, επίσης, έχει προχωρήσει και στο άσυλο. Ήδη από τις αρχές του 2023 θα λειτουργεί πλήρως η «ΑΛΚΥΟΝΗ ΙΙ», ώστε από το σημείο που γίνεται η αρχική καταγραφή ενός αιτήματος, είτε στις δομές πρώτης υποδοχής είτε στις δύο ειδικές δομές που υπάρχουν στην ενδοχώρα, από την πρώτη στιγμή μέχρι και την επίδοση μόνο ψηφιακά να διακινούνται έγγραφα και να μην υπάρχει πλέον χαρτί.

Αναφερθήκατε στο «ESTIA» και θα κλείσω με αυτό. Το «ESTIA», πράγματι, κλείνει στις 31 Δεκεμβρίου του 2022. Η Υπηρεσία Υποδοχής και Ταυτοποίησης μαζί με τη διαχειριστική αρχή θα προκηρύξουν ένα πολύ μικρό πρόγραμμα τριακοσίων ή πεντακοσίων θέσεων για ιδιαίτερα ευάλωτους πληθυσμούς, ανταποκρινόμενοι σε μια πραγματική ανάγκη που υπάρχει.

Όμως, ο λόγος που κλείνει το «ESTIA» είναι ότι πλέον οι δομές φιλοξενίας σε όλη τη χώρα είναι πολύ πιο αξιοπρεπείς σε σχέση με αυτά που βιώσαμε τα προηγούμενα χρόνια.

Ευχαριστώ πολύ.

**ΠΡΟΕΔΡΕΥΩΝ (Χαράλαμπος Αθανασίου):** Και εγώ σας ευχαριστώ, κύριε Μηταράκη.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι η Διαρκής Επιτροπή Οικονομικών Υποθέσεων καταθέτει την έκθεσή της στο σχέδιο νόμου του Υπουργείου Οικονομικών: «Κύρωση του Κρατικού Προϋπολογισμού οικονομικού έτους 2023».

Προχωρούμε στη δωδέκατη με αριθμό 228/28-11-2022 επίκαιρη ερώτηση δεύτερου κύκλου του Βουλευτή Α΄ Θεσσαλονίκης του Συνασπισμού Ριζοσπαστικής Αριστεράς κ. Χρήστου Γιαννούλη προς τον Υφυπουργό στον Πρωθυπουργό αρμόδιο για θέματα Επικοινωνίας και Ενημέρωσης, με θέμα: «Σε πορεία συρρίκνωσης η ΕΡΤ3».

Θα απαντήσει ο Υφυπουργός στον Πρωθυπουργό αρμόδιος για θέματα Επικοινωνίας και Ενημέρωσης κ. Γιάννης Οικονόμου.

Κύριε Γιαννούλη, έχετε τον λόγο για την πρωτολογία σας.

**ΧΡΗΣΤΟΣ ΓΙΑΝΝΟΥΛΗΣ:** Ευχαριστώ πάρα πολύ, κύριε Πρόεδρε.

Κύριε Οικονόμου, πάρα τις διαδρομές που κάνει κάποιος άνθρωπος στη ζωή του, η σταθερότητα είναι και αυτό που παραμένει εμβληματικό, ειδικά όταν συζητάμε για ένα ραδιοτηλεοπτικό μέσο, όπως η ΕΡΤ3, που είναι εμβληματικό για πολλούς λόγους, όπως για λόγους αποκέντρωσης, περιφέρειας, περιφερειακότητας και ανάπτυξης.

Βέβαια, πολλά από αυτά που θα συζητήσουμε σήμερα θα είχαν αποφευχθεί, αν δεν είχε προκύψει το αυταρχικό και φασιστικό «μαύρο» του 2013 από την κυβέρνηση Σαμαρά. Πολλά θα είχαν θεραπευτεί και πολλά θα είχαν προχωρήσει, αν δεν είχε υπάρξει εκείνη η σκανδαλώδης απόφαση σε παγκόσμιο και ευρωπαϊκό επίπεδο να κλείσει η ΕΡΤ. Πολλά δεν θα είχαν προκύψει.

Σας ρωτώ για την πορεία συρρίκνωσης της ΕΡΤ3. Σας ρωτώ τι προτίθεστε να κάνετε για τα ολοένα και αυξανόμενα περιστατικά που οδηγούν σε ένα συστηματικό σχέδιο συρρίκνωσης του τρίτου δημόσιου ραδιοτηλεοπτικού πυλώνα της χώρας. Εκφράζεται πλέον η αγωνία όχι μόνο από τις αντιπολιτευόμενες πολιτικές δυνάμεις, αλλά εκφράζεται από τους εργαζόμενους, εκφράζεται από τους κοινωνικούς φορείς, εκφράζεται από επαγγελματικές ενώσεις, αλλά και από πολίτες στη βόρεια Ελλάδα, πανελλαδικά για μια πορεία συρρίκνωσης στην οποία οδηγεί την ΕΡΤ3 να είναι ο «αναπληρωματικός», ο «πάγκος» της ΕΡΤ Α.Ε..

Τον Νοέμβριο του 2016, κύριε Υπουργέ, σε μια περίοδο οικονομικά ασφυκτική, το πρόγραμμα της ΕΡΤ3 περιελάμβανε, εκτός από τα δελτία ειδήσεων, δώδεκα εσωτερικές παραγωγές. Τον Νοέμβριο του 2022, με προϋπολογισμό πολλαπλάσιο, ο οποίος είναι ήδη σε δοκιμασία και αρχίζουν τα ταμεία της ΕΡΤ να παρουσιάζουν προβλήματα, σήμερα με τη δική σας Κυβέρνηση, ο γενικός διευθυντής της ΕΡΤ3 παρουσίασε ένα πρόγραμμα με μόλις τέσσερις εσωτερικές παραγωγές, δύο υποσχετικές για τη νέα χρονιά.

Αρκεί και μόνο αυτή η σύγκριση να αντιληφθούμε την πορεία που έχει πάρει την τελευταία τριετία, με αποκλειστική ευθύνη της διοίκησης της ΕΡΤ και του εντολοδόχου της στην ΕΡΤ3.

Η εικόνα, λοιπόν, του τρίτου πυλώνα είναι πολύ κατώτερη των δυνατοτήτων που έχει αποδείξει εδώ και χρόνια πως διαθέτει. Ήταν η ΕΡΤ3 που με ένα ολοκληρωμένο ενημερωτικό πρόγραμμα ανέδειξε όλα τα σημαντικά γεγονότα, με απευθείας καλύψεις, αποστολές όχι μόνο στην περιφέρεια, αλλά σε όλη την επικράτεια.

Θέλω επίσης να κρατήσετε, και ως δείγμα ευαισθησίας, ότι η ΕΡΤ3 ήταν το κανάλι που δεν έκλεισε ποτέ. Για δύο χρόνια, από το 2013 έως και το 2015, παρέμεινε ανοικτή, σε πείσμα της «κυβέρνησης Μητσοτάκη» και των αστυνομικών επεμβάσεων στην Αγία Παρασκευή, και ένωνε τον κόσμο από γωνιά σε γωνιά σε όλη τη χώρα -μπορείτε να γελάσετε όσο θέλετε, αλλά η σταθερότητα είναι αυτή που χαρακτηρίζει τους ανθρώπους στη διαδρομή τους- με αποστολές στο εξωτερικό, με τους απόδημους Έλληνες και την περιφερειακότητα. Τι απέγιναν όλα αυτά; Παραμένουμε στις τέσσερις εσωτερικές παραγωγές. Και μάλιστα την τελευταία τριετία, στο όνομα της δήθεν ανάδειξης του περιφερειακού της ρόλου που είχε κατοχυρωθεί τα προηγούμενα χρόνια με σκληρή δουλειά και συγκεκριμένες ενέργειες, περιορίζεται σε ρόλο κομπάρσου.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ζητώ την ανοχή σας, κύριε Πρόεδρε.

**ΠΡΟΕΔΡΕΥΩΝ (Χαράλαμπος Αθανασίου):** Έχετε και τη δευτερολογία σας.

**ΧΡΗΣΤΟΣ ΓΙΑΝΝΟΥΛΗΣ:** Θα αναφέρω ότι για πρώτη φορά στην ιστορία της δημόσιας ραδιοτηλεόρασης η ΕΡΤ3 δεν μετέδωσε -και προκάλεσε και την ενόχληση της διοίκησης της Διεθνούς Έκθεσης- την τελετή των εγκαινίων της Έκθεσης, την οποία κατά παράδοση μετέδιδε. Για πρώτη φορά δεν δόθηκε ερώτηση στη συνέντευξη του Πρωθυπουργού, παρά μόνο καλυφθήκατε από τον μανδύα της «ΕΡΤ News». Είναι επιλογές που μετατρέπουν σταδιακά έναν δυναμικό ραδιοτηλεοπτικό φορέα -τηλεόραση, ραδιόφωνο, διαδίκτυο- σε ανταποδοτικό γραφείο.

(Στο σημείο αυτό κτυπάει επανειλημμένα το κουδούνι λήξεως του χρόνου ομιλίας του κυρίου Βουλευτή)

Πάμε τώρα και στο τελευταίο, και κλείνω με αυτό. Ήρθε να προστεθεί το πρόγραμμα περικοπών. Σπαταλήσατε, σπαταλήσατε, σπαταλήσατε σε εξωτερικές παραγωγές. Και ενώ οι σκληρά δοκιμαζόμενοι εργαζόμενοι της ΕΡΤ3, με μέσα που διέθεταν αλλά και πολύ προσωπικό πάθος και μεράκι, γυρνούσαν κάθε γωνιά της Ελλάδος, εσείς μοιράζετε χρήματα δεξιά και αριστερά.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστούμε πολύ.

**ΧΡΗΣΤΟΣ ΓΙΑΝΝΟΥΛΗΣ:** Και πού κάνετε οικονομία; Να σημειώσω ότι για πρώτη φορά εφαρμόζεται. Και τριάντα άνθρωποι θα βρεθούν στον δρόμο γιατί αποφασίσατε οι περικοπές να είναι: κόψιμο των εκτός έδρας και μονομελές συνεργείο, που σημαίνει οδηγός, οπερατέρ, ηχολήπτης να είναι ένα άτομο.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Γιαννούλη, ολοκληρώστε. Έχετε πάει στα πέντε λεπτά. Σας παρακαλώ.

**ΧΡΗΣΤΟΣ ΓΙΑΝΝΟΥΛΗΣ:** Ούτε σε «μπανανία» αυτά τα πράγματα. Θέλετε να την κλείσετε ξανά; Πείτε το. Μην το κάνετε με ύπουλο τρόπο.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Υπουργέ, έχετε τον λόγο για την πρωτολογία σας.

**ΙΩΑΝΝΗΣ ΟΙΚΟΝΟΜΟΥ (Υφυπουργός στον Πρωθυπουργό):** Ευχαριστώ, κύριε Πρόεδρε.

Είναι η δεύτερη φορά μέσα σε λιγότερο από δέκα ημέρες που συζητούμε, στο πλαίσιο του κοινοβουλευτικού ελέγχου, για την ΕΡΤ3. Προφανώς και κάθε συνάδελφος οφείλει και δικαιούται να έχει το ενδιαφέρον του. Άλλωστε το κανάλι της ΕΡΤ3 με τη διαχρονική του διαδρομή δικαιολογεί αυτό το ενδιαφέρον όλων μας.

Ο λόγος για τον οποίον αντέδρασα έτσι προηγουμένως, κύριε συνάδελφε, είναι από το πάθος σας σε κάθε πράγμα από πίσω βρίσκετε μια κατηγόρια για τον Πρωθυπουργό και την Κυβέρνηση της Νέας Δημοκρατίας. Μιλήσατε για «κυβέρνηση Μητσοτάκη» την περίοδο 2013 - 2015. Αλλά εν πάση περιπτώσει νομίζω εν τη ρύμη του λόγου σας και λόγω ταχύτητας κάνατε το λάθος αυτό.

**ΧΡΗΣΤΟΣ ΓΙΑΝΝΟΥΛΗΣ:** Ήταν Υπουργός.

**ΙΩΑΝΝΗΣ ΟΙΚΟΝΟΜΟΥ (Υφυπουργός στον Πρωθυπουργό):** Το ενδιαφέρον για να είναι γνήσιο και για να πείθουμε για τις προθέσεις μας, πρέπει να εδράζεται και σε πραγματικά περιστατικά. Η ΕΡΤ3 ένα κανάλι με τη δική της φυσιογνωμία, με τη δική της διαχρονική προσφορά, κυρίως, πέραν από τα ειδησεογραφικά, στην προβολή πολιτιστικών θεμάτων, θεμάτων περιφερειακής ανάπτυξης, εστιασμένα στη Μακεδονία, στη Θράκη και συνολικότερα στην ελληνική περιφέρεια. Έτσι τη γνώρισε ο Έλληνας πολίτης και έτσι κατέκτησε τη θέση και την εκτίμησή του, όχι μόνο στο τηλεκοντρόλ, αλλά και στη συνείδησή μας. Και προς αυτή την κατεύθυνση προχωρούμε. Το ενδιαφέρον της Κυβέρνησης είναι διαρκές και εδράζεται σε πραγματικά περιστατικά. Όταν, λοιπόν, μιλάμε και θέλουμε να αναδεικνύουμε το ενδιαφέρον και τις ανησυχίες μας, οφείλουμε αυτά τα περιστατικά και την πραγματικότητα να επικαλούμαστε.

Πρώτα από όλα αιωρείται στον δημόσιο διάλογο μια συζήτηση ότι βασικός πυλώνας της υποτιθέμενης απαξίωσης της ΕΡΤ3 είναι το γεγονός ότι πλέον δεν έχει την αυτονομία που είχε παλιότερα. Ποιος απέφυγε να επαναφέρει ή να συζητήσει ή να δει την επαναφορά αυτής της αυτονομίας; Εκείνος που επανίδρυσε την ΕΡΤ μετά την περίοδο αυτή την οποία περιγράψατε. Τότε η κυβέρνησή σας δεν σκέφτηκε, δεν προτίμησε, δεν επέλεξε -σωστά κατά τη γνώμη μας- να επαναφέρει την αυτονομία της ΕΡΤ, απλώς την ενέταξε μέσα στο γενικότερο οργανόγραμμα της ΕΡΤ.

Τι κάνει η δική μας Κυβέρνηση από εκεί και μετά; Δίνει τον αναβαθμισμένο ρόλο που θα πρέπει να έχει το κανάλι αυτό στον ραδιοτηλεοπτικό χάρτη της χώρας. Ενδεικτικό είναι ότι ο προϋπολογισμός της ΕΡΤ3 σήμερα είναι πολύ παραπάνω από το 10% που θα είχε αν ίσχυε το προεδρικό διάταγμα επαναφοράς της ως αυτόνομη διεύθυνση, το 10% του ανταποδοτικού. Έχει δημιουργήσει ένα κανάλι που απέχει πολύ η πραγματικότητά του από αυτή που περιγράψατε προηγουμένως, με μια σειρά από παραγωγές -θα αναφερθώ στη συνέχεια- και αντιμετωπίζοντας ορισμένες στοιχειώδεις και βασικές στρεβλώσεις. Ποιες ήταν αυτές οι στρεβλώσεις;

Μέχρι το 2019 -και εσείς το ξέρετε πάρα πολύ καλά- μέσα στο πλαίσιο ενός κρατικού ραδιοτηλεοπτικού φορέα, είχαμε δύο κανάλια τηλεοπτικά, την ΕΡΤ1 και την ΕΡΤ3. Τι έκαναν αυτά τα κανάλια, κύριε Γιαννούλη; Ανταγωνιζόταν το ένα το άλλο, με παρόμοια πράγματα, στο ίδιο τηλεοπτικό κοινό. Ποια λογική εξυπηρετούσε αυτή η πραγματικότητα; Πού ωφέλησε την ΕΡΤ; Πού είχε αναβαθμίσει την εμβέλειά της; Πού ήταν τα ποσοστά ακροαματικότητάς της; Πού ήταν τα μεγαλύτερα κοινά που κατακτούσε; Δύο κανάλια κρατικά, δημόσια με τα ίδια ή παρόμοια πράγματα στο ίδιο τηλεοπτικό κοινό ανταγωνίζονταν το ένα το άλλο.

Η καινούργια διοίκηση της ΕΡΤ ήρθε να αντιμετωπίσει αυτή τη στρέβλωση, αυτή την πραγματικότητα με έναν πολύ ουσιαστικό τρόπο, για τον οποίο θα μιλήσουμε και αργότερα. Κατήρτισε ένα στρατηγικό πρόγραμμα που το παρουσίασε πριν από λίγες μέρες και το οποίο καλύπτει βασικούς πυλώνες που πρέπει να έχει ένας σύγχρονος ραδιοτηλεοπτικός σταθμός.

Είναι ένα πρόγραμμα που αντιμετωπίζει θεματικές, όπως η περιφέρεια, η περιφερειακή ανάπτυξη, το περιβάλλον, η έρευνα, η αγροτική παραγωγή, η παράδοση και λαογραφία και καλύπτει, επίσης, θεματικές του Απόδημου Ελληνισμού και των Βαλκανίων, της ιστορίας, όπως και ενημερωτικές εκπομπές.

Στη δευτερολογία μου θα απαντήσω και πιο ουσιαστικά και για τις παραγωγές που κάνει η ΕΡΤ και η ΕΡΤ3 και για συγκεκριμένα στοιχεία που αναδεικνύουν ότι όχι μόνο δεν έχει υποβαθμιστεί, αλλά αντίστοιχα αναβαθμίζεται μέσα στο οικοσύστημα της ΕΡΤ. Και να μιλήσουμε -και παρακαλώ πολύ να κάνουμε και μια πιο συγκεκριμένη συζήτηση, αν θέλετε- για το πόσο κόστιζαν και πόσο κοστίζουν οι αποστολές των εργαζομένων και η λογική της ΕΡΤ να αξιοποιεί στη λειτουργία της και τη δυνατότητα των εξωτερικών παραγωγών για την κάλυψη γεγονότων.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Γιαννούλη, έχετε τον λόγο για τη δευτερολογία σας και παρακαλώ να συναθροίσετε τον χρόνο της πρωτολογίας σας.

**ΧΡΗΣΤΟΣ ΓΙΑΝΝΟΥΛΗΣ:** Θα χρειαστώ ένα λεπτό από την ανοχή σας, κύριε Πρόεδρε.

Κύριε Οικονόμου, δεν ήθελα να το εκτοξεύσω, αλλά προφανώς το ψέμα έχει γίνει δεύτερη φύση σας λόγω ιδιότητας. Περιγράψατε, αντιγράψατε και επαναδιατυπώσατε κάτι που απαντήθηκε τον Μάρτη του 2021 από τον τότε και τώρα γενικό διευθυντή της ΕΡΤ3 σε απάντηση κοινοβουλευτικού ελέγχου. Λέξη προς λέξη από όλα αυτά που περιγράψατε στο γυαλί, στην οθόνη και στους δέκτες δεν υπάρχει. Η διαφορά μεταξύ ΕΡΤ1 και ΕΡΤ3, η οποία θα έπρεπε να ήταν ορατή σε εσάς -ο κ. Βορίδης μπορεί να το πιστοποιήσει, γιατί ήταν τακτικός συνομιλητής μας- ήταν ότι είχε πολυφωνία, πλουραλισμό και καινοτομία.

Θέλω να σας πω ότι ο «ΑΝΤ1» βραβεύτηκε από το Ίδρυμα «Μπότση» για τα περιφερειακά δελτία που έκανε ανά την Ελλάδα που ήταν πρωτογενώς παραγόμενα εκεί. Το 2017 - 2018, κύριε Οικονόμου, η ΕΡΤ3 -και όχι η ΕΡΤ1- είχε γυρίσει σε όλη την Ελλάδα και ανέδειξε όχι το μανιτάρι της Ρόδου, αλλά τα προβλήματα που είχαν οι τοπικές κοινωνίες και εκφράζονταν μέσα από την αυτοδιοίκηση και όχι από τους Υπουργούς της εκάστοτε κυβέρνησης, οι οποίοι σήμερα σε ποσοστό 80% παρελαύνουν από την ΕΡΤ3, η οποία αποπολιτικοποιήθηκε πλήρως.

Και επίσης, κύριε Οικονόμου, ποτέ δεν διανοήθηκε κανείς, ενώ έχει τριακόσιους εργαζόμενους, να προσλάβει φωτογραφικά ανθρώπους. Γιατί λέω ότι το ψέμα είναι η δεύτερη φύση; Γιατί παραδέχθηκε ο γενικός διευθυντής της ΕΡΤ3 ότι προτιμάει να δώσει δουλειά στην αγορά με προσλήψεις δημοσιογράφων, πολλοί από τους οποίους χρειάζονταν. Όμως, αυτή τη στιγμή, κύριε Οικονόμου, η ΕΡΤ έχει τόσους αρχισυντάκτες που μπορούν κάλλιστα να εκτελέσουν ένα αντικειμενικό δελτίο ειδήσεων, αλλά προφανώς δεν θέλετε αυτό.

Και επίσης, υποτιμάτε και τους φορείς. Αυτό εδώ το έγγραφο είναι κόλαφος για εσάς, κύριε Οικονόμου, είναι καταπέλτης. Η Ένωση Συντακτών καταγγέλλει την Κυβέρνηση για μία σειρά από παραλείψεις. Και αυτό που προσπαθείτε να κάνετε, δηλαδή, να πάτε την ΕΡΤ3 σε παραλυτική συσπείρωση και συρρίκνωση. Δεν έχετε αυτό το έγγραφο της Ένωσης Συντακτών; Δεν το έχετε δει;

Κύριε Βορίδη, θα ήθελα την κατανόησή σας. Ξέρω ότι συμπαθείτε πάρα πολύ τον κ. Ζαχαριάδη, αλλά αποσπάτε την προσοχή του Υπουργού.

Κύριε Οικονόμου, ξέρετε ότι στη διάρκεια της Κυβέρνησής σας -και συγγνώμη για το λάθος Μητσοτάκη, ήταν ακόμα χειρότερο, ήταν η κυβέρνηση Σαμαρά με Υπουργό τον Μητσοτάκη- η γενική διεύθυνση της ΕΡΤ3 και της ΕΡΤ καταδικάστηκε τελεσίδικα για εκδικητική μεταβολή εργαζομένου; Το γνωρίζετε; Για πρώτη φορά τα ελληνικά δικαστήρια καταδίκασαν τη διοίκηση της ΕΡΤ για εκδικητική αντιμετώπιση εργαζομένου.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ πολύ.

**ΧΡΗΣΤΟΣ ΓΙΑΝΝΟΥΛΗΣ:** Συγγνώμη, κύριε Πρόεδρε, θα ήθελα ένα δευτερόλεπτο.

**ΠΡΟΕΔΡΕΥΩΝ (Χαράλαμπος Αθανασίου):** Δεν μπορείτε να μιλάτε για πέντε πριν και τέσσερα λεπτά τώρα. Μιλάτε εννέα λεπτά ενώ έχετε πέντε, είστε στον διπλάσιο χρόνο. Παρακαλώ, ολοκληρώστε.

**ΧΡΗΣΤΟΣ ΓΙΑΝΝΟΥΛΗΣ:** Κύριε Πρόεδρε, δείξατε ανοχή σε τόσες και τόσες ερωτήσεις. Τώρα σας έπιασε; Θα ήθελα είκοσι δευτερόλεπτα, για να μην μείνει αναπάντητο.

Πέρα από την αποπολιτικοποίηση, πέρα από τις εντολές από την Αθήνα και πέρα από την απαξία που δείχνετε στους εργαζόμενους, υπάρχει το θέμα των εξωτερικών παραγωγών. Γιατί δημιουργήθηκε το κενό των 8 εκατομμυρίων, κύριε Οικονόμου;

Γιατί για τη μετάδοση ενός αγώνα στην Καρδίτσα το κόστος οδοιπορικών θα ήταν 340 ευρώ και πληρώθηκε το τετραπλάσιο κόστος από την ΕΡΤ; Γιατί η «Κυριακή στο χωριό» ήταν εσωτερική παραγωγή, διεθνούς εμβέλειας, εθνική σίγουρα και ήταν εσωτερική παραγωγή και τώρα κοστίζει τριπλάσια από ό,τι κόστιζε τότε; Αυτά δεν τα γνωρίζετε; Πείτε για μια φορά την αλήθεια.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ, κύριε Γιαννούλη.

Κύριε Υπουργέ, έχετε τον λόγο για τη δευτερολογία σας.

**ΙΩΑΝΝΗΣ ΟΙΚΟΝΟΜΟΥ (Υφυπουργός στον Πρωθυπουργό):** Τα στοιχεία για την πολυφωνία και τον πλουραλισμό, κύριε Γιαννούλη, στην ΕΡΤ συνολικά σε σχέση με το προηγούμενο διάστημα είναι καταλυτικά και αδιαμφισβήτητα. Θα έχουμε τη δυνατότητα να τα συζητήσουμε αυτά και με αφορμή την ψήφιση του νομοσχεδίου για τα μέσα το επόμενο διάστημα. Αυτό έχει να κάνει και με τη συνολικότερη άποψή μας για τον ρόλο που πρέπει να έχει η κρατική ραδιοτηλεόραση και η ΕΡΤ3.

Απαντώ πολύ συγκεκριμένα και εντός του χρόνου για μια σειρά από παραγωγές που αυτή τη στιγμή γίνονται στην ΕΡΤ3 και που αναδεικνύουν τον προσανατολισμό, το ενδιαφέρον και την άποψη που έχουμε για την ταυτότητα του καναλιού και όλα τα υπόλοιπα που είπατε και αναδεικνύουν επίσης ότι καθόλου δεν είναι αποκομμένο, ούτε από την κοινωνία, ούτε από το ενδιαφέρον των πολιτών.

Τι γίνεται σήμερα, λοιπόν, στην ΕΤ3; Μια πρωινή ενημερωτική ψυχαγωγική εκπομπή διάρκειας ενενήντα λεπτών, κυρίως αφιερωμένη στην ενδυνάμωση της σχέσης του καναλιού στην προβολή των θεμάτων της τοπικής κοινωνίας στη Θεσσαλονίκη και στην περιφέρεια, ένα πλήρες ωριαίο μεσημεριανό δελτίο ειδήσεων από τις 13.00΄ μέχρι τις 14.00΄, ένα ωριαίο ενημερωτικό μαγκαζίνο που στοχεύει αποκλειστικά στην ελληνική περιφέρεια -στην ανάδειξη θεμάτων σαν κι αυτά που έκανε και παλιότερα και που κάνει και τώρα- το οποίο μάλιστα θα εκπέμπεται ταυτόχρονα και στο ενημερωτικό δίκτυο, το «ΕΡΤ News», δηλαδή παραγωγές της ΕΡΤ3 συνολικά στο «ERT News» στον ειδησεογραφικό βραχίονα της ΕΡΤ που εκπέμπει όλη τη μέρα διαδικτυακά και τηλεοπτικά, τη μοναδική καθημερινή αθλητική εκπομπή της ελληνικής τηλεόρασης -αυτό κάνει επίσης η ΕΡΤ3-, μια δημοφιλέστατη -όπως ξέρετε- εκπομπή πρόγνωσης καιρού, ένα απογευματινό δελτίο ειδήσεων με έμφαση πάλι στην ελληνική περιφέρεια και αυτό θα εκπέμπεται στο ενημερωτικό δίκτυο «ΕΡΤ News» συνεχώς.

Όλα αυτά φαντάζουν ως μια εικόνα συρρίκνωσης, όταν παραγωγές εσωτερικές της ΕΡΤ3 προβάλλονται και στον κεντρικό ενημερωτικό βραχίονα της ΕΡΤ ή μήπως είναι συνταγή συρρίκνωσης το γεγονός -επικαλεστήκατε το περιστατικό- ότι στη συνέντευξη Τύπου του Πρωθυπουργού δεν ρώτησε η ΕΡΤ3; Στη συνέντευξη Τύπου του Πρωθυπουργού στη Θεσσαλονίκη εκ μέρους του «ΕΡΤ News», συνολικά της ΕΡΤ -είπαμε έχουμε έναν ενιαίο κρατικό ραδιοτηλεοπτικό φορέα σε ό,τι αφορά την ενημέρωση- ρώτησε δημοσιογράφος της ΕΡΤ3. Το γεγονός, δηλαδή, ότι δεν ρώτησε με την ταμπέλα της ΕΡΤ3 δημοσιογράφος της ΕΡΤ3, αλλά με την ταμπέλα του «ERT News», για εσάς συνιστά υποβάθμιση και συρρίκνωση. Ακούει ο κόσμος και κρίνει.

Επίσης, κύριε Γιαννούλη, αυτό που οφείλω να ενημερώσω το Σώμα μέσα από την ερώτησή σας -το έκανα και το προηγούμενο διάστημα, απαντώντας στον κ. Καστανίδη- η ΕΡΤ3 σχεδιάζει το αμέσως επόμενο διάστημα και την ανάπτυξη πολιτικών ενημερωτικών εκπομπών. Είναι αλήθεια ότι είχαμε μείνει λίγο πίσω στο κομμάτι αυτό. Ο γενικότερος ανασχεδιασμός και προγραμματισμός μάς επιτρέπει να είμαστε σε θέση πολύ σύντομα να κάνουμε κι αυτό.

Οι δημοσιογράφοι για τους οποίους είπατε και η προσθήκη δυνάμεων και στο δημοσιογραφικό και στο τεχνικό κομμάτι που έχει κριθεί απολύτως απαραίτητη για να ανταπεξέλθουμε στον ρόλο και στην αναβαθμισμένη παρουσία που θέλουμε να έχει η ΕΡΤ3 συνολικά μέσα στην ΕΡΤ αφορά στη συντριπτική τους πλειοψηφία συναδέλφους σας από τις ενώσεις που περιγράψατε, την Ένωση Συντακτών Μακεδονίας, μέλη της είναι οι δημοσιογράφοι που δουλεύουν στην ΕΡΤ3.

Τέλος, κάτι ακόμα που δεν έχει να κάνει τόσο πολύ με την παραγωγή προγράμματος και τα ειδησιογραφία, είναι, όμως, νομίζω κύριε Πρόεδρε και θα συμφωνήσετε, κύριε Γιαννούλη και εσείς, μια κίνηση προς την κατεύθυνση που δείχνει το ενδιαφέρον της Κυβέρνησης και καθόλου δεν δείχνει εγκατάλειψη και συρρίκνωση, είναι η επιλογή μας να αντιμετωπίσουμε και το διαχρονικό κτηριακό πρόβλημα της ΕΡΤ3, κάτι που απασχολούσε το σύνολο του προσωπικού των συναδέλφων σας, των ανθρώπων που δουλεύουν στην ΕΡΤ3. Τον Ιούλιο του 2022 η ΕΡΤ προκήρυξε διεθνές διαγωνισμό για μελέτες της ανέγερσης καινούργιου κτηρίου στο ιδιόκτητο οικόπεδο της λεωφόρου Στρατού. Σύντομα θα μπορέσει η ΕΡΤ3 να στεγάσει όλες τις διάσπαρτες υπηρεσίες της εκεί. Ίσως είναι και αυτό άλλο ένα σημάδι του πόσο πολύ θέλουμε να συρρικνώσουμε ή να μικρύνουμε την ΕΡΤ3. Κατά τη δική μας αντίληψη είναι άλλη μια κίνηση αναγνώρισης και σεβασμού στο πολύτιμο έργο που προσφέρει και που πρέπει να προσαρμοστεί και να αναβαθμιστεί μέσα στο πλαίσιο και στη φιλοσοφία της κρατικής ραδιοτηλεόρασης.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Χαράλαμπος Αθανασίου):** Και εγώ σας ευχαριστώ, κύριε Υπουργέ.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι τέσσερις μαθητές και μαθήτριες και τρεις εκπαιδευτικοί συνοδοί τους από το Γυμνάσιο Μεγαλοχωρίου Τρικάλων.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Σήμερα μην απορείτε, παιδιά, γιατί η Βουλή δεν έχει πολλούς συναδέλφους, καθώς δεν έχουμε ψήφιση νόμου, νομοσχεδίου δηλαδή. Η σημερινή διαδικασία ονομάζεται κοινοβουλευτικός έλεγχος. Οι Βουλευτές από διάφορα μέρη της Ελλάδος μπορούν να ερωτούν τους αρμόδιους Υπουργούς για κάποια θέματα είτε γενικότερου ενδιαφέροντος είτε για τις περιοχές όπου εκλέγονται. Αυτή η διαδικασία λέγεται κοινοβουλευτικός έλεγχος και γι’ αυτό ακριβώς δεν βρίσκονται όλοι οι Βουλευτές εδώ, καθώς δεν έχουν άμεσο ενδιαφέρον για τα ζητήματα του κάθε Βουλευτή. Συνεδριάζουν όμως διάφορες επιτροπές, οι οποίες έχουν την εργασία τους στην επεξεργασία νομοσχεδίων. Αυτός είναι ο λόγος και μην σας ξενίζει το ότι δεν βρίσκονται εδώ πολλοί Βουλευτές.

Τώρα θα παρακολουθήσετε μία ερώτηση ενός Βουλευτή, του κ. Ζαχαριάδη, στην οποία θα απαντήσει ο Υπουργός Εσωτερικών, κ. Μάκης Βορίδης.

Επομένως, θα προχωρήσουμε με την δεύτερη με αριθμό 208/23-11-2022 επίκαιρη ερώτηση πρώτου κύκλου του Βουλευτή Β1’ Βόρειου Τομέα Αθηνών του Συνασπισμού Ριζοσπαστικής Αριστεράς κ. Κωνσταντίνου Ζαχαριάδη προς τον Υπουργό Εσωτερικών, με θέμα: «Τα υψηλά χρέη της ΝΔ συνιστούν πρόκληση σε μια περίοδο ακρίβειας, ενεργειακής κρίσης και φτωχοποίησης των Ελλήνων πολιτών».

Θα απαντήσει ο κ. Μαυρουδής Βορίδης.

Κύριε Ζαχαριάδη, έχετε τον λόγο.

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Κύριε Υπουργέ, θέλω να σας ευχαριστήσω που είστε εδώ άλλη μια φορά. Δυόμισι χρόνια τώρα που βρισκόμαστε σε αυτή την αντιπαράθεση δεν έχετε αρνηθεί ποτέ, δεν έχετε καθυστερήσει ποτέ να απαντήσετε ερώτηση σε αντιδιαστολή βεβαίως, με άλλους συναδέλφους σας και κυρίως με τον Πρωθυπουργό, ο οποίος είναι άφαντος από τον κοινοβουλευτικό έλεγχο. Αυτό είναι κάτι το οποίο σας τιμά προσωπικά. Πολιτικά ο χώρος σας είναι σε φοβία στον κοινοβουλευτικό έλεγχο και αυτό το βλέπουν οι Έλληνες πολίτες.

Θέλω να σας ρωτήσω τι γίνεται με τα δάνεια της Νέας Δημοκρατίας. Σας ρώτησα και το καλοκαίρι, όμως εκείνη την περίοδο δεν είχαν ξεσπάσει με τόσο επιτακτικό τρόπο και με τέτοια μεγάλη ένταση στο δημόσιο διάλογο τα ζητήματα πλειστηριασμών πρώτων κατοικιών, κλεισίματος επιχειρήσεων, μεγάλης πίεσης των δανειοληπτών είτε αυτά είναι φυσικά πρόσωπα είτε αυτές είναι επιχειρήσεις.

Θέλω να σας ρωτήσω σε ποιες τράπεζες χρωστάει αυτήν τη στιγμή η Νέα Δημοκρατία, βεβαίως και τα άλλα κόμματα, πόσα πληρώνει κάθε μήνα, αν κάποια από αυτά τα δάνεια έχουν πουληθεί σε funds ή σε κάποιες άλλες εταιρείες, όπως αυτή μέχρι του προ μηνός συναδέλφου σας, που τώρα είναι Ανεξάρτητος Βουλευτής, του κ. Πάτση, αν πληρώνεται κάποιο μέρος από το κεφάλαιο. Διότι το 2016 όταν έγινε Πρόεδρος Νέας Δημοκρατίας και Αρχηγός Αξιωματικής Αντιπολίτευσης ο κ. Μητσοτάκης μας έλεγε ότι θα πίνετε ένα εσπρεσάκι την ημέρα και το χρέος της Νέας Δημοκρατίας θα αρχίσει να μικραίνει. Δεν ξέρω πώς τα πήγατε από κατανάλωση καφέ αυτά τα χρόνια, όμως το 2017 η Νέα Δημοκρατία χρωστούσε 262 εκατομμύρια, το 2018 χρωστούσε 288 εκατομμύρια, το 2019 χρωστούσε 308 εκατομμύρια, το 2020 χρωστούσε 320 εκατομμύρια, το 2021 χρωστούσε 340 εκατομμύρια, το 2022 χρωστούσε 391 εκατομμύρια και πάμε για 400 εκατομμύρια. Πού θα πάει αυτή η κατάσταση;

Αυτό είναι μέγεθος για την ελληνική οικονομία, κύριε Βορίδη και θέλω να σας ρωτήσω με το χέρι στην καρδιά, χωρίς να κάνω κατάχρηση του χρόνου: Υπάρχει ένας Έλληνας πολίτης, μια ελληνική επιχείρηση, η οποία να μπορεί να δανείζεται και να μην αποπληρώνει όπως η Νέα Δημοκρατία; Και σε μια τέτοια δύσκολη περίοδο δεν θεωρείτε ότι αυτό συνιστά μείζονα πρόκληση για την επιχειρηματικότητα, για τους πολίτες, για όλους αυτούς οι οποίοι έχουν βάλει ξανά τα ρουθούνια κάτω από το νερό; Υπάρχει κάποιο σχέδιο για την αποπληρωμή των χρεών της Νέας Δημοκρατίας ή η Νέα Δημοκρατία θα συνεχίσει να είναι ο μεγαλύτερος μπαταχτσής του τραπεζικού συστήματος της χώρας;

Ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Υπουργέ, έχετε τον λόγο.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Ευχαριστώ, κύριε Πρόεδρε.

Ευχαριστώ, κύριε συνάδελφε, για τα εισαγωγικά καλά σας λόγια. Βεβαίως, ο κοινοβουλευτικός έλεγχος πάντα θα πρέπει να ασκείται μέσα στους κοινοβουλευτικούς κανόνες.

Εδώ είμαστε στο Κοινοβούλιο. Δεν είμαστε σε παράθυρα. Δεν είμαστε σε μία πολιτική συζήτηση. Εδώ εγώ είμαι ο Υπουργός Εσωτερικών και δεν είμαι ο ταμίας της Νέας Δημοκρατίας, δεν είμαι ο υπεύθυνος οικονομικών της Νέας Δημοκρατίας, δεν ασχολούμαι με τα οικονομικά της Νέας Δημοκρατίας. Ρωτάτε κάτι τον Υπουργό Εσωτερικών.

Ρωτάτε δύο πράγματα στην ερώτησή σας, κύριε Ζαχαριάδη, ποια είναι η δυναμική εκτέλεσης του χρέους της Νέας Δημοκρατίας και πότε πρόκειται να εξοφληθεί. Αναρμοδίως ρωτάτε τον Υπουργό Εσωτερικών, όχι μόνο αναρμοδίως, αλλά και καταχρηστικώς. Γιατί καταχρηστικώς; Διότι ως μη όφειλε ο Υπουργός Εσωτερικών σας έχει παραθέσει τα στοιχεία τον Ιούνιο, κάνοντας μια δουλειά που δεν είμαι υποχρεωμένος να κάνω. Δεν είναι δική μου δουλειά.

Βέβαια στο μυαλό σας αυτή η σύγχυση εξηγείται. Επειδή προέρχεστε από την Αριστερά έχετε ταυτίσει το κόμμα με το κράτος. Νομίζετε ότι επειδή είμαι Νέα Δημοκρατία ταυτόχρονα ως Υπουργός Εσωτερικών κάνω και τα οικονομικά της Νέας Δημοκρατίας. Σύγχυσης του ειδέναι.

Έρχομαι, όμως, στη δεύτερη ερώτηση που μου κάνετε. Η δεύτερη ερώτηση που μου κάνετε είναι: Θα υπάρξει μέριμνα για την προστασία της πρώτης κατοικίας, όπως την είχε διασφαλίσει η κυβέρνηση του ΣΥΡΙΖΑ; Και ρωτάτε τον Υπουργό Εσωτερικών γι’ αυτό. Είναι αρμόδιος ο Υπουργός Εσωτερικών για τη διασφάλιση της πρώτης κατοικίας; Γιατί δεν με ρωτάτε για τα Ραφάλ; Γιατί δεν με ρωτάτε για την αγροτική ανάπτυξη; Γιατί δεν με ρωτάτε για την Κοινή Αγροτική Πολιτική; Γιατί δεν με ρωτάτε για τις τιμές ενέργειας εάν πιστεύετε ότι μπορείτε να ρωτάτε τον Υπουργό Εσωτερικών τα πάντα;

Κάνετε δύο ερωτήματα και τα δύο αναρμοδίως. Άρα, η απάντηση που λαμβάνετε είναι αυτή. Για το πρώτο ούτως ή άλλως τα στοιχεία τα ξέρετε και ασκόπως ρωτάτε. Για το δεύτερο είναι ότι προφανώς είμαι αναρμόδιος και αναρμοδίως ρωτάτε. Να επαναφέρετε την ερώτησή σας στον αρμόδιο Υπουργό Οικονομικών ή Ανάπτυξης που ασχολούνται με τα ζητήματα αυτά.

Θα επανέλθω, όμως, για κάτι εξαιρετικά ενδιαφέρον που σας αφορά στη δευτερολογία μου.

**ΠΡΟΕΔΡΕΥΩΝ (Χαράλαμπος Αθανασίου):** Ορίστε, κύριε Ζαχαριάδη, έχετε τον λόγο για τη δευτερολογία σας.

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Κλασικός κ. Βορίδης, θα επανέλθει στη δευτερολογία του για να μην μπορώ να απαντήσω. Δεν το λέει στην πρωτολογία του. Αφήνει και δέκα δευτερόλεπτα. Σφυρίζει το ματς από το 88 ο κ. Βορίδης για να παίξει μετά μόνος του. Κύριε Βορίδη, τι νομίζετε, δεν σας έχουμε καταλάβει;

**ΠΡΟΕΔΡΕΥΩΝ (Χαράλαμπος Αθανασίου):** Κύριε Ζαχαριάδη, αυτοί είναι οι κανόνες του Κανονισμού της Βουλής. Δεν θα τους αλλάξουμε.

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Το ξέρω, κύριε Πρόεδρε. Το ξέρω.

**ΠΡΟΕΔΡΕΥΩΝ (Χαράλαμπος Αθανασίου):** Πρωτολογία εσείς, πρωτολογία ο εκάστοτε Υπουργός. Δευτερολογία εσείς, δευτερολογία ο Υπουργός. Τριτολογία δεν προβλέπεται, εκτός εάν κάνετε μια πρόταση στη Βουλή να αλλάξουμε τον Κανονισμό.

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Σε λίγους μήνες, κύριε Βορίδη, θα το υποστείτε αυτό να εκλεγείτε Βουλευτής της μείζονος αντιπολίτευσης από τον Υπουργό Εσωτερικών που θα τοποθετήσει ο Αλέξης Τσίπρας, θα σας τα κάνουμε και εμείς αυτά.

Φάγατε ενάμισι λεπτό να μου κάνετε νουθεσίες. Δεν απαντήσατε στην ουσία. Το ξέρω, κύριε Βορίδη, ότι δεν είστε ταμίας της Νέας Δημοκρατίας, άλλοι κάνουν αυτήν τη δουλειά. Διαγράψατε έναν προχθές, έχει και άλλους. Αποπέμψατε άλλον έναν τον Αύγουστο. Είστε, όμως, ο Υπουργός υπεύθυνος για τη χρηματοδότηση του πολιτικού συστήματος, είστε ο Υπουργός Εσωτερικών.

Και τι ρώτησα; Ρώτησα εάν τα κόμματα έχουν βιώσιμο χρέος. Και έρχεστε εδώ και μου λέτε ότι επειδή εγώ είμαι Αριστερός, έχω ταυτίσει το κόμμα με το κράτος. Πόσα χρωστάει το κόμμα το δικό μου; Μηδέν. Και έχω ταυτίσει το κόμμα με το κράτος. Ενώ εσείς που είστε φιλελεύθερος και χρωστάει το κόμμα σας 400 εκατομμύρια, δεν έχετε σχέση και είστε αναρμόδιος να απαντήσετε. Δηλαδή, τρώτε μεν και πίνετε στην υγειά των κορόιδων. Για να βγει ο κ. Μητσοτάκης, Πρόεδρος της Νέας Δημοκρατίας διαφήμιζε τον εαυτό του με εσπρεσάκια. Παίρνουν την πρώτη κατοικία, κάνουν κατασχέσεις σε ανθρώπους για 10.000, 15.000 ευρώ.

Ο συνάδελφός σας, ο κ. Πάτσης, πήρε δάνειο από μία τράπεζα για να πάρει κόκκινα δάνεια στο 1/15 της αξίας τους. Και σας ρώτησα: Γνωρίζετε εάν τέτοια δάνεια του πολιτικού συστήματος έχουν πωληθεί σε funds; Αν θα μπορούσε να τα έχει πάρει, όχι ο κ. Πάτσης, ένας άλλος κ. Πάτσης, στο 1/15 της αξίας τους και να έρθει στη Νέα Δημοκρατία να τα πουλήσει στα 2/15 της αξίας τους ή στο 1/15 της αξίας τους; Και δεν απαντήσατε.

Εγώ δεν έχω καμμία όρεξη, κύριε Βορίδη, να σας κάνω μικρό Πρωθυπουργό ή μεγάλο Πρωθυπουργό και να σας ρωτάω για όλη την ύλη. Υπάρχει, όμως, ένα μείζον θέμα.

Ο κ. Οικονόμου, που καθόταν δίπλα σας προηγουμένως, ο Κυβερνητικός Εκπρόσωπος, όταν ήταν στο κόμμα της κ. Μπακογιάννη την περίοδο που και εσείς δεν ήσασταν στη Νέα Δημοκρατία και ήσασταν στον Λαϊκό Ορθόδοξο Συναγερμό, έκανε ερωτήσεις φωτιά για τα δάνεια του πολιτικού συστήματος και έλεγε ότι πρόκειται για μία κοροϊδία, για μία απάτη και για μια πρόκληση στον ελληνικό λαό ο οποίος χειμάζεται. Δέκα χρόνια πριν αυτά.

Από τότε μέχρι σήμερα η αγοραστική δύναμη των πολιτών έχει πέσει, τα κόκκινα δάνεια έχουν αυξηθεί, τα νοικοκυριά τα βγάζουν πολύ πιο δύσκολα πέρα, οι επιχειρήσεις ζορίζονται. Εν πάση περιπτώσει, εδώ είναι το Κοινοβούλιο. Εδώ ήρθα να ρωτήσω. Δεν ρώτησα ούτε στα κανάλια ούτε στα social media.

Αν δεν μπορείτε, αν δεν θέλετε, αν δεν ξέρετε, βγάλτε σαν Κυβέρνηση κάποιον να απαντήσει. Ή, εν πάση περιπτώσει, αν τυγχάνει κανένας να μας ακούει από τη Νέα Δημοκρατία, αν παρακολουθούν τη συνεδρίαση και φιλοτιμηθούν, να μας πουν πότε θα αποπληρωθεί το δάνειο της Νέας Δημοκρατίας. Αν συνεχίσει να έχει αυτή τη δυναμική το δάνειο της Νέας Δημοκρατίας, γίνεται 500 εκατομμύρια σε τρία χρόνια, μισό δισεκατομμύριο. Δηλαδή, πόσα νομίζετε ότι μπορείτε να χρωστάτε; Ποιος θα πληρώνει τα σπασμένα σας;

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ, κύριε Ζαχαριάδη.

Κύριε Υπουργέ, έχετε τον λόγο.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Κύριε Ζαχαριάδη, ποιος σας φταίει τώρα που απευθύνατε την ερώτηση στον Υπουργό Εσωτερικών; Άμα θέλατε, ας την απευθύνατε στον Υπουργό Οικονομικών. Έρχεστε και ρωτάτε αναρμοδίως, ρωτάτε άλλα αντί άλλων και λέτε ότι εδώ είναι ο χώρος να απαντήσουμε.

Δεν γίνεται αυτό. Είναι έκφραση του λαϊκισμού, ο οποίος χαρακτηρίζει το σύνολο της Αξιωματικής Αντιπολίτευσης και δυστυχώς από τον οποίο δεν ξεφεύγετε. Γι’ αυτό σας μίλησα για τα κανάλια. Διότι άμα είμαστε σε μια τηλεοπτική συζήτηση, βεβαίως, μπορείτε να ρωτάτε ό,τι σας έρχεται. Τον Υπουργό Εσωτερικών στον κοινοβουλευτικό έλεγχο δεν μπορείτε να τον ρωτάτε ό,τι σας έρχεται. Είναι προσδιορισμένες οι αρμοδιότητές του και είναι και προσδιορισμένη η ευθύνη του.

Σε αυτά, λοιπόν, που έχω ευθύνη με χαρά να τα απαντήσω. Σε άλλα για τα οποία υπάρχουν άλλοι Υπουργοί που χειρίζονται τα θέματα θα ρωτήσετε τους σωστούς. Αυτό είναι κι ένα ζήτημα βασικής κοινοβουλευτικής τάξης.

Κατ’ αρχάς, να μην θεωρηθεί ότι δεν έχουν απαντηθεί όλα αυτά. Όλα αυτά έχουν απαντηθεί. Γι’ αυτό καταθέτω, εκ περισσού και μόνο για τα Πρακτικά της συγκεκριμένης συνεδρίασης, τα Πρακτικά της Τετάρτης 8-6-2022, όπου έχουμε ξαναπεί τα ίδια ακριβώς.

(Στο σημείο αυτό ο Υπουργός Εσωτερικών κ. Μαυρουδής Βορίδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Εγώ έχω κι άλλα πράγματα να κάνω στη ζωή μου, κύριε Ζαχαριάδη, από το να επαναλαμβάνω συζητήσεις μαζί σας. Μην τις βάζουμε μαγνητόφωνο να παίζουν. Να πούμε και κανένα καινούργιο. Αλλιώς, παρακίνηση θερμή, αναγνώστε τα Πρακτικά. Υπάρχουν οι απαντήσεις για τα ερωτήματα που θέτετε.

Τι είναι εκείνο, όμως, που είναι ενδιαφέρον στον κ. Ζαχαριάδη; Αυτό το απαντώ και ως Υπουργός Εσωτερικών, αλλά το απαντώ και λίγο πιο πολιτικά.

Ο ορισμός του λαϊκισμού είναι ακριβώς το ότι παριστάνει ως όμοια ανόμοια πράγματα. Και τι κάνει; Κάνει λογικά άλματα, για να συνδέσει μεταξύ τους ασύμβατα πράγματα. Δηλαδή, τι μας είπε ο κ. Ζαχαριάδης; Ο κ. Ζαχαριάδης κάνει την εξής υποτυπώδη έως παιδαριώδη σκέψη.

Λέει: Ένα πολιτικό κόμμα χρωστάει. Ένας πολίτης χρωστάει. Το πολιτικό κόμμα δεν υφίσταται συνέπειες. Ο πολίτης υφίσταται συνέπειες. Υπάρχει εδώ κάτι βαθιά ανήθικο. Μάλιστα!

Αυτό ξέρετε τι είδους συλλογισμός είναι. Το μπουζούκι είναι όργανο, ο αξιωματικός της Αστυνομίας είναι όργανο, άρα το μπουζούκι είναι αξιωματικός της Αστυνομίας. Είναι αυτού του τύπου ο συλλογισμός. Εξηγούμαι:

**ΠΡΟΕΔΡΕΥΩΝ (Χαράλαμπος Αθανασίου):** Στη λογική λέγεται «σωρείτης» αυτό.

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Προσβάλλει και τους αστυνομικούς τώρα.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Κανέναν αστυνομικό δεν προσέβαλα. Μη στεναχωριέστε, κατάλαβαν τι λέω. Αν κάποιος πρέπει να προσβληθεί εδώ, δεν είναι οι αστυνομικοί.

Πάμε τώρα. Ερώτηση πρώτη: Η Νέα Δημοκρατία είναι πολιτικό κόμμα. Σωστά; Ναι. Τα φυσικά πρόσωπα ή τα νομικά πρόσωπα δεν είναι πολιτικά κόμματα. Έχουν διαφορετική και οικονομική και πολιτική λειτουργία. Όμως, ο συλλογισμός σας τα εξομοιώνει.

Τι λέτε ακόμα; Υπάρχει ρύθμιση η οποία αφορά στη Νέα Δημοκρατία. Όχι. Υπάρχει μία ρύθμιση η οποία αφορά στο σύνολο των πολιτικών κομμάτων και υπάρχουν άλλες ρυθμίσεις που αφορούν στα φυσικά πρόσωπα.

Τι άλλο λέτε; Η Νέα Δημοκρατία πάτε και παίρνετε από τον κόσμο την πρώτη κατοικία και η Νέα Δημοκρατία χρωστάει. Απαντώ. Η Νέα Δημοκρατία δεν έχει, όπως και κανένα άλλο πολιτικό κόμμα, προστασία της ακίνητής του περιουσίας. Υφίστανται και είναι εκτεθειμένα τα κόμματα τα οποία έχουν ακίνητη περιουσία σε διαδικασία κατασχέσεων. Άρα γιατί χρησιμοποιείτε αυτή την αναλογία, η οποία δεν υπάρχει;

Τέταρτο, εδώ προφανώς δεν υπάρχει κάποιο ζήτημα ειδικής προστασίας των επιχορηγήσεων των κομμάτων. Ίσα-ίσα, υπάρχει απαγόρευση της εκχωρήσεως και υπάρχουν περιορισμοί στη χρηματοδότηση των κομμάτων.

Ξαναγυρνάω, όμως, στο θεμελιακό μου ερώτημα. Αυτό τι αποδεικνύει; Αυτές τις λογικές αντιστοιχίες γιατί τις κάνει ο κ. Ζαχαριάδης; Είναι ανόητος; Ευφυέστατος είναι. Δεν καταλαβαίνει ότι διαπράττει τέτοιου είδους λογικά άλματα; Φυσικά και το καταλαβαίνει. Γιατί το κάνει; Δεν είναι από ανοησία μήτε κι από άγνοια. Είναι γιατί είναι ένας αριστερός λαϊκιστής, όπως και το σύνολο του κόμματός του. Το κάνει γιατί δήθεν αυτό που λέει, το οποίο είναι προφανώς λογικό εσφαλμένο, μπορεί να περάσει και να έχει αντιστοίχιση και να έχει ανάκρουσμα σε κάποια τμήματα που θέλει να εκπροσωπήσει ο κ. Ζαχαριάδης.

Κύριε Ζαχαριάδη, συνοψίζω λέγοντας το εξής. Καταλαβαίνω τις δομικές αδυναμίες στη σκέψη της Αριστεράς. Όχι τώρα. Αυτά έχουν λυθεί πολύ καιρό. Τώρα, αν θέλετε να έχετε μια ελπίδα, θα έπρεπε να κάνετε μία προσπάθεια να τις ξεπεράσετε και όχι να τις αναπαράγετε. Ευτυχώς, δεν κάνετε καμμία τέτοια προσπάθεια και επομένως, παραμένετε εγκλωβισμένοι στα στρατηγικά αδιέξοδα που έχει σήμερα η Αριστερά.

Κι επειδή κάτι ακούω για τα εκλογικά αποτελέσματα, εγώ τι να πω; Να σας ευχηθώ να είστε πάντα έτσι αισιόδοξος, ακόμα και στις πιο μαύρες στιγμές όπως είναι αυτές που περνάει ο ΣΥΡΙΖΑ τώρα.

**ΠΡΟΕΔΡΕΥΩΝ (Χαράλαμπος Αθανασίου):** Σας ευχαριστώ.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι οι Υπουργοί Εσωτερικών, Οικονομικών, Ανάπτυξης και Επενδύσεων, Εξωτερικών, Εθνικής Άμυνας, Παιδείας και Θρησκευμάτων, Εργασίας και Κοινωνικών Υποθέσεων, Υγείας, Περιβάλλοντος και Ενέργειας, Προστασίας του Πολίτη, Δικαιοσύνης, Υποδομών και Μεταφορών, Ναυτιλίας και Νησιωτικής Πολιτικής, Τουρισμού, Κλιματικής Κρίσης και Πολιτικής Προστασίας, οι Υπουργοί Επικρατείας, καθώς και οι Αναπληρωτές Υπουργοί Οικονομικών και Εσωτερικών κατέθεσαν στις 3-12-2022 σχέδιο νόμου με τίτλο: «Δημοτική Αστυνομία, Φορείς Λαϊκών Αγορών, απλούστευση διαδικασιών μεταξύ ΟΤΑ και Αποκεντρωμένων Διοικήσεων, ρυθμίσεις εξομάλυνσης της εκλογικής διαδικασίας κατοίκων εξωτερικού και λοιπές ρυθμίσεις του Υπουργείου Εσωτερικών.

Παραπέμπεται στην αρμόδια Διαρκή Επιτροπή.

Επίσης, ο συνάδελφος Βουλευτής κ. Κώστας Σκανδαλίδης ζητεί άδεια ολιγοήμερης απουσίας στο εξωτερικό. Η Βουλή εγκρίνει;

**ΟΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Χαράλαμπος Αθανασίου):** Συνεπώς η Βουλή ενέκρινε τη ζητηθείσα άδεια.

Τώρα θα συζητηθεί η πέμπτη με αριθμό 203/22-11-2022 επίκαιρη ερώτηση του πρώτου κύκλου της Βουλευτού Β2΄ Δυτικού Τομέα Αθηνών της Ελληνικής Λύσης κ. Μαρίας Αθανασίου προς τον Υπουργό Εργασίας και Κοινωνικών Υποθέσεων, με θέμα: «Μεγάλη η ανάγκη να θεσπιστεί η δυνατότητα θεσμικής ταύτισης του φροντιστή αναπήρου προσώπου με Α΄ βαθμού συγγένειας πρόσωπο του εκάστοτε υπό υποστήριξη ΑΜΕΑ, όπου είναι δυνατόν».

Στην ερώτηση αυτή θα απαντήσει η Υφυπουργός Εργασίας και Κοινωνικών Υποθέσεων κ. Δόμνα Μιχαηλίδου.

Κυρία Αθανασίου, έχετε τον λόγο.

**ΜΑΡΙΑ ΑΘΑΝΑΣΙΟΥ:** Ευχαριστώ, κύριε Πρόεδρε.

Κυρία Υπουργέ, είναι γνωστό πως τα παιδιά και τα ενήλικα άτομα με κινητικές, διανοητικές, αναπτυξιακές αναπηρίες αντιμετωπίζουν περιορισμούς ως προς την αυτοεξυπηρέτησή τους και έχουν τεράστιες ανάγκες φροντίδας από τρίτα πρόσωπα στην καθημερινή τους διαβίωση. Στην κάλυψη αυτών των αναγκών φροντίδας και υποστήριξης στην πλειοψηφία των περιπτώσεων ανταπεξέρχονται πρωτίστως οι γονείς και τα αδέλφια αυτών των προσώπων.

Ο θεσμός του παρεχόμενου από τις κοινωνικές υπηρεσίες της πολιτείας σχετικού φροντιστή είναι μεν σημαντικός, αφού δίνει διέξοδο στην απίστευτη ταλαιπωρία τόσων πολλών ανήμπορων συνανθρώπων μας όσο και των γονιών τους. Θα μπορούσε όμως να αναβαθμιστεί και να επιτύχει περισσότερο αν αξιοποιούσε την οικειότητα και τη συναισθηματική σχέση που συνδέουν το εκάστοτε ΑΜΕΑ με τα μέλη της οικογένειάς του. Με τον τρόπο αυτό σε περιπτώσεις όπου γονέας βρίσκεται στην ακμή της εργασιακής ηλικίας του αντί το δημόσιο να δαπανά το χρηματικό ποσό μιας πλήρους ωραρίου μισθοδοσίας σε τρίτο πρόσωπο θα μπορούσε να μισθοδοτεί αντί τρίτου τον ίδιο τον γονέα, προκειμένου να συμπαραστέκεται με αμοιβή στο προστατευόμενο ΑΜΕΑ τέκνο του πληρέστερα και αποδοτικότερα με ευρύτερο ωράριο κάλυψης των αναγκών του.

Συμβαίνει στη γείτονα Ιταλία. Τουλάχιστον εγώ γνωρίζω δικούς μου ανθρώπους που το κάνουν εδώ και πέντε χρόνια, όπως και στη Γαλλία φίλοι μου.

Ερωτάται, λοιπόν, η κυρία Υπουργός: Προτίθεστε να λάβετε την κατάλληλη νομοθετική πρωτοβουλία προκειμένου οι γονείς ή και οι συμπαραστάτες ανηλίκων ή ενηλίκων ΑΜΕΑ να αναλαμβάνουν κατά απόλυτη προτεραιότητα τον μισθοδοτούμενο από την πολιτεία εργασιακό ρόλο του φροντιστή προσώπου με αναπηρία με πλήρη μισθοδοσία και ιατροφαρμακευτική κάλυψη, όταν οι εκάστοτε γονείς ή αρμόδια διορισμένοι συμπαραστάτες το επιθυμούν και η ηλικιακή ζώνη-κατάσταση της υγείας τους το επιτρέπει;

**ΠΡΟΕΔΡΕΥΩΝ (Χαράλαμπος Αθανασίου):** Τον λόγο έχει η κυρία Υπουργός για την πρωτολογία της.

**ΔΟΜΝΑ - ΜΑΡΙΑ ΜΙΧΑΗΛΙΔΟΥ (Υφυπουργός Εργασίας και Κοινωνικών Υποθέσεων):** Ευχαριστώ, κύριε Πρόεδρε.

Κυρία Βουλευτά, γνωρίζετε -και το γνωρίζετε καθώς είχατε υπερψηφίσει και τα άρθρα 32, 33 και 34 του ν.4837/2021, του νόμου δηλαδή που εμπεριείχε τις διατάξεις για τον προσωπικό βοηθό ατόμων με αναπηρία- ότι ο προσωπικός βοηθός είναι ένα έργο, είναι μια υπηρεσία την οποία οι συμπολίτες μας με αναπηρία δεκαετίες τώρα διεκδικούν και εμείς έχουμε καταφέρει να την υλοποιήσουμε.

Ο τρόπος που υλοποιούμε το πρόγραμμα του προσωπικού βοηθού για άτομα με αναπηρία, είναι τρόπος που σχεδιάστηκε βάσει εμπειρικής γνώσης του αναπηρικού κινήματος. Ο τρόπος που υλοποιούμε τον προσωπικό βοηθό είναι τεχνικά δύσκολος. Εμπεριέχει πολλές διαφορετικές διαδικασίες, οι οποίες όλες ταυτόχρονα πρέπει να υλοποιηθούν. Είμαστε πάρα πολύ κοντά στην αρχή του πρώτου προσωπικού βοηθού να πάει στον πρώτο συμπολίτη μας με αναπηρία.

Παρ’ όλα αυτά ο τρόπος που καταφέραμε και το σχεδιάσαμε δεν ήταν -για να το πω απλά- από το κεφάλι μας. Πήραμε τεχνογνωσία διαφορετικών χωρών. Πήραμε την εμπειρία του ίδιου του αναπηρικού κινήματος, της ΕΣΑΜΕΑ δηλαδή, η οποία μας είπε πώς σήμερα λειτουργεί ατύπως ο θεσμός αυτός. Και κάτσαμε και δευτερογενώς στη νομοθεσία μας, στην κοινή υπουργική απόφαση, και αποτυπώσαμε τι σημαίνει να είσαι προσωπικός βοηθός.

Τώρα στο κομμάτι τού αν μπορεί κάποιος συγγενής των ατόμων με αναπηρία να γίνει προσωπικός βοηθός του ανθρώπου τους, εκεί αποκλείσαμε συγγενείς πρώτου και δευτέρου βαθμού και αυτό δεν το κάναμε τυχαία. Το κάναμε επειδή αυτό που μας είπε και το αναπηρικό κίνημα αλλά και η εμπειρική γνώση άλλων βορειοδυτικών χωρών της Ευρωπαϊκής Ένωσης. Τουλάχιστον για τα περισσότερα άτομα με αναπηρία -και θα σας πω γιατί λέω «τουλάχιστον»- είναι κλειδί να μην είναι ο συγγενής τους. Και είναι κλειδί το να μην είναι ο συγγενής του ατόμου με αναπηρία ο προσωπικός του βοηθός για την ανεξάρτητη διαβίωση τόσο του ατόμου με αναπηρία όσο και της οικογένειάς του.

Είναι πολύ σημαντικό να καταφέρουμε να εντάξουμε στην κοινωνία, την κοινότητα, την αγορά εργασίας τόσο το άτομο με αναπηρία όσο και τον συγγενή του, αν αυτός υπάρχει και αν το άτομο με αναπηρία είναι αρκετά τυχερό ώστε να έχει κάποιον γονέα, κάποιον σύντροφο, κάποιο παιδί ο οποίος σήμερα ατύπως λειτουργεί ως προσωπικός βοηθός του.

Όμως, δυστυχώς, αυτό που βλέπουμε εμπειρικά, είναι ότι όταν ένας προσωπικός βοηθός είναι η οικογένεια του ατόμου με αναπηρία, τότε και ο ίδιος βγαίνει εκτός αγοράς εργασίας και πολλές φορές και ο ίδιος δεν έχει την ένταξη που θα επιθυμούσε μέσα στο κοινωνικό σύνολο.

Οπότε για να εντάξουμε τόσο το άτομο με αναπηρία όσο και τον συγγενή του στην αγορά εργασίας αλλά και πλήρως στην κοινωνία, έχουμε αποφασίσει στο πιλοτικό πρόγραμμα του προσωπικού βοηθού να μην επιλέγονται, να μην είναι επιλέξιμοι συγγενείς πρώτου και δευτέρου βαθμού.

Σας ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Και εγώ σας ευχαριστώ.

Τον λόγο έχει η κ. Αθανασίου για τη δευτερολογία της.

**ΜΑΡΙΑ ΑΘΑΝΑΣΙΟΥ:** Κυρία Υπουργέ, επαναλάβατε πολλές φορές ότι σας μετέφεραν άλλοι τις εμπειρίες τους. Εγώ, λοιπόν, σας μιλώ ως μια μητέρα που έχει γνώση τού τι σημαίνει να είσαι γονιός με παιδιά με αναπηρία. Και ήρθα εδώ γιατί έχω -αν θέλετε- και τις αποδείξεις. Στην Ιταλία γνωστή μου φίλη είχε τον θείο της. Οπότε η ευρωπαϊκή κοινότητα πιστεύω ότι το παρέχει. Φίλη μου που έχει παιδί ΑΜΕΑ στο Παρίσι και αυτή και ο σύζυγός της είναι φροντιστές.

Βάσει αυτού, λοιπόν, ο θεσμός του φροντιστή ΑΜΕΑ πρέπει να λειτουργήσει όπως και σε όλα τα κράτη. Γιατί γνωρίζουμε ότι για ένα άτομο ΑΜΕΑ η ηρεμία, το αίσθημα ασφάλειας είναι ζητήματα υψίστης σημασίας, όπως και η αποφυγή στρεσογόνων καταστάσεων που μπορεί να προκληθούν από την εναλλαγή μη οικείων προσώπων, δηλαδή, για παράδειγμα σήμερα ένας φροντιστής αύριο ένας άλλος.

Είναι γεγονός ότι η σχέση φροντιστή - ΑΜΕΑ καθίσταται αποδοτική μόνο όταν προεξοφληθούν το προσωπικό ενδιαφέρον και οι γνώσεις του φροντιστή για το πρόσωπο που εξυπηρετεί, δηλαδή η εξοικείωση με τις συνήθειες του κάθε ΑΜΕΑ, που καλείται ο φροντιστής να εξυπηρετήσει, κάτι που συμβαίνει ως επί το πλείστον όταν φροντιστής είναι στενός συγγενής. Η εμπιστοσύνη του ΑΜΕΑ προς το άτομο που το φροντίζει και το εξυπηρετεί, είναι προαπαιτούμενο και για να κατακτηθεί χρειάζεται χρόνος, χρειάζεται διάρκεια. Για αυτό και εξυπηρετείται από τους γονείς όταν πρόκειται για τέκνο ή εξυπηρετείται από τα παιδιά ή ανιψιά όταν πρόκειται για ανήμπορους, ηλικιωμένους και όχι από έναν οποιονδήποτε έμμισθο φροντιστή με τον οποίο θα χρειαστεί χρόνος για να εξοικειωθεί το άτομο ΑΜΕΑ.

Για αυτό και θεωρούμε ότι αυτοί οι από τη φύση τους άρρηκτα δεμένοι με τα ανάπηρα τέκνα, γονείς ή έστω οι στενοί συγγενείς αναλόγως με την περίπτωση, πρέπει να εμπλακούν με τη διαδικασία του έμμισθου φροντιστή προς όφελος του ΑΜΕΑ -βεβαίως εάν το επιθυμούν- ειδικά η μητέρα με την οποία αναπτύσσεται αυτός ο ιδιαίτερος δεσμός με το παιδί της, ενέχει τρυφερότητα προς το σπλάχνο της ήδη από την εγκυμοσύνη και είναι δίπλα του χωρίς ωράριο σε αντίθεση με έναν άγνωστο φροντιστή που θα έρθει για κάποιες ώρες και θα φύγει. Και εσείς ως γυναίκα είσαστε υποχρεωμένη να το γνωρίζετε.

Άλλωστε η μητέρα έχοντας τη συνεχή επίβλεψη, φροντίδα και περιποίηση του ΑΜΕΑ παιδιού της δεν έχει το περιθώριο για επαγγελματική απασχόληση και η εμπλοκή ενός αγνώστου έμμισθου φροντιστή θα προκαλέσει μεγαλύτερη αναστάτωση παρά ανακούφιση.

Συμπερασματικά η οικονομική ενίσχυση της μητέρας, του γονέα γενικά, θα διευκολύνει το ΑΜΕΑ και την οικογένειά του μόνο όταν προβλεφθεί αμοιβή για απασχόληση σε δύο βάρδιες εργασίας ή για όσες βάρδιες εν πάση περιπτώσει δικαιούνται. Αλλιώς θα έχουμε απλά μια ελάχιστη ελάφρυνση της αθλιότητας στο επίπεδο διαβίωσής τους. Δέον, λοιπόν, είναι, όπως έχετε λάβει μέριμνα, -και πράττετε ορθώς- για εγκύους και για λεχωίδες, να λάβετε μέριμνα και για τους γονείς-κηδεμόνες ως έμμισθους φροντιστές επί εικοσιτετραώρου βάσεως στο πλαίσιο τού ευαισθητοποιημένου κράτους, ενός κράτους που προάγει την ίση μεταχείριση μεταξύ των πολιτών, απέναντι στα άτομα ΑΜΕΑ και τις οικογένειές τους.

Το κράτος έχει χρέος να σκύψει δίπλα σε αυτές τις οικογένειες και να τις ανακουφίζει όπως το Σύνταγμά μας διατάσσει.

Σας ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Και εγώ σας ευχαριστώ κυρία Αθανασίου.

Τον λόγο έχει η κυρία Υπουργός για τη δευτερολογία της.

**ΔΟΜΝΑ - ΜΑΡΙΑ ΜΙΧΑΗΛΙΔΟΥ (Υφυπουργός Εργασίας και Κοινωνικών Υποθέσεων):** Κυρία Βουλευτά, είναι λογικό και αναμενόμενο για κάτι τόσο πρωτοποριακό και πρωτόγνωρο, όπως είναι η νέα υπηρεσία του προσωπικού βοηθού, να υπάρχουν απορίες, να συγχέει κανείς τις έννοιες, να υπάρχουν αγωνίες και προβληματισμοί. Οπότε μπορώ να εξηγήσω τη δική σας αγωνία ως αποτέλεσμα αυτού. Αλλά θέλω να είμαι ξεκάθαρη: Άλλο ο προσωπικός φροντιστής άλλο ο προσωπικός βοηθός. Άλλο το επίδομα αναπηρίας, άλλο η υπηρεσία του προσωπικού βοηθού. Αυτό που εσείς περιγράφετε, είναι μια επιδοματικού τύπου βοήθεια στον γονιό.

Επιδόματα αναπηρίας υπάρχουν, εξακολουθούν να υπάρχουν και συνεχίζουν μάλιστα και έκτακτες δόσεις τώρα στις 20 του μηνός.

Επιδόματα, όπως τα επιδόματα του ΟΠΕΚΑ, επιδόματα όπως το εξωιδρυματικό επίδομα και το επίδομα ετέρου προσώπου, που αποδίδοντται από τον ΕΦΚΑ.

Τώρα, ο στόχος του προγράμματος μας, του «Προσωπικού Βοηθού», δεν είναι αυτός. Δεν θέλουμε η μητέρα ενός ανάπηρου παιδιού, ανηλίκου ή ενηλίκου, να μένει σπίτι, φροντίζοντας το παιδί της. Αντίθετα, θέλουμε παιδί και μητέρα να είναι στην κοινωνία, να είναι στην κοινότητα και να έχουν επαγγελματική διέξοδο.

Σας άκουσα να λέτε -και το κατέγραψα- «η μητέρα δεν έχει περιθώριο για επαγγελματική απασχόληση». Αυτό είναι κάτι που πρέπει να ανήκει στο παρελθόν. Εμείς θέλουμε -και γι’ αυτό καθίσαμε και φτιάξαμε το Πρόγραμμα του «Προσωπικού Βοηθού» όχι του «προσωπικού φροντιστή»- μητέρα και παιδί να μην είναι στο περιθώριο. Θέλουμε μητέρα και παιδί να έχουν το περιθώριο ένταξης στην αγορά εργασίας στην κοινωνία και στην κοινότητα. Γι’ αυτό κάνουμε ό,τι περνάει από το χέρι μας να ενδυναμώσουμε και τους δύο. Και γι’ αυτό, την χρηματοδοτούμενη υπηρεσία του «Προσωπικού Βοηθού», δεν θέλουμε να την λάβει η μητέρα. Θέλουμε να ανοίξουμε τον χώρο και τον χρόνο στα χέρια της μητέρας, έτσι ώστε με ασφάλεια, με την επιλογή είτε του παιδιού της είτε της ιδίας -αν είναι η ίδια ο δικαστικός συμπαραστάτης του παιδιού της- να μπορούν να επιλέξουν -δεν έρχεται το κράτος πατερναλιστικά, οι ίδιοι τον επιλέγουν- αυτόν που είναι κατάλληλος για το βέλτιστο συμφέρον του παιδιού τους.

Ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ πολύ, κυρία Μιχαηλίδου.

Κυρίες και κύριοι συνάδελφοι, πριν προχωρήσουμε στη συζήτηση της τελευταίας ερώτησης, σας γνωρίζω ότι ύστερα από συμφωνία-συνεννόηση των Βουλευτών και των ερωτώμενων Υπουργών, δεν θα συζητηθούν οι πιο κάτω ερωτήσεις:

Η πρώτη με αριθμό 206/23-11-2022 επίκαιρη ερώτηση δεύτερου κύκλου του Βουλευτή Β1΄ Βόρειου Τομέα Αθηνών της Νέας Δημοκρατίας κ. Γεωργίου Κουμουτσάκου προς τον Υπουργό Υγείας, με θέμα: «Κέντρο Υγείας Αστικού Τύπου στον Δήμο Λυκόβρυσης Πεύκης».

Η ένατη με αριθμό 215/25-11-2022 επίκαιρη ερώτηση δεύτερου κύκλου της Βουλευτού Ηλείας της Νέας Δημοκρατίας κ. Διονυσίας - Θεοδώρας Αυγερινοπούλου προς τον Υπουργό Αγροτικής Ανάπτυξης και Τροφίμων, με θέμα: «Στήριξη της παραγωγής της σταφίδας, των καλλιεργητών, της εξωστρέφειας και εξαγωγής του προϊόντος».

Η εντέκατη με αριθμό 218/28-11-2022 επίκαιρη ερώτηση δευτέρου κύκλου της Βουλευτού Ηλείας της Νέας Δημοκρατίας κ. Διονυσίας - Θεοδώρας Αυγερινοπούλου προς τον Υπουργό Εσωτερικών, με θέμα: «Οριστική επίλυση του ιδιοκτησιακού καθεστώτος των προσφυγικών εκτάσεων στην κοινότητα Γλύφας, Νομού Ηλείας».

Η δεύτερη με αριθμό 211/24-11-2022 επίκαιρη ερώτηση δευτέρου κύκλου της Βουλευτού Καστοριάς του Συνασπισμού Ριζοσπαστικής Αριστεράς κ. Ολυμπίας Τελιγιορίδου προς τον Υπουργό Αγροτικής Ανάπτυξης και Τροφίμων, με θέμα: «Αίτημα για απευθείας ανάθεση για τον πηγαίο κώδικα της Ενιαίας Αίτησης Ενίσχυσης έτους 2022».

Η τρίτη με αριθμό 229/28-11-2022 επίκαιρη ερώτηση δευτέρου κύκλου του Βουλευτή Ροδόπης του Κινήματος Αλλαγής κ. Ιλχάν Αχμέτ προς τον Υπουργό Αγροτικής Ανάπτυξης και Τροφίμων, με θέμα: «Εφαρμογή της Έκθεσης Διακομματικής Επιτροπής για τον Στρατηγικό Αναπτυξιακό Σχεδιασμό Ανατολικής Μακεδονίας - Θράκης (ΑΜ-Θ) - Απευθείας χρηματική ενίσχυση (επιδότηση) από την Ευρωπαϊκή Ένωση Ε.Ε. για ορεινές και μειονεκτικές περιοχές».

Η τρίτη με αριθμό 524/26-10-2022 ερώτηση του κύκλου των αναφορών και ερωτήσεων του Βουλευτή Ηρακλείου του Κινήματος Αλλαγής κ. Βασιλείου Κεγκέρογλου προς τον Υπουργό Οικονομικών, με θέμα: «Πάγωμα δόσεων και τόκων δανείων και ρυθμίσεων στο δημόσιο και τον Εθνικό Φορέα Κοινωνικής Ασφάλισης (ΕΦΚΑ)».

Η πρώτη με αριθμό 210/10-10-2022 ερώτηση του κύκλου των αναφορών και ερωτήσεων του Βουλευτή Ηρακλείου του Κινήματος Αλλαγής κ. Βασιλείου Κεγκέρογλου προς τον Υπουργό Περιβάλλοντος και Ενέργειας, με θέμα: «Ντροπή η απειλή διακοπής ρεύματος στους σεισμόπληκτους που μένουν στους οικίσκους, εξαιτίας της σεισμικής δραστηριότητας της 27ης Σεπτεμβρίου 2021».

Η τρίτη με αριθμό 217/27-11-2022 επίκαιρη ερώτηση πρώτου κύκλου του Βουλευτή Ηρακλείου του Κινήματος Αλλαγής κ. Βασιλείου Κεγκέρογλου προς τον Υπουργό Περιβάλλοντος και Ενέργειας, με θέμα: «Να κατασκευαστεί σήραγγα στο τμήμα Άγνος - Ξηροκαμάρα, αντί της καταστροφής του φυσικού περιβάλλοντος και των αρχαιοτήτων».

Η τέταρτη με αριθμό 220/28-11-2022 επίκαιρη ερώτηση πρώτου κύκλου του Βουλευτή Α΄ Ανατολικής Αττικής του Κομμουνιστικού Κόμματος Ελλάδας κ. Ιωάννη Γκιόκα προς τον Υπουργό Υποδομών και Μεταφορών, με θέμα: «Για την επέκταση του 2ου Γενικού Λυκείου (ΓΕΛ) Ελευσίνας (Πυρουνάκειο)».

Η τέταρτη με αριθμό 224/28-11-2022 επίκαιρη ερώτηση δεύτερου κύκλου του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Ιωάννη Δελή προς την Υπουργό Παιδείας και Θρησκευμάτων, με θέμα: «Προβλήματα στη λειτουργία του Μουσικού Σχολείου Θεσσαλονίκης».

Η όγδοη με αριθμό 226/28-11-2022 επίκαιρη ερώτηση δεύτερου κύκλου του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς την Υπουργό Παιδείας και Θρησκευμάτων, με θέμα: «Εκατοντάδες παραμένουν τα κενά σε φιλολόγους Ειδικής Αγωγής ακόμα και μετά την Γ΄ φάση προσλήψεων».

Η έβδομη με αριθμό 216/27-11-2022 επίκαιρη ερώτηση πρώτου κύκλου της Ανεξάρτητης Βουλευτού A΄ Αθηνών κ. Αγγελικής Αδαμοπούλου προς τον Υπουργό Υποδομών και Μεταφορών, με θέμα: «Η κατασκευή σταθμού Μετρό επί της πλατείας των Εξαρχείων».

Επίσης, η τέταρτη με αριθμό 40/07-10-2022 αναφορά του κύκλου των αναφορών και ερωτήσεων του Βουλευτή Ηρακλείου του Κινήματος Αλλαγής κ. Βασιλείου Κεγκέρογλου προς τον Υπουργό Υποδομών και Μεταφορών, με θέμα: «Να προχωρήσει η ανέγερση του Νέου Δικαστικού Μεγάρου Ηρακλείου».

Τέλος, η έκτη με αριθμό 213/24-11-2022 επίκαιρη ερώτηση δεύτερου κύκλου του Βουλευτή Μαγνησίας της Νέας Δημοκρατίας κ. Χρήστου Μπουκώρου προς τον Υπουργό Εργασίας και Κοινωνικών Υποθέσεων, με θέμα: «Ένταξη των αγροτικών εκμεταλλεύσεων σε επιδοτούμενα προγράμματα Ασφάλισης» δεν θα συζητηθεί λόγω κωλύματος του κυρίου Βουλευτή.

Πριν προχωρήσουμε στη συζήτηση της τελευταίας για σήμερα ερώτησης, θα κάνουμε μία διακοπή πέντε λεπτών.

(ΔΙΑΚΟΠΗ)

(ΜΕΤΑ ΤΗ ΔΙΑΚΟΠΗ)

**ΠΡΟΕΔΡΕΥΩΝ (Χαράλαμπος Αθανασίου):** Κυρίες και κύριοι συνάδελφοι, συνεχίζεται η συνεδρίαση.

Προχωρούμε στη συζήτηση της τελευταίας επίκαιρης ερώτησης. Είναι η έβδομη με αριθμό 212/24-11-2022 επίκαιρη ερώτηση δεύτερου κύκλου του Βουλευτή Ευβοίας του Συνασπισμού Ριζοσπαστικής Αριστεράς κ. Ευάγγελου Αποστόλου προς τον Υπουργό Οικονομικών, με θέμα: «Αποφάσεις Γενικού Δικαστηρίου Ευρωπαϊκής Ένωσης (Ε.Ε) για συμψηφισμό καταλογισμών με ενισχύσεις COVID 19».

Στην ερώτηση θα απαντήσει ο Αναπληρωτής Υπουργός Οικονομικών, ο κ. Θεόδωρος Σκυλακάκης.

Κύριε Αποστόλου, έχετε τον λόγο για την πρωτολογία σας.

**ΕΥΑΓΓΕΛΟΣ ΑΠΟΣΤΟΛΟΥ:** Ευχαριστώ, κύριε Πρόεδρε.

Κύριε Υπουργέ, πριν από έξι μήνες, σε μία γενικότερη νομοθετική ρύθμιση του Υπουργείου σας, με τον ν.4920/2022, άρθρο 18, προχωρήσετε σε συμψηφισμό οφειλών του αγροτικού χώρου από καταλογισμούς με πιθανές ενισχύσεις COVID-19. Υπολογίσατε, μάλιστα, ότι θα προβείτε στη διαγραφή χρηματικών ποσών ύψους 812.000.000 ευρώ που αφορούν συνεταιρισμούς και μεμονωμένους αγρότες και ιδιαίτερα τους πυρόπληκτους αγρότες και επιχειρήσεις του 2007 στην Πελοπόννησο, στη Στερεά Ελλάδα και στην Αττική.

Ασφαλώς και έπρεπε να στηριχθούν όλοι πληγέντες από τις πυρκαγιές. Όμως, οι διαδικασίες που ακολουθήθηκαν δεν στοιχειοθέτησαν αυτή την αναγκαιότητα, με αποτέλεσμα η Ευρωπαϊκή Επιτροπή, με νέα απόφασή της, στις 7 Οκτωβρίου 2022, να μην εγκρίνει τα μέτρα που εφάρμοσε η χώρα μας με τη μορφή επιδοτήσεων επιτοκίου και εγγυήσεων που συνδέονται με τις πυρκαγιές του 2007.

Επίσης, το Γενικό Δικαστήριο απέρριψε την ελληνική προσφυγή, με απόφασή του, στις 19 Οκτωβρίου 2022, πράγμα που ήταν αναμενόμενο για εμάς και το τονίζαμε, αφού όλοι γνωρίζουμε ότι η Ευρωπαϊκή Επιτροπή εφαρμόζει τα τελευταία χρόνια την αρχή Deggendorf με πιο συστηματικό τρόπο, σύμφωνα με την οποία κάθε αποδέκτης οφείλει να επιστρέψει όποια παράνομη και ασυμβίβαστη ενίσχυση έχει λάβει.

Μάλιστα, για αυτούς τους αποδέκτες, το κάθε μέλος κράτος οφείλει -το τονίζω- να αναστείλει την καταβολή νέας ενίσχυσης. Βέβαια, εσείς, ο Υπουργός σας, μας είχε διαβεβαιώσει ότι έχει αποσπάσει επιπλέον και τη σύμφωνη γνώμη της Ευρωπαϊκής Επιτροπής για τον εφαρμοζόμενο συμψηφισμό των καταλογισμών με τις ενισχύσεις COVID-19 και στους συνεταιρισμούς.

Κλείνω την πρωτολογία μου, καταθέτοντας ένα βασικό ερώτημα που αφορά στους πυρόπληκτους του 2007, που από τη γνωστή «εποποιία» Λιβανού, πρώην Υπουργού, και Δούκα, Δημάρχου Σπάρτης, κατέληξε στην αποπομπή του Λιβάνου και στην αιχμαλωσία αυτών που πήραν μια ενίσχυση που δικαιούνταν, με λάθος τρόπο όμως και τώρα θα τη γυρίσουν πίσω.

Και δεν είναι μόνο αυτοί. Είναι οι πυρόπληκτοι του 2007 στην Ηλεία, στη Μεσσηνία, στη Λακωνία, στην Αρκαδία, στην Αχαΐα, στη Φθιώτιδα, στην Αττική. Τι τους απαντάτε, κύριε Υπουργέ; Περιμένω να ακούσω.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Υπουργέ, έχετε τον λόγο για την πρωτολογία σας.

**ΘΕΟΔΩΡΟΣ ΣΚΥΛΑΚΑΚΗΣ (Αναπληρωτής Υπουργός Οικονομικών):** Ευχαριστώ πολύ, κύριε Πρόεδρε.

Αγαπητέ κύριε συνάδελφε, η Κυβέρνηση βασίστηκε ώστε να προχωρήσει σε συμψηφισμό οφειλών στο προσωρινό πλαίσιο για τον κορωνοϊό, όπως ξέρετε. Το προσωρινό αυτό πλαίσιο δεν περιελάβανε στις προϋποθέσεις του την αρχή Deggendorf, σύμφωνα με την οποία αναστέλλεται η καταβολή οποιασδήποτε συμβάσιμης κρατικής ενίσχυσης στην επιχείρηση μέχρι επιστροφή από τη δικαιούχο επιχείρηση οφειλόμενου ποσού δυνάμει της απόφασης ανάκτησης της Ευρωπαϊκής Επιτροπής ή των δικαστηρίων της Ευρωπαϊκής Ένωσης.

Επομένως, δεν απαιτείτο να εξαιρεθούν οι επιχειρήσεις σε βάρος των οποίων εκκρεμούσαν αποφάσεις ανάκτησης της Ευρωπαϊκής Επιτροπής ή των δικαστηρίων, όπως για παράδειγμα οι εκκρεμείς αποφάσεις ανάκτησης που αφορούν ενισχύσεις χορηγηθείσες στις αγροτικές επιχειρήσεις.

Επίσης, το Υπουργείο Οικονομικών προχώρησε σε συμψηφισμό οφειλών σε επιχειρήσεις οι οποίες πληρούσαν τις προαναφερθείσες προϋποθέσεις που είχε το πλαίσιο, δηλαδή ήταν ενεργές, υγιείς, ενήμερες και φερέγγυες.

Περαιτέρω σχετικά με την απόφαση της 19ης Οκτωβρίου 2022 του Γενικού Δικαστηρίου, επισημαίνεται ότι το σκεπτικό περί της απόρριψης των ισχυρισμών των ελληνικών αρχών δεν σχετίζεται με την αρχή Deggendorf.

Αυτή είναι η κατ’ αρχάς απάντησή μου και θα συνεχίζουμε τη συζήτηση στη δευτερολογία.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Αποστόλου, έχετε τον λόγο για τη δευτερολογία σας.

**ΕΥΑΓΓΕΛΟΣ ΑΠΟΣΤΟΛΟΥ:** Κύριε Υπουργέ, φαίνεται ότι δεν έχετε αντιληφθεί, ειλικρινά σας το λέω, τι έχει συμβεί με τις συγκεκριμένες ενισχύσεις και με τον τρόπο τον οποίο τις αντιμετωπίσατε και τι επιπτώσεις θα έχει στον αγροτικό χώρο αυτή η διαδικασία.

Με την ενσωμάτωση στην ελληνική νομοθεσία της οδηγίας 2019/2235 που φέρνετε αύριο το πρωί στην Ολομέλεια, περιγράφεται μεταξύ των άλλων διεξοδικά την ανάκτηση των παράνομων και ασυμβίβαστων κρατικών ενισχύσεων, καθώς και τη διαδικασία υλοποίησης της απόφασης ανάκτησης που είναι δυσβάστακτη για τους υπόχρεους. Αύριο έρχεται στην Ολομέλεια!

Δεν θα περιγράψω λεπτομερώς τα συγκεκριμένα άρθρα. Θα σταθώ στην παρ. 4 του άρθρου 31 που έχει απόλυτη συνάφεια με την επίκαιρη ερώτησή μου. Ακούστε τι φέρνετε εσείς αύριο. Συγκεκριμένα αναφέρει: Οφειλές που αφορούν σε ανάκτηση κρατικής ενίσχυσης βάσει απόφασης της Ευρωπαϊκής Επιτροπής ή του Δικαστηρίου της Ευρωπαϊκής Ένωσης δεν υπάγονται σε οποιαδήποτε διευκόλυνση ή ρύθμιση καταβολής ληξιπρόθεσμων οφειλών ή χορήγησης διοικητικής ή εκ του νόμου αναστολής. Οποιαδήποτε χορηγηθείσα διευκόλυνση ή ρύθμιση καταβολής ληξιπρόθεσμων χρεών ή κάθε είδους διοικητική ή εκ του νόμου αναστολή καταργείται. Δεν ξέρω αν δεν το αντιλαμβάνεστε. Τουλάχιστον αυτοί που μας ακούν αντιλαμβάνονται τις διαφορές και τις αντιφάσεις που υπάρχουν σε αυτό που φέρνετε με αυτό που επιχειρήσατε με το άρθρο 218 του ν.4920, τη γνωστή λαθροχειρία, για να μην πω περισσότερες κουβέντες. Πρόκειται για εξόφθαλμη κακή νομοθέτηση που διαπράξατε εσείς οι «άριστοι», για να μη μιλήσω για την απάτη που επιχειρήσατε να διαπράξετε με την προηγούμενη νομοθέτησή σας. Αλήθεια, μετά από όλα αυτά, θα προβείτε τώρα στη διαγραφή μέσω συμψηφισμού των χρηματικών ποσών που ανέφερα στην πρωτολογία μου, δηλαδή στα 812 εκατομμύρια;

Επιμένω πως ασφαλώς και δεν διαφωνώ με τη λύση αυτού του μεγάλου προβλήματος. Διαφωνώ, όμως, με τη διαδικασία που ακολουθείται και οι εξελίξεις δικαιώνουν τις επιφυλάξεις μου.

Για την ιστορία, αναφέρω ότι και στη δική μας διακυβέρνηση είχαμε επιχειρήσει την επίλυση του θέματος των καταλογισμών, φτάνοντας μάλιστα σε ικανοποιητικά επίπεδα. Αυτά, όμως, θα τα πούμε αύριο. Ωστόσο, όλες μας οι προσπάθειες έγιναν, σε αντίθεση με εσάς, σε συνεργασία με εκπροσώπους από τους ενδιαφερόμενους υπόχρεους υπηρεσιακούς, αλλά και με την πολιτική ηγεσία του Υπουργείου. Δυστυχώς, την πρακτική και την εξέλιξη αυτή η δική σας διακυβέρνηση δεν την υιοθέτησε ούτε τη συνέχισε. Αντίθετα, επιχείρησε με πρωτοφανή ελαφρότητα γύρω από τα ευρωπαϊκά θέματα και με ανεξήγητη μυστικότητα να βρει λύσεις που πιθανότατα εξυπηρετούσαν κάποιες άλλες ανάγκες της συγκυρίας, αγνοούσαν όμως το ευρωπαϊκό κεκτημένο.

Κύριε Υπουργέ, πρέπει να δείτε τα θέματα αυτά και από πλευράς αρμοδιοτήτων. Μπορεί η νομοθεσία να είναι του Υπουργείου Οικονομικών, αλλά το θέμα αφορά πρωτίστως το Υπουργείο Αγροτικής Ανάπτυξης. Αυτό πρέπει να αναλάβει πρωτοβουλίες σε συνεργασία με σας με σωστή νομοθέτηση, προκειμένου να δοθούν λύσεις όχι μόνο στο καυτό θέμα των ανακτήσεων, αλλά και για το σύνολο των χρεών που απασχολούν τον αγροτικό χώρο και βρίσκονται αυτή τη στιγμή υπό εκκαθάριση στην πρώην Αγροτική Τράπεζα.

Δεν ξέρω αν ο πολιτικός χρόνος που απομένει είναι επαρκής για την αντιμετώπιση τέτοιων θεμάτων. Το βέβαιο είναι ότι με τη νέα νομοθέτηση, αυτή που φέρνετε αύριο, τοποθετείτε μια βόμβα μεγατόνων στον αγροτικό χώρο, που μόνο εμείς ως αυριανή κυβέρνηση θα μπορέσουμε να διαχειριστούμε. Περισσότερα, όμως, θα πούμε στην αυριανή συζήτηση στην Ολομέλεια.

Σας ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Σας ευχαριστώ πολύ, κύριε Αποστόλου.

Ορίστε, κύριε Υπουργέ, έχετε τον λόγο για τη δευτερολογία σας.

**ΘΕΟΔΩΡΟΣ ΣΚΥΛΑΚΑΚΗΣ (Αναπληρωτής Υπουργός Οικονομικών):** Δεν θα αναφερθώ στα περί αυριανής κυβερνήσεως. Θα τα δείξει η ιστορία αυτά αφού εξελιχθεί.

Σε σχέση με το θέμα το οποίο συζητούμε τώρα, εδώ πέρα έγινε αξιοποίηση του συγκεκριμένου νομικού πλαισίου που ήταν ένα έκτακτο νομικό πλαίσιο. Ως προς το αν αυτή η αξιοποίηση θα καταλήξει σε ευτυχές αποτέλεσμα, προφανώς και η Κυβέρνηση το αξιοποίησε με την πεποίθηση ότι θα καταλήξει σε ευτυχές αποτέλεσμα. Υπάρχει ακόμη συζήτηση με τις υπηρεσίες της Γενικής Διεύθυνσης Ανταγωνισμού της Ευρωπαϊκής Επιτροπής και υπάρχουν και νομικές δυνατότητες σε σχέση με τη συγκεκριμένη απόφαση για την οποία μιλούμε.

Το σίγουρο είναι ότι η επίλυση του θέματος αυτού είναι μία εξαιρετικά σημαντική υπόθεση για πάρα πολύ κόσμο και η αξιοποίηση κάθε είδους ευκαιρίας που διανοίγεται για την επίλυση αυτή είναι κάτι που πρέπει να κάνει η εκάστοτε ελληνική κυβέρνηση. Και αυτό κάναμε και εμείς.

Ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ, κύριε Υπουργέ.

Κυρίες και κύριοι συνάδελφοι, ολοκληρώθηκε η συζήτηση των επικαίρων ερωτήσεων.

Δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Χαράλαμπος Αθανασίου):** Με τη συναίνεση του Σώματος και ώρα 16.55΄ λύεται η συνεδρίαση για αύριο, ημέρα Τρίτη 6 Δεκεμβρίου 2022 και ώρα 10.00΄, με αντικείμενο εργασιών του Σώματος: νομοθετική εργασία, σύμφωνα με την ημερήσια διάταξη που σας έχει διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**